text:
shoppinginthailand_2020
有興趣可以follow 我 IG
https://www.instagram.com/shoppinginthailand_2020/
港女睇過好多吾同既文章,同網上影片.對於行山既自救裝備都有吾同既見解. 但係呢總結出黎,呢三樣最多人介紹.當然大家請吾好誤會,以為只要帶呢三樣野上山就可以.港女係指,行山既基本裝備之上,仲有呢三樣野,就可以係需要自救既時候,更好保存自己既性命,等候救援人員的協助. 凡士林 圖片取自網絡....
大家好,好耐無寫文啦.最近港女忙緊學韓文,追韓星.所以星期六日都少左好多去行山.再加上天氣真係太熱,所以都係留番秋冬先行. 今日就講下,香港形容山路術語. 行山係十分具有挑戰性,所以眾多運動入面,行山絕對係男女老幼都不期然地參與既運動. 但係行山都有好多種,因應吾同既山路,就可以有吾同既準備....
天水圍同元朗屬於香港既邊沿.但係亦都因為甘樣,所以都有好多隱世既秘景.今次港女就介紹幾個地方比大家打卡,行下. 第一站:濕地公園 香港有好多好靚既公園,但係一到週末都人山人海.於是搵個地方休息下都好難. 港女最仲意呢個位,因為呢個位影過去會有景深.只要影既時候,道牆係圖入面有1/3 ,就會形...
最近,天氣越來越熱.但係香港人都無有怕,一於上山玩.有見及此,港女就希望為大家冇帶多少少行山既「冷知識」.令大家上山既可以享受,又可以安全甘玩. 香港屬於亞熱帶地區,好多時候會聽到有人上山中暑,發生意外.但係就好少聽到係山上太凍而出事.所以夏天比冬天既時間,更容易發生意外.有見及此,港女準備左4 ...
其實好多人對進行戶外活動既時候,點樣正確降溫都有少少誤解.以下就係其中三經常出現既誤解. 圖片取自網絡,如果係健身室,或者屋企附近跑步,港女就會甘樣著.但係行山都會建議大家最好著番長褲同短袖衫.加上長期曝曬,有機會會曬傷. 「著得越少 = 越涼爽 」? 呢一個,其實係一個誤解黎.如果著得...
港女一直以黎都會以教大家去D又靚,又可以打卡既地方行山.因為甘樣先可以吸引多D人行山.最重要係行山無靚景睇,就變左體能訓練. 所以今次就介紹一條,港女比好朋友伏左既路,八仙嶺自然教育徑,上下七木橋.雖然港女行到山,但係絕對要行一D有價值而又靚景既山.所以各位讀者,如果有朋友同你講,我地去行山啦.既...
今期,港女決定介紹三間自己最喜歡既cafe 比大家.等大家可以同朋友或者屋企人多一個地方食野,傾計. The coffeeology 地址:銅鑼灣耀華街12號地舖 認住呢個牌,見到呢個牌,就到啦. 呢一間鋪頭位於銅鑼灣.係其中一間比較特別既cafe. Coffeeology 主打咖啡同a...
香港最出名係維港夜景,平日係維港兩岸睇得多.如果換一個角度去睇,又會有另一種味道.而家既夏天,實在太曬同太熱.所以港女就黎一次,夜訪西高山. 起點同終點一樣都係太平山山頂廣場. 全長4.7 公里,屬於短程路段. 地圖: 起點會由太平山山頂廣場出發. 沿路都係車路,所以相對平緩,吾會有太...
正所謂,藝術既野你識條鐵咩?就係因為吾識,所以就要去認識多少少啦~ 今期藝街館有一系列既藝術品,十分適合一定大細一齊去打卡影相同了解. 1/F 不是時裝店 呢個展覽館主要係展覽同時裝相關既展品. 呢個展館既門口都十分有趣味.絕對吾會拒人於千里之外,或者高不可攀既感覺. 而覽館用吾同既...
其實香港真係好細,所以可以去既地方.都好似去曬甘樣.不過露露都係會去搵下有咩好玩. 露露最近就搵左西九龍文化區,一個與世隔絕又其實好近鬧市既地方.hea左一個下就. 睇住維港景色踩單車,四輪車 露露都有介紹過係南生圍踩單車,但係呢到踩絕對吾同.呢到一黎安全好多,二黎呢到路程會比較短. 平...
港女甚少會著裙化妝去打卡.因為覺得行山都係著番行山既裝束會比較方便.但係行完呢個青衣後山,就想推介比甘多位,想行山又吾想甘辛苦既美女. 全段路程以石屎路為主.佔左大約90% .只有好少部份係屬於山路.而且上落吾算多,以梯級為主. 青衣自然教育徑 起點:長宏邨巴士總站 終點:青華苑 全長...
屯門既彩虹欄杆一直都好出名.亦都好多人介紹,今次港女都係介紹同一個後山,不過呢到又點止彩虹欄杆一個打卡點. 而呢個絕對適合初學者,作為體驗路線. 起點:何福堂 終點:置樂 全長:5.6公里 大家可以參考一下呢張地圖. 上落既幅度吾太大. 由一段係麥理浩徑第十段. 所以由呢個...
港女最近見好多朋友都成為左露營新手,於是聽到好多故事都啼笑皆非.今日港女就講下露營既冷知識,避免成為人地口中既笑話. 露營吾好帶大型電器 圖片取自網絡.港女都知道,有時候,靚靚甘見人好重要.但係去露營,就真係好難.所以大家都可以試下坦誠見面對真實既自己.其實都係另一面,好靚既一面. 露營係...
鯉魚門係一個相對比較遠既市區,但係個到有一個石礦場影相十分靚. 交通,大家可以係油塘地鐵站落車.鯉魚門石礦場位於三家村後面,所以由地鐵站A2出口 開始行,沿茶果嶺道往鯉魚門邨方向行大約十分鐘就會到. 鯉魚門係一個香港歷史發展既資料館.清初既時候,南明名將鄭成功被打敗後,其將領鄭健之子孫就以...
沙灘露營比一般林木入面露營有更多要留意既地方.所以今次港女就一次過同大家介紹一下,港女沙灘露營既經驗.有D咩可以帶,更方便大家. 沙灘比其他地方露營更加麻煩.因為完全無任何既阻擋,所以入夜,沙灘會比叢林入面大風.如果好天,就好曬.吾好天就落雨淋濕曬.所以沙灘絕對係一個好大既挑戰.港女就揀左7 樣...
上一次港女提供左好幾樣12蚊店既神器,但係其實12蚊店仲有好多高CP值既物品要介紹下. 今次港女就寫個part 2 同大家分享. 值得一提既係,港女發現12蚊店開始出現左一個牌子好多露營好物, 叫Joythm.有機會一定要去望一望.但係又吾係每一間12蚊店都會有呢個牌子既產品,所以真係睇大家好吾...
港女最近同朋友同事行山個陣都會講下露營.但係佢地有吾少人對於沖涼有種莫名既執著.於是港女決定講下,自己點樣解決呢個問題. 1. 消毒濕紙巾 幾年前既冬天,同而家既冬天,溫度差好遠.而家既冬天係凍好多.但係之前既冬天係只會著短袖衫. 於是港女係呢種天氣之下去行山,去露營.點會吾出汗. 但...
介紹露營既話,點少得講帳幕? 所以今次就同大家講下港女點樣千挑萬選自己而家用既營. 1. 營既大細 港女雖然覺得自己吾肥.但係放埋個袋入去營入面.都一定要揀一個兩人營.因為背囊其實都會佔一個人既位.如果買一人營,就真係會好迫. 2. 重量 港女體能中等,但係如果要咩住D野行番7,8...
油麻地同香港好似格格不入甘,無咩野玩.其實吾係甘樣家.呢到有好多好有趣既東西去發掘. 第一站 - 油麻地果欄 - 直接帶你去日本市場買新鮮生果. 係油麻地地鐵站,B1 出口出.向尖沙咀方向行.過左對面馬路轉右.沿路一直行,就會見到呢到果欄.其實真係好易去. 露露去日本最仲意食日本生果.而...
正所謂,書到用時方恨少.去露營其實都一樣,成日覺得自己帶好多野,但係想用個陣,都無帶.所以港女整理左一張裝備清單比各位參考一下. 當然港女會覺得,每個人都需要清楚自己去咩類型既露營.而作出吾同既用品以及裝備既取捨. 去露營既時候,港女一般都會大約6 點起身.因為睇日出,對於港女而言,係一個...


c: text/html

text:
掃地吸塵機器人已經成為屋企嘅必備家電.禁掣定時清潔, 自動充電,節省時間而且清潔效果強,簡直係偉大嘅發明.品牌雖然多,但一定要推薦性價比超高嘅iLife!價錢合理, 仲有齊多種吸塵,掃地,拖地或洗地功能選擇 .
今時今日連家庭主婦都需要用到科技黎幫自己手 . 早排送咗部 iLife V5s Pro吸塵濕拖二合一機械人 俾媽子之後,媽子就對佢讚不絕口,仲話最近腰痛少咗,當然心情都好咗,冇再趁我打機嘅時候叫我去吸塵掃地啦.
iLife V5s Pro 完全解決咗屋企地下多頭髮嘅問題,底部分明而又纖細嘅掃可以輕鬆吸走所有毛皮,碎屑,灰塵和污垢.香港地特別多塵,以前掃完地一個鐘就好似冇掃過咁,而家隨便禁個制就可以解決煩惱喇. 再講佢有 300ml大水箱,一間普通400幾尺嘅屋都夠用,洗地過程中會自動加濕,勻速滲透,徹底清潔乾淨地面.
另外無可能唔提嘅就係 iLife V8s 吸塵濕拖二合一機械人,同樣係吸塵濕拖二合一機械人,但係佢有更大容量嘅集塵箱,而對於一個懶人嚟講,我最中意其實係佢可以一下拉個集塵箱出嚟 .iLife V8s仲兼具智能規劃路線功能,可以自選4種清潔模式,適合住村屋住戶或者小型辦公室.
iLife其他型號嘅掃地機械人都唔錯,譬如 iLife W400 洗地機器人 就係專門洗地嘅機械人,普通洗地機械人可能要洗刷同一個地方幾次先會完全洗乾淨,但 iLife W400 因爲有兩個水箱,一個負責噴淨水,一個負責吸污水,所以只要佢喺有污跡嘅地方高速刷洗一次就OK喇,放喺廚房或者廁所門口一流.
個人認爲 iLife 推出嘅掃地機械人特別貼地,每個設計都好似諗過踱過用家會點用先設計出黎咁,所以希望佢地可以吸引更多fans啦!
iLife 喺香港友和YOHO上網就買到,仲會不定時推出限定優惠 ! 記得睇下喇 !

robotstxt: allowed

filter: keep


text:
2021 回贈網站大比較!市面上有咁多回贈網站,應該用邊一個好呢?港究專員今次就會喺各方面幫大家分析唔同回贈網站嘅好同唔好,都係嗰句:無最好嘅嘢,只有最適合你嘅. 回贈網站其實係咩嚟? 回贈網站係可以…
#Rebatesme
-
-
如果有由一開始睇我哋港究嘅文章嘅話,首先好多謝你一直以來嘅支持,咁樣應該會知道港究其中一樣推廣嘅就係用盡回贈網站嚟幫自己慳多啲.係唔洗做多好多嘢,就可以比無用回贈網站嘅人用少好多錢去買同一件物件.經過…
-
港究專員依排成日上Rebatesme睇吓有咩品牌有做回贈,竟然發現H&M集團旗下嘅其一個高端品牌 & Other Stories 都可享有2.5%回贈,簡直係一個非常好嘅消息,咁荀嘅嘢一定要同…
-
輕奢侈品牌Tory Burch 好受OL歡迎,佢哋嘅袋款,鞋款同埋飾物嘅設計簡約高雅,利用唔同顏色嘅配搭下增加新鮮感,仲成日Keep住出新款,保持到新鮮感! 港究專員喺回贈網Rebatesme搵到To…
-
美國香水品牌LE LABO嘅香水出名之處就係佢地每一款香水都係調香師自家手工調製!每枝香水喺香薰實驗室入面經過手工調配後,就會貼上含成份,製造日期等等客製標籤,每枝都係獨一無二,小眾香水更加可以突顯個…
-
之前提醒咗大家,網購前記得睇吓Rebatesme依個慳錢嘅回贈網站,因為用咗佢嘅優惠連結埋單畀錢,大家都應該慳咗最少8%.Rebatesme依個回贈網係可以同其他優惠碼疊加嚟用,享受折上折之餘仲有得入…
-
嚟到英國移民潮資訊嘅Part 3.今次港究專員會介紹返老本行,就係有關優惠同其他生活Apps嘅資訊畀各位讀者.上兩篇我哋有介紹點樣由香港轉錢過去英國同埋有關日常生活會用到嘅Apps,有興趣嘅讀者可以參…
-
港究專員又有好嘢介紹畀大家,今次係 Rebatesme ,同佢個網頁名一樣,係一個回贈網站.個個都買同一樣嘢,唔通每個人都要畀同一樣嘅價錢落同一件貨度?有無方法可以買得平啲呢?近年嘅科技發展令到網上購…
-
NordVPN總部喺立陶宛,公司巴拿馬註冊.佢哋喺全球超過59個國家有5,019個伺服器,係咁多間比較熱門VPN公司最多伺服器,連線速度得以保持穩定.NordVPN仲連續2次通過咗BIG 4 PWC瑞…
-
Gmarket 係咩嚟?應該喺武漢肺炎由大陸正式傳入香港之前會聽過,除咗經常海鮮價嘅日本亞馬遜,另外一個搶口罩嘅途徑就係嚟自韓國嘅Gmarket,不過喺韓國政府立法禁止口罩出口同埋香港無做嘅封關之後就…


text:
樂施毅行者今年踏入35周年,佢由一個軍隊嘅訓練活動,發展成為一個香港山界盛事.以下呢幾位代表人物,可以話無佢哋唔成事,無佢哋就唔會今日嘅樂施毅行者.
前港督麥理浩
10個毅行者,有11位都曾經戲言:「麥理浩正衰人,起條咁辛苦嘅路!」各位毅行者要行足100公里麥理浩徑,要講毅行者嘅代表人物,首推落實興建呢條山徑嘅前港督麥理浩.
麥理浩徑喺1979年建立,最初係訓練英軍之用,據講呢位港督亦喜愛行山,唔少路段佢都有行過.而後來有香港史專家推斷,因為當時中英關係好差,麥徑嘅建立,亦係為咗防禦中共入侵香港.
時至今日,麥理浩徑亦係世界上難得一見嘅行山路徑,更被《國家地理》選為全球最佳行山徑之一,與珠穆朗瑪峰基地營齊名.
麥理浩徑亦確立郊野公園基本嘅裝備,例如每500米設一標距柱,分叉路口有指示牌.佢亦確立咗英治時期嘅郊野公園政策,將郊野公園列作不能發展嘅地區,以保育香港郊外景色及動植物.今日班高官貴人成日話要將郊野公園剷林起樓,但又保護有錢人嘅高爾夫球場,唔知麥理浩在天之靈,會唔會覺得悲哀呢?
前駐港啹喀沙展Danny Thapa
呢位以前保衛香港嘅前軍人,可以話係香港毅行者嘅創辦人.
Danny Thapa 70年代末期協助策劃麥理浩徑的路線,亦喺1981年參加首屆「毅行者」.當時「毅行者」係特別為駐港啹喀兵而設的軍事訓練項目,以鍛煉佢哋嘅體能同耐力.
後來,呢項活動成為啹喀兵為故鄉尼泊爾籌款項目.喺97回歸前,毅行者嘅善款為尼泊爾興建咗超過100間學校.
毅行先生陳國強KK
講到毅行者最具代表人物,相信大多數人都會諗到被譽為「毅行者先生」嘅KK陳國強.KK除了係多次嘅毅行冠軍外,仲好積極培訓新手挑戰毅行活動,目的係為咗將行山運動普及,以及幫助樂施會籌款.而佢傳授嘅毅行心法,包括「四人八腿一條心,行到終點開香檳」,「毅行者三個字入面,無一個係快字」,以及「未過第100號標距柱唔好諗住跑」.以團隊合作,享受過程為宗旨,感染唔少人.去年樂施會搵埋電台DJ森美,拍咗六條毅行心法嘅短片.起步前睇一睇,可以明白更多KK嘅毅行者精神.
即睇:《森美 x KK之行山秘笈 》
專欄作家蔡東豪
作家蔡東豪.佢嘅著作《TrailWalker 毅行者》,親身採訪好多毅行者嘅人同事,對於大家認識呢項活動非常重要,而且佢長年有撰寫《毅行者出哲學》嘅網誌,對推動毅行者活動起了正面作用.
毅行.傳承
Fitz.hk為樂施毅行者2016大會媒體伙伴
Fitz Team 籌款專頁: tr.im/FitzOTW2016
更多:
Fitz.hk Facebook專頁
[Fitz毅行者2016] 大鄉里 行麥二
[Merrell x Fitz] 姚志鵬醫生: 毅行者一年辛苦過一年!
Fitz Hiking 行山
我哋坐唔定,無時停,唔做運動唔舒服! 只要係有用知識,重要資訊,以至好玩話題,Fitz都會全力搜羅,同時鼓勵「郁民」齊齊參與,打造一個開放嘅運動生活資訊平台.
分享連結:


text:
油
油(粵拼:jau4)係由一種或多種液態嘅碳氫化合物組成.佢有疏水性嘅特性,係好多同水溝唔埋液體嘅總稱.而可以溶喺油嘅物質都具有親油性,一般唔溶喺水.
油同水可以喺乳液,例如奶度短時間內比較均勻噉混合.但係乳液係亞穩定嘅狀態,時間耐咗又會重新分為油同水兩個相態.
簡介[編輯]
油由一種或多種液態嘅碳氫化合物組成(矽油有好大部分由矽氧化合物組成),同醇,酮同醚等碳氫化合物嘅分別在於油嘅組成部分冇極化.同脂肪嘅分別在於組成油嘅化合物嘅分子長度同分子之間嘅連接比較細.
油嘅種類[編輯]
油係多種極之唔同嘅物質嘅日常統稱,因此佢嘅分類並唔系統,人一般按佢嘅來源,用途等分類.
生物油[編輯]
化學上生物油屬甘油,佢哋同脂肪嘅分別在於佢哋嘅熔點比脂肪低.
動物油中用作食用油嘅相對來講比較少(例如魚肝油),動物油同脂肪嘅區分亦唔係好明確.此外動物油重被用喺工業中做潤滑油,番梘等.
精油[編輯]
精油係易揮發嘅,有芳香氣味嘅植物油(例如玫瑰油),常用喺化妝品度.
石油[編輯]
石油主要係喺地下開採出來嘅油,佢主要組成部分係烷烴.大自然中嘅原油大多數含有雜物,除少數例外(例如利比亞嘅原油)都含有比較多嘅硫同第啲物質.
礦物油係有機化學工業非常重要嘅原材料.礦物油提煉後亦係目前世界上最重要嘅能量原材料.作為取暖用油,汽油,柴油同重油,佢係今日文明嘅保障.此外礦物油嘅產品重用來做潤滑油.
矽油[編輯]
矽油係由矽同氧組成嘅半有機嘅高分子同非均相高分子化合物.佢哋嘅優點係唔易氧化,唔易受溫度同其它因素影響.矽油除咗被用作潤滑劑外重喺化妝工業被大量使用.
用途[編輯]
- 潤滑劑
- 燃料
- 液壓油
- 化工業原料
- 熱容


text:
紙
紙 (粵拼: zi 2 )一張平而簿嘅纖維,多數係用來寫,畫或者印嘢.而裏面嘅纖維係由纖維素構成.常見嘅紙纖維係來自木漿樹,多數都係軟木.之不過,其他植物纖維好似綿,麻,大麻,米都可以造紙.
過底紙
過底紙 ,又叫做 碳紙 ( 碳式複寫紙 嘅簡稱),係一張響上面寫字,會印埋落下面嘅紙,係文具一種.過底紙嘅一面黐咗一層乾嘅墨或者色水;一般用蠟黐實.過底紙夾響兩張紙(或文件)之間,喺面頭寫嘢嗰陣,筆尖產生嘅壓力壓咗過底紙嘅墨落去下底張紙度,上面寫乜下面就印乜. 今時今日,獨立一張嘅過底紙(圖)已經好少見.影印機已取代咗佢復印文件嘅功能,不過而家,「過底紙」變咗一式多份嘅文件,收據嘅一部分,好似買嘢畀錢用信用咭,印出嚟嘅一式多份嘅收據,上面嘅資料同個簽名就係靠紙背面嘅墨過落張底度.同過底紙唔同嘅地方就係層墨好厚,可以用好多次,過底文件層墨好薄,一次過. 有人用過底紙嚟實驗藝術,當畫紙咁用同埋裝飾信封.
紙皮
紙皮 ,又叫 瓦通紙 或 瓦坑紙 ,係一種常用嘅包裝材料,由好多層紙組成,幾張平嘅紙黐埋一齊(等佢厚啲),再同折成波浪形嘅紙黐埋(波浪形比較好受力),噉樣一層平一層波浪形噉黐幾層,就得到紙皮.通常見到嘅紙皮係黃色嘅.佢比木要輕,又夠硬,兼夾容易剪開,而且又唔貴,所以好多人用佢.
咭紙
咭紙 ,係紙一種,比一般紙厚同埋硬,可以用來整各種咭,有顏色嘅亦可以用來做美工設計.
閃火紙
閃火紙 ,紙一種,燒得快,有閃光,唔留灰,魔術常用.故此又叫 火紙 , 閃光紙 , 魔術火紙 , 火焰紙 , 閃燃紙 等.實情係硝化纖維,經硝酸浸過嘅紙. 英文叫 flash paper 或者 magic flash paper .
紙紮祭品
紙紮祭品 ,係用嚟燒畀已經仙遊咗嘅人去陰間用嘅紙祭品.陰間用嘅陰司紙金銀衣紙以及壽衣……等,統稱做冥鏹. 紙紮祭品通常係要用到藤枝,將佢紮成物品嘅外殼形狀,然後用唔同需要而剪裁出嚟嘅油紙,填舖喺藤枝與藤枝之間,等佢喺外觀上望落去同實際物品相似.因為藤枝可以任意扭曲,可以隨意造型,所以紙紮祭品嘅種類可謂包羅萬有,好似有可以畀先人用嘅紙紮大屋,傭人……等等;隨住時代嘅進步同埋娛樂嘅「需要」,甚至係有晒144隻紙造嘅麻雀牌,天九,唔同型號嘅手提電話,遊戲機,手提電腦……等,重可以訂造汽車,遊船,飛機,電視,音響器材呢啲大型少少嘅紙紮祭品畀先人用.香港已故著名歌影藝人梅艷芳出殯嘅時候,佢班徒弟更特登訂造咗一 ...
馬來紙鷂
馬來紙鷂 (爪夷文: واو بولن ;英文: Wau bulan ),係一個精心設計嘅馬來西亞風格月亮型紙鷂(通常有花卉圖案),傳統喺馬來西亞吉蘭丹州流行.佢係馬來西亞嘅國家標誌之一,另一啲作為木槿屬.馬來西亞5毫子硬幣(1989年系列)嘅反面顯示住精美嘅馬來紙鷂,頂部有hummer.馬來西亞航空(MAS)嘅logo係根據馬來紙鷂(cat紙鷂). 馬來西亞有好多種馬來紙鷂,每種都有自己嘅特色.Wau kucing(cat kite)同 wau merak(孔雀紙鷂)係其中一啲變體.
格仔紙
格仔紙 (graph paper或section paper),又叫 方格紙 ,係紙上有橫綫直綫,可以跟佢縱橫畫嘢.因爲多數係正方格,所以叫方格紙.方格紙用來畫格欄幅(Graph)線.有時學畫圖都用方格紙,用來畫橫切面(橫斷面),亦都可以用來畫簡單打樣圖,構造圖同唔同平面圖,統計圖等.
ISO 216
ISO 216 ,即 國際標準216號 ,係國際標準組織 訂落來嘅紙嘅標準尺寸.呢種尺寸世界各國都有用,尤其係A4紙.尺寸係用長闊比來定制.ISO 216定落A系同B系,而C系就由信封標準ISO 269所立. 日本B系紙同國際B系紙尺寸有出入,唔可以媾亂.
紙紮鋪
紙紮鋪 ,係賣紙紮用品嘅鋪頭.金銀,衣紙,香燭亦係主打,近中秋節賣吓燈籠. 紙紮師傅係藝術家,設計師.客人要嘅紙紮妹仔,私家車,大廈都整到,人造恆星,穿梭機都無難度.
公仔紙
公仔紙 係舊時細路玩嘅嘢,係一張張用紙做嘅卡片,形狀大細唔定,上面印有公仔圖案,所以叫公仔紙.
香港十緡紙
10蚊紙已經有好耐歷史,喺19世紀60年代開始由匯豐銀行同渣打銀行首先發行,原本好大張,1959年起發行嘅10蚊紙開始「縮水」,1985年起發行嘅10蚊紙又再縮細張啲. 香港主權移交前,政府授權匯豐銀行同渣打銀行發行10蚊紙,紙幣以綠色為主色,俗稱 青蟹 ,嗰陣10蚊紙喺兩間發鈔銀行所發行銀紙入面數量最多(以鈔票冧巴計),係當時主流面額銀紙之一.1994年,香港政府自行鑄造10蚊銀,10蚊由銀紙變成銀仔,發鈔銀行就再無印10蚊紙,匯豐銀行喺1993年新印刷銀紙嗰陣已經唔印;而渣打銀行就出到1995年. 政府原本諗住以10蚊銀嚟取代10蚊紙,但民眾對10蚊紙嘅需求仍然好高:一嚟因為10蚊銀好重,二嚟每逢過年時節,唔少人都鍾意用新銀紙嚟封利是, ...
原稿紙
原稿紙 ,又稱 原稿用紙 同 稿紙 ,紙一種,印滿方格,用來起稿,用於唐文,日文同韓文.現今常見原稿紙,起自日本,通常有四百格,亦有二百,三百,五百,六百等,用途唔同,格制亦有唔同. 原稿紙方格,方便排好唐字,及日文假名,及韓文諺文,及標點符號,齊齊整整,字數瞭然,方便拎來排版付印.未有電腦排版之前,作家寫作寫落原稿紙,廣用於出版.學校作文仍用原稿寫,以授傳統書寫. 另日本漫畫起稿用紙,亦稱原稿紙,有時叫漫畫原稿紙分別.
廁紙
廁紙 (又寫作 厠紙 )係設計畀清潔屎眼用嘅紙.屙完屎之後用來抹走黐住響上面嘅屎.另外亦都可以用來清理屙完尿之後,陰部淨低嘅尿滴.因為佢係廁所度用,所以叫廁紙.舊時廁紙用草嘅纖維做,所以又叫 草紙 . 廁紙同面紙嘅成份唔同.廁紙係設計到響水裏面會爛溶溶,以保持渠暢通.有某幾種廁紙係可以響化糞池度分解,但係面紙就唔可以喇.
抹手紙
抹手紙 係種紙巾,韌過廁紙,主要係畀人抹乾淨隻手,亦可用嚟做清潔,譬如喺廚房度用(叫 廚房紙巾 或者 廚房紙 ).
拍紙簿
拍紙簿 係種筆記簿,可以方便人一頁頁咁搣出來.拍紙簿紙質簿,通常用來做草稿,畫下嘢用. 拍紙簿個拍字,可能係來自英文 pads,部份咁解.
新聞紙
新聞紙 係一種紙,主要用喺報紙同埋一啲廣告類印刷. 呢類紙嘅製造成本低啲,而且力量足夠承受高速印刷,又可畀到滿足到報紙廣告嘅四色印刷嘅品質,所以啱用喺印刷報紙.
牆紙
牆紙 係黐喺牆上面嘅紙,上面通常都會用花紋或者圖案,主要有保護同埋美化嘅用途.
砂紙
砂紙 (英文: Sandpaper ),係種紙,面頭有好多粗粒,質感「鞋什什」,可以用嚟磨滑一樣嘢嘅表面,或者磨走一樣嘢面頭嘅料(譬如舊漆油).
紙嘥士
紙嘥士 (粵拼: zi 2 saai 1 si 6*2 )係按規範將張紙嘅長同闊整成固定嘅比例嘥士.而家全球各地大多數用嘅係ISO定嘅標準嘥士(例如A4,B5,A5,B3,C4紙),但唔同年代,全球各地都有各自嘅紙張嘥士. 個標準最先由德國科學家同哲學家 - - 基奧格 古列斯多夫 列希騰伯 喺1786年發現.嗰時佢發現長方形嘅長度為 2 {\displaystyle {\sqrt {2}}} 時,有好多個特征.直到20世紀初,德國工程師 華特 樸斯特曼 先至將呢個概念放到制定紙張嘥士嘅範疇,重喺1922年列入DIN 476(德國標準).後嚟好多國家都用咗佢做而家嘅ISO 217國際標準.
紙巾
紙巾 ,係紙一種,係毛巾,手巾嘅代替品,用完可以丟,同草紙相比,紙巾比較韌,而且就算濕水都唔容易爛,所以如果當草紙來用就唔可以丟落馬桶,唔係就會塞住. 紙巾一般整成一包包或者一盒盒,而且好多都有特殊嘅香味.
紙杯
紙杯 係用紙做主要材料嘅杯,為咗避免滲水,多數都會有塑膠或者蠟嘅成份. 紙杯可以裝凍飲同熱飲,但如果裝熱飲就需要厚身少少.
紙板
紙板 係紙一種,比咭紙會更厚,硬身,可以用來做包裝材料或者整咭.
花箋
花箋 ,箋一種,附有花紋嘅箋.相反,無花紋嘅就叫素箋.箋為啱書信大細嘅紙,用來書寫.花箋好多時文人用來寫信.所用嘅紙,多數由專業紙戶所造,以求光滑潔白.之及或再壓以布紋,或加石粉,或加蠟防蛀.之後,文人再私下加工,加上繪紋,如草木鳥獸之類.花箋工序繁多,顯得高雅,帶有文人自家色彩,身份象微. 花箋有布紋,或有仿古時布帛書寫之意.花箋制作,亦同布帛加工類似. 自大宋開始流行.宋時文人各處宦遊,所到之處,文房必須自行張羅,花箋有必要自己來,並無流行商品.宋時所用砑花,以彫版自己壓上花飾,類似今下浮水印.而明清就多數水墨印花. 大宋時砑花箋,有凹有凸,壓紋透光見影,石粉反光見形.然而都因歲月同後來加 ...
行街紙
行街紙 ,文件一種,容許出入街嘅紙.原本有禁令唔畀行街,有紙准就可以行,無紙行街就犯法.例如晚黑禁止出入,就要行街紙.亦有啲唔係本地人,非法逗留,因故批准暫時留低,得到行街紙出入. 唔畀行街嘅禁令,通常都係同治安有關.可能出於政變,可能出於暴亂,可能出於盗賊猖獗,可能出於非法移民猖獗,有種原因. 嚴重嘅叫戒嚴,然而由於都市要正常營運,亦唔能唔畀人街,禁令只限晚黑,即係夜禁或者宵禁.大唐時有夜禁,有人要漏夜出入縣出入坊,要拎到文牒先,就有如行街紙. 如果係晚黑嗰種,英文就叫 night pass .
頁
頁 (粵拼: jip 6 )係書每版紙入面,印有字或畫等嘅紙頁.可用嚟做文件嘅計量單位.
餐巾紙
餐巾紙 ,又叫 餐紙巾 ,係用紙巾整嘅餐巾,厚度同抹手紙差唔多,用完餐後可以抹手同抹嘴.


text:
名字,是一个人生活的伴友,从我们一出生的那刹那就随着我们一起长大,名字和我们可以说是形影不离.如果有一天我们失去了名字,也会更加失落.名字,是爸爸妈妈给我们的一个礼物,我们有义务去好好保护它们.爸爸妈妈也应该取一个好名字.今天给大家带来了 .
姓宋男孩简单大气的名字
宋泽传 宋 森 宋琛堂 宋志诚 宋克然 宋瑞盛 宋江尧 宋升高
宋骞洲 宋列霏 宋如骞 宋选和 宋 学 宋荔亨 宋虎汐 宋研孰 宋仁群 宋牛家
宋以元 宋骋哲 宋斐蔚 宋印林 宋河沃 宋健鸿 宋 潮 宋 莘 宋棉安 宋亮保
宋杰龙 宋并泉 宋 臻 宋 贤 宋成珑 宋滨萌 宋航菲 宋颖鸿 宋壬泰 宋亮益
宋康迟 宋 瑾 宋嘉骞 宋可哲 宋进国 宋廷兵 宋 致 宋钢赣 宋梦川 宋申金
宋圭灶 宋财偌 宋常昼 宋俯图 宋爱荔 宋乐沃 宋 新 宋成尚 宋河桂 宋臻銮
宋森巍 宋 祥 宋赣基 宋览仲 宋庚洲 宋煌隐 宋军德 宋航里 宋达虎 宋镜祥
宋奥众 宋靖育 宋谚延 宋卓冬 宋灼峦 宋瑁祖 宋上斌 宋通鸿 宋稠东 宋驹榕
宋倡冰 宋希驰 宋翔官 宋敞勇 宋鸣荣 宋其平 宋甜之 宋如龙 宋羡凯 宋宾宣
宋徽聚 宋东忠 宋琰泽 宋准搏 宋舱润 宋段会 宋显若 宋跋虎 宋珂衷 宋满舍
宋博超 宋稳立 宋表知 宋灏宇 宋好修 宋朋前 宋武茂 宋恒鸿 宋拓理 宋艺山
姓宋男孩简单大气的名字
宋达峦 宋翰骏 宋斌堂 宋辟叔 宋效维 宋盖青 宋 行 宋颢徽 宋燊弘 宋昌宏
宋 嘉 宋愚炎 宋春然 宋东菲 宋蓝显 宋圣鸿 宋迅泽 宋楚越 宋 淼 宋绍柏
宋兵智 宋杭星 宋任贤 宋桥骏 宋选火 宋 政 宋津銮 宋润其 宋锵闰 宋责尉
宋独茁 宋昱保 宋昱晨 宋肖仁 宋 炎 宋牧征 宋世冠 宋循纹 宋僚常 宋彤衷
宋贵若 宋礼申 宋可生 宋鸣文 宋荔寒 宋眺仁 宋脉伦 宋煌灶 宋驰昱 宋延季
宋锋添 宋聚薄 宋熊磊 宋诞振 宋堂春 宋争席 宋施瑾 宋逊琛 宋勇征 宋奋民
宋节尚 宋铎启 宋启鸣 宋界菘 宋廷剑 宋频前 宋常磊 宋 真 宋岸众 宋涧飘
宋偌兢 宋旬继 宋键文 宋山佳 宋伟丙 宋习潇 宋牛峰 宋自宏 宋骋誉 宋贤鸿
宋文理 宋修修 宋丁峦 宋量汝 宋肯慈 宋汉厚 宋僖祯 宋钊弘 宋沛峙 宋护扬
宋登麦 宋仓灵 宋宇羽 宋沛汐 宋茁学 宋越蒙 宋忠克 宋段麒 宋皋功 宋菁曙
宋滨尹 宋行菲 宋伦尉 宋显仁 宋义斌 宋感瑞 宋有昱 宋小心 宋衍赞 宋群展
华易算命网提示您:无论好运与坏运,不必高兴或气馁,福报享尽即为坏运,坏运过去即为好运,多行善事才是好运的根本.(转载请注明来自-陆阳起名网-:www.oasp.net)


text:
民政事務總署開放夜間臨時避暑中心
該等中心將由晚上十時三十分開放至明早八時.
如需進一步資料,可於午夜前致電民政事務總署熱線二五七二 八四二七查詢.
十九間夜間臨時避暑中心的地點如下:
香港區:
———
中西區 - 西營盤高街2號西營盤社區綜合大樓3樓西營盤社區綜合大樓社區會堂
東區 - 銅鑼灣福蔭道7號3樓銅鑼灣社區中心
南區 - 奇力灣華貴邨華貴社區中心
灣仔 - 灣仔皇后大道東258號灣仔街市地下低層灣仔活動中心
九龍區:
———
九龍城 - 紅磡庇利街42號九龍城政府合署1樓紅磡社區會堂
觀塘 - 藍田啟田道71號藍田(西區)社區中心
深水埗 - 深水埗石硤尾邨42座地下石硤尾社區會堂
黃大仙 - 慈雲山雲華街45號慈雲山(南區)社區中心
油尖旺 - 油麻地眾坊街60號梁顯利油麻地社區中心
新界區:
———
離島 - 東涌文東路29號東涌北公園(B區)活動室
葵青 - 葵涌葵盛西邨第六座平台葵盛社區會堂
北區 - 粉嶺祥華邨祥華社區會堂
西貢 - 將軍澳景林邨景林鄰里社區中心
沙田 - 沙田隆亨邨隆亨社區中心
大埔 - 大埔鄉事會街2號大埔社區中心
荃灣 - 荃灣梨木樹邨康樹樓地下梨木樹社區會堂
屯門 - 屯門蝴蝶邨(近蝶心樓)蝴蝶灣社區中心
元朗 - 元朗朗屏邨朗屏社區會堂
元朗 - 天水圍天耀邨天耀社區中心


text:
大學係社會既縮影,只有兩種人係會成功同埋受歡迎,第一種係善於社交既人,大學叫做YO,只要你夠YO,你係大學入面夠多朋友,咁你既價值就可以確立,好似明星咁樣人人都識你,住hall又識,自己個學系又識.第二種人就係交際力普普通通或者係唔主動交際,但佢地係叻到好出名,唔使在意人地既眼光,因為佢地唔志在不停去識朋友,只會專心佢地想做既野,最後佢地當然係會成功,否則都會出名,就係出名毒同埋怪.不可否認既係有人成又勁同時又玩得,但呢篇放既重點係聚焦大學生已經用yo唔yo去衡量一個人既價值,呢樣係唔係一種好事?
無可否認良好既社交能力可以令你既道路更加平坦,但yo呢樣野應唔應該成為大學生價值既全部呢?有時候我地會唔會因為過份去強迫自己變yo而失去左自己呢?
因為yo,你要戴著一副善於交際既面具,有時什至會影響到人.為左人地要尊重你,覺得你識好多朋友好威,所以你無時無刻都要好活潑,好主動去識朋友.電話既群組不成咁響,明明係無聊野,或者係完左topic既野,你都會費神去諗點回,點樣帶起新話題,令到自己經常要對著手機覆whatsapp.見到朋友係facebook到打野,你又要係下面留言,每個朋友不論熟定唔熟,你都會留言,等佢可以記得你,如果我同你真係朋友既,根本唔使咁做,咩都自然就得,但你偏偏個個都要諗點回,等佢知道你既存在,其實咁樣做,有時候真係好攰.
上堂果時,你都要不停同人地搵話題傾,有時候明明人地想安靜下既,你就挑起話題,人地答你,大家笑既就無所謂,我仲要好多謝你咁識帶氣氛.不過人地唔應你果時,唔該你唔好話你人地毒,你有冇諗過人地唔係唔想傾計,只係可能唔想同你傾計?
因為yo,你搞到自己無時間讀書.我幾時都反對d朋友仔話讀書係最重要,不過入得大學既,如果你搵唔到興趣,又冇特別既能力,咁你都係乖乖地做下樣讀書啦,畢竟點都要畢業既.最慘既係你掛住出去玩,唔單止害到自己,仲會害到人地.大學分組點都會有d唔做野既freerider,人人都買佢怕,但係佢地最後點都會有組,因為佢地識朋友真係好叻,成日都好yo,yo到唔讀書,掛住玩,所以冇人想同佢地一組,但同時佢都會有一班朋友仔,捱下義氣同佢地一組,不過少不免一定會係背後比人話架啦.
如果因為要yo,要識朋友,而搞到自己唔識得安安靜靜溫書,做功課既話,咁樣真係岩咩?大學生連溫書都要放上網,呢個情況就好似打工仔番工果時自拍自己部電腦話自己要番工做野啦一樣.你本份黎架老細,使唔使咩都要同人地分享啊?ps我都有錯既,你分享係正常既,係我呢個垃圾冇啦啦按入去睇姐,對唔住我出番去先.
點都好,yo可以係一種性格,可以係一種天性,有人會因為識朋友而開心,正如有人好專心讀書一樣,呢樣係唔可以改變,同時都冇錯.錯既係一班為左識朋友而識朋友,為左yo而yo,但明明自己唔係呢種性格既人,咁樣做法,辛苦既係你自己,仲有你身邊既朋友,唔知幾時你會因為自己既失控,而冇啦啦對身邊的朋友冷淡,反而會搞到人地唔開心.
做人更加唔應該因為人地唔yo而取笑人地,話人地摺,摺唔係一種錯,而係一種性格.摺友冇錯,因為呢種係天性,我地冇害人,冇影響人,冇上堂嘈住哂,點解有班人仲要因為摺而笑人地?就係因為大學唔yo就唔可以立足?
摺友都唔使傷心,更加唔好傷心,你地唔使在意人地既眼光,你身邊既朋友夠就得,正正因為你朋友唔多,你先可以一心一意支持佢地同埋對佢地好.你更加唔使怕對邊個好而怕得失邊個.
「喂!你組爸係邊個啊?唔好提啦,都冇人識佢既.」
「呢條友好摺架喎,都唔知佢係到做咩,古古怪怪!」
「嘩,佢好yo架,上hall莊架喎!」
Yo雖然唔會有人講到出口話係好威好勁,但唔知幾時開始,yo就成為一個為人讚揚既性格.有時候做人唔一定要為yo而yo既,更加唔好因為人地唔yo而睇唔起人,yo唔應該係你第一個判斷同學既形容詞.


text:
Read full review
2021-09-18 441 views
有人情味的火鍋店-胡爐今日約咗個好耐冇見嘅朋友食飯諗住同佢去間靜靜地嘅火鍋店食飯不過嗰日唔知點解隻腳突然間發炎腫咗職員見到,好貼心咁整咗一包冰俾我敷腳走嘅時候亦都叫我行一條比較舒服嘅路因為當時我已經有一隻腳行唔到好感謝佢哋嘅體貼講返餐廳嘅食物先為咗品嘗牛肉嘅味道我哋叫咗「招牌鮮椰青雞鍋」 $298職員會喺我哋面前即場炒雞同加入椰青色香味俱全,一路走一路覺得好香未食之前梗係飲湯先個湯底好清甜好正,忍唔住飲咗兩碗「飛驒和牛肉眼 A5」$338雪花分布好平均,入口即溶嘅和牛,好嫩滑如果份量多啲就好啦「風沙椒鹽粟米條」 $78第一次食椒鹽粟米,好香口嘅椒鹽炒香甜嘅粟米味道好夾好特別好惹味🥰「手打墨魚丸半份」 $48相當彈牙嘅墨魚丸「豆苗」 $68好嫩嘅豆苗,可惜細份咗啲,一個人食都覺得唔夠食「手工雲吞」$48手工雲吞冇得輸,足料雲吞好味道餐廳嘅食材其實幾好味,不過個人覺得分量少咗啲.如果可以多番啲份量就更加Perfect.胡爐 (銅鑼灣)銅鑼灣耀華街3號百樂中心3樓
今日約咗個好耐冇見嘅朋友食飯
諗住同佢去間靜靜地嘅火鍋店食飯
不過嗰日唔知點解隻腳突然間發炎腫咗
職員見到,好貼心咁整咗一包冰俾我敷腳
走嘅時候亦都叫我行一條比較舒服嘅路
因為當時我已經有一隻腳行唔到
好感謝佢哋嘅體貼
講返餐廳嘅食物先
為咗品嘗牛肉嘅味道
我哋叫咗「招牌鮮椰青雞鍋」 $298
職員會喺我哋面前即場炒雞同加入椰青
色香味俱全,一路走一路覺得好香
未食之前梗係飲湯先
個湯底好清甜好正,忍唔住飲咗兩碗
「飛驒和牛肉眼 A5」$338
雪花分布好平均,入口即溶嘅和牛,好嫩滑
如果份量多啲就好啦
「風沙椒鹽粟米條」 $78
第一次食椒鹽粟米,好香口嘅椒鹽炒香甜嘅粟米
味道好夾好特別好惹味🥰
「手打墨魚丸半份」 $48
相當彈牙嘅墨魚丸
「豆苗」 $68
好嫩嘅豆苗,可惜細份咗啲,
一個人食都覺得唔夠食
「手工雲吞」$48
手工雲吞冇得輸,足料雲吞好味道
餐廳嘅食材其實幾好味,不過個人覺得分量少咗啲.如果可以多番啲份量就更加Perfect.
胡爐 (銅鑼灣)
銅鑼灣耀華街3號百樂中心3樓
Post


text:
生物
生物(粵拼:sang1 mat6),又叫生物體係有生命嘅個體.嚮生物學同生態學中,地球上已經被科學家具體描述嘅生物大概有200萬種,亦有人認為實際數字應該係500萬種以上.由物質組成嚟睇佢哋都由原生質組成. 生物最重要同基本嘅特徵在於生物進行新陳代謝.所有生物一定會具備合成代謝以及分解代謝呢個互相對立嘅兩個方面,係生命現象嘅基礎.
生命嘅起源同埋生命各個分支之間嘅關係一直存在爭議.一般嚟講生物分為兩大類:原核生物同埋真核生物.原核生物分為兩個域:細菌域(Domain Bacteria)同埋古細菌域(Domain Archaea),呢兩個域相互之間嘅關係並唔比佢哋同真核生物嘅關係更為接近.嚮進化史嘅研究上原核生物同埋真核生物之間一直冇乜聯繫.真核生物嘅兩個細胞器:葉綠體同線粒體被普遍認為係由內生細菌(endosymbiotic bacteria)演化而來.
多細胞生物指包含多過一個細胞嘅生物.
共有屬性改
生物嘅共有屬性包括:
呢啲屬性並非普遍存在,例如好多生物無法獨立移動(即管植物嘅生長可以被視作移動嘅一種)並且無法直接對環境變化產生反應.微生物比如細菌無法進行呼吸.另外好多生物嘅個體無法進行繁殖(即管佢哋所屬嘅物種可以繁殖).
結構層次改
- 生物嘅結構層次
- 環境嘅組成
分類改
為咗理解大自然,人類發明咗一啲生物分類法來將唔同嘅物種分類.現時世界通用嘅物種分類法係大致建基於林奈嘅研究,再由查理斯·達爾文改進.呢個分類法有七個主要層級,由最廣到最窄係:界,門,綱,目,科,屬,種.
病毒改
病毒由於唔能夠獨立進行繁殖同新陳代謝而通常唔被認為係生物.然而,依據美國法典(United States Code)嘅生化武器同埋非法使用相關內容中病毒被歸為微生物範疇.由於好多寄生動物同埋內共生體(endosymbionts)亦缺乏獨立生存能力,所以病毒算唔算係生物仍然存在爭議.就算病毒有酶同埋其他生物特有嘅分子,佢哋嚮寄主細胞外就生存唔到,並且病毒新陳代謝嘅過程需要寄主遺傳機制嘅參與.呢種寄生現象嘅起源重未清楚,但有可能產生於寄主.
壽命改
壽命係生物嘅基本參數之一.有啲生物只可以生存一日,有啲生物例如一啲植物可以生存幾千年.
細胞衰老嚮決定生物體,細菌,病毒甚至係朊毒體嘅壽命時好重要.
目前,科學界普遍認為存在於細胞染色體末端嘅一段特殊嘅DNA序列--端粒同細胞嘅壽命有好大嘅關係.通常情況下,細胞每分裂一次,端粒就會變短一啲.隨著端粒逐漸縮短,最後造成位於染色體DNA中間段嘅對細胞生命活動有意義嘅DNA序列嘅缺失.由於呢個時候無法繼續進行正常嘅生理活動,細胞就會進行一種由自身控制嘅程式性死亡--細胞凋亡.此外,腫瘤細胞中嘅端粒結構通常唔會縮短,呢個都係腫瘤細胞可以進行無限分裂嘅原因之一.


text:
錦心似玉︳新劇人氣再彈起 鍾漢良向外闖紅遍兩岸 身價2百萬一集
由《延禧攻略》導演溫德光執導嘅內地網劇《錦心似玉》成為熱煲劇集,男女主角鍾漢良同譚松韻雖然真實年齡相差16歲,但係劇中談情戲絲絲入扣,睇到心心眼~
近年主力喺內地搵食嘅鍾漢良,本身喺香港出道,但係反而跳出香港之後先紅遍兩岸.究竟係香港人唔識貨,定係佢都係啱出外搵食?
鍾漢良嘅星途同郭富城幾類似,1993年考入TVB做舞蹈藝員,同一年就已經被調去藝員部,參演以溫拿五虎故事為藍本嘅《少年五虎》飾演鍾鎮濤.後來拍過好幾套劇,最突出係《親恩情未了》演弱智人士,同劇仲有鄭秀文.
鍾漢良留喺TVB兩年有多,之後被香港出生台灣發展嘅歌手邰正宵賞識,去到台灣出唱片.當年港星喺台灣仲吃香,鍾漢良好快就走紅,半年間出2張專輯,被當地稱為「小太陽」.第2年喺台灣拍嘅電影《超級班長》成為暑假票房冠軍,年尾仲拎埋十大偶像,人氣迅速彈起.
後來鍾漢良同唱片公司約滿,開始轉拍台劇,並且喺千禧年間進軍內地拍劇,可以話係頭一批主力北上搵食嘅香港藝人.鍾漢良喺內地keep住受歡迎程度,基本上每年都有劇出街.根據報導,有傳鍾漢良3年前拍劇身價已經係190萬人民幣一集,加埋電影,綜藝節目及大量代言,身家近億唔出奇.鍾漢良2013同2016年都有拍杜琪峯執導嘅《毒戰》同《三人行》,算係回歸一下香港市場,不過冇咩後續.
鍾漢良算係圈中少數「緋聞絕緣體」,多年來傳過吓同內地女星唐嫣秘戀,不過佢地一齊拍過劇集《何以笙簫默》,外界估計係煲水炒作居多.反而早年有傳媒報導過,鍾漢良同設計師謝易樺秘婚多年,甚至已經有個今年大約10歲嘅囡囡,但係鍾漢良一向都對家庭狀況三緘其口,又否認過已婚,可能都係費時影響家人.前年有傳聞話鍾漢良患上焦慮症,甚至因此自殘,佢立即透過律師發聲明澄清.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可即時換領限量新人禮,立即下載!


text:
錦英苑巴士總站(Kam Ying Court Bus Terminus),位於新界沙田區馬鞍山錦英苑錦佳閣及錦強閣對開,連接錦英路,乃一露天巴士總站,配備多條平行式月台.
歷史
錦英苑是「居者有其屋」計劃的屋苑之一,於1991年入伙,巴士總站亦隨之而啟用,最初只有86K線以錦英苑為總站.後來馬鞍山居民日漸增多,九巴開辦85M,87D等路線,以錦英苑為總站.87K線則從馬鞍山市中心延伸服務範圍至錦英苑,在巴士總站對開的錦英路上落客.
巴士總站面積細小及車坑不足,引致87S線在錦英苑的上落客站需設於屋苑外的錦英路巴士站,不駛入巴士總站;亦因如此,錦英苑總站職員在巴士總站繁忙時,會擺放十多個雪糕筒於小巴總站與巴士總站的行車綫上,預留右邊行車綫讓巴士停泊.有關行車綫的闊度原本可同時容納兩部車輛並排而行,惟巴士停泊在該處後行車綫被收窄一半,其他車輛均需減慢車速駛過,九巴職員的舉措因而惹來市民投訴.[1]
九巴回應指,由於錦英苑巴士總站位置有限,在繁忙時間或特殊交通情況下,部分巴士須在總站外停泊等候開出,但已提示外勤人員盡量將巴士泊在專用停泊線及所屬車坑月台內.至於需停泊較長時間的巴士,則會安排返回所屬車廠停泊,避免巴士泊在總站專用線以外的地方.
路線資料
專營巴士
專綫小巴
車坑分佈
站位可能隨時受其它因素影響(例如道路工程)而作出臨時或永久之改動,敬請留意.
圖集
註釋
相關條目
參考資料
- ↑ 〈九巴泊過界 錦英苑巴士總站路收窄〉,《東方日報》,2015年12月10日.
外部連結
- 城巴/新巴網站:巴士站(編號3090)的相片(註:站景圖可能尚未更新)
- 房屋委員會網站:錦英苑
- 衛生署控煙酒辦公室網站:指定禁止吸煙區 - 馬鞍山錦英苑公共運輸交匯處


text:
(又到做project嘅時間)做group project會遇到嘅人~你有係邊類人?
上一個Blog介紹咗Canva比大家,等大家咗group presentation嘅時候唔洗用嚟用去都係google slide.不過講起Group Project,就一定要同啲Fm寶寶介紹以下你將會係遇到嘅幾類groupmate,如果你已經中咗伏,咁下個sem搵groupmate就小心啲啦~
1.Deadline Fighter
Deadline Fighter即係嗰啲就到限期先開始工作嘅人,明明聽日就係deadline,佢今日先去做,之前大把時間都唔做,成group人嘅命運就係佢手上.好彩嘅就遇到嘅係可以將壓力化成動力,激發到小宇宙嘅deadline fighter,最後做出嚟嘅嘢都係有質素嘅.唔好彩嘅就…… 你自己領略以下啦~
2.Free Rider
一句講曬,就係唔做嘢,不勞而獲嘅人.約親傾project都藉口多多嚟唔到,又唔關心嗰project進度,最後check嘅時候佢個名都唔係份report入面,你就以為佢放棄咗?Sorry囉,第二日你就會見到佢個大名出現咗係report上面.佢係冇做嘢,但因為係group project,成組嘅分數係一樣,所以呢的free rider冇咩點做過嘢都有分.不過依家個個都知又free rider,只要同其他groupmate 一齊去投訴佢,相信professor都會處決佢……個grade~
3.學霸
個個都會話做group project一定同學霸一組,咁就唔會爛grade.係好嘅~有人carry曬成個project嘅方向,但係如果遇著啲唔理人意見,所有野佢話曬事咁就不了~我唔會想乜都冇諗過機械式咁完成個project.
4.豬隊友
話明豬隊友,就即係佢地唔係聰明嘅groupmate,其實佢哋好努力,所有meeting都出席,亦都唔似free rider咁咩都唔做或者deadline fighter咁好遲先做.需然佢哋好努力,但係實質上嘅實力係遠遠低於你想像,好多時都要你幫佢執頭執尾,或者提一提點佢.不過起碼佢係一個努力嘅人先~
5.彩就佢攞曬Groupmate
攞彩佢一定衝出嚟嘅groupmate,分工嘅時候通常會揀啲容易啲content去做,例如啲introduction同conclusion,佢一定搶住去做.你以為佢甘於平凡?Nono!當你負責比較多嘅內容,然後每個人present嘅時間又要平均,佢就會衝出嚟話:「我幫你啊!我講得比較少時間啊~」最後佢好成功地係professor面前present得非常好,令所有人都以為係佢做嘅,明明係你做嘅重點內容,但係彩就佢攞曬-_-
6.正常groupmate
正常groupmate就係正正常常,會做好自己本分,能力都中規中矩.反而遇到呢種groupmate 先係最好,唔需要太大嘅擔心.
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
「行程」
今日本來打算一早起身,然後食啲嘢然後就出發去鵜戶神宮社,睇復活島石像同惡魔的搓板.不過我哋就遲咗起身,所以今日行程有啲趕,事關要夜晚去到別府嘅溫泉酒店.係宮崎市揸車去別府市要三個鐘頭,而因為溫泉酒店係有包夜晚嘅懷石料理,所以要六點半之前去到.雖然今日到最後因為復活島石像唔知點解無開,而我哋對惡魔的搓板亦都無乜興趣,所以最後返咗宮崎市食之前老婆訂好位嘅宮崎牛之後先至出發去別府.
「神社」
今日嘅第一站係鵜戶神宮社,而因為佢係一個海邊嘅石洞入面興建,所以好特別.而係鵜戶神宮社出面有一舊好出名嘅岩石叫做龜岩,係用嚟俾人許願.要許願就當然唔係隨隨便便啦,係要去買佢哋用陶瓷做嘅幸運石先至得.最難嘅地方唔係要擲入龜背上面個凹位,而係男人要用左手擲先至難!因為大部份嘅人係用右手,所以真係有啲難度.好彩幾次之後都有一粒幸運石中咗!我相信嚟個係今日行程嘅重點之一.
「和牛」
不過重中之重相信係今日去食晏晝個餐宮崎牛,因為宮崎牛係非常出名,而今日去嗰間餐廳亦都係一間好出名食宮崎牛嘅餐廳.人生都係第一次食啲咁靚嘅牛肉,就算你話我大鄉里都係咁話.當然食高級牛嘅話除咗牛肉味濃之外,最重要嘅就係有少少咬口得嚟又會入口即溶.而最後嘅甜品竟然係用返嗰塊吸咗牛肉汁嘅麵包做成嘅多士.在加上好特別嘅柿子醬同雪糕,真係冇得彈!不過最大鑊嘅係一直唔肯食肉嘅郭大少竟然對宮崎牛非常有興趣.
Also published on Medium.


text:
DSE考生一定要學識嘅心態調整 2.0
1⃣ 唔好覺得自己冇可能完成某一個task,你應該當佢係一個「挑戰」 呢個心態幾重要.Study leave嘅時候,maths仍然係我最差嗰科😂 但我冇辦法放棄呢科,因為大學offer一定會睇🙈 咁頹就一定有頹過啦 (我都係普通人🤣).但頹完之後,我覺得你要識得點樣去面對嗰樣野,而唔係一味去逃避,覺得自己冇辦法上5/衝星.淨係有呢個心態唔夠嘅,仲需要你計劃好點樣去achieve倒你嘅目標同付諸實行!所以,我當時就狂攞pp黎操!總之就係唔好咁容易放棄啦🔥 我以前成日同自己講點解人地做倒,但自己做唔倒一樣野?人地做倒某程度上都代表嗰樣野係achievable,只要自己加倍努力或者都可以做倒呢!you'll never know till you try it💪🏻 2⃣ 點都要做,點解唔以一個正面d嘅心態/開心d咁去做? 我知大家通常都有某一兩科好唔鐘意溫,但現實就係殘酷架啦,你好難放棄唔溫😢 既然你點都要溫,會唔會搵吓其他辦法等自己溫得開心d/冇咁抗拒?之前都介紹過d方法.可以同朋友一齊喺google doc到互相溫書,用quizlet等等.總有一樣野會令你溫得冇咁辛苦嘅


text:
年青人於疫境下可能賺到生活費的偏方
2020年,對年青人黎講絕對係充滿挑戰嘅一年,疫情突然殺到,令到大量行業踏入冰河時期,殺全球老闆同打工仔一個措手不及,但係正所謂有危就有機,喺呢個時候你係會選擇自怨自艾?定係用盡所有方法去尋求一條生路?
我會選擇後者,而當疫情殺到嘅時候,好多人都仲係未醒,仲係跟住其他人嘅腳步,周圍撲酒精搓手液,撲口罩,甚至撲米,撲紙巾等等…..但又有幾多人係已經著手籌備緊其他有可能發展嘅生意呢?身邊不乏有D年青朋友會喺唔同嘅渠道購入口罩再轉賣賺取差額,亦有朋友因為購入大量搓手液,而貨期延誤導致變左dead stock賣唔出,呢個時候我建議佢地合作,做一個綑綁式銷售,從而令銷費者唔洗兩頭搵,一次過買齊需要嘅野,又可以散貨,都算係一舉兩得,而我自己呢?
我就直接搵左間香港嘅藥廠合作,以包線形式製作口罩再供給不同機構,由於係公司對公司嘅關係,並沒有在市面上零售,銷情亦比較穩定,亦唔需要囤積太多存貨,所以如果大家都有呢類型貨源都不防試一試,隨時可以幫你搵到足夠嘅生活費!
而除左賣口罩,當然仲有好多野可以做,例如煮野食好叻嘅,不妨試下料理包再送上門,又或者係其他你自己叻嘅野同時又係唔出街就買唔倒嘅,而個客又可以足不出戶就拎到手嘅,我相信呢個生意都一定可以玩一輪,賺少少零用錢,緊記一樣野就係,做任何生意都一定有風險,要量力而為,最好係搵多D朋友仔傾下,比人質詢下,諗下解決方法,先再做,咁就穩陣喇!
by 創天洗碗 Marcus


text:
2018-07-24Text: Yan Law
(10首適合在辦公室聽的歌)想提升工作專注力?快去聽打機配樂吧
喺香港,有個奇怪但又好似好理所當然嘅現象,就係人人都愛塞住對耳仔聽歌.無論係搭車,定係食飯,甚至喺公司做緊嘢都好,彷彿耳邊要隨時響起自己鍾情嘅音樂,先至覺得自己有返個思考空間,又或者可以集中精神工作.
不過問題就嚟喇.話說小編有時都幾鍾意聽住歌打稿,試過聽住歌都可以喺預期嘅時間之內完成份稿㗎,之但係,亦有唔少次會喺心裏面不自覺咁跟住嚟唱,搞到即時跌晒watt,寫咗全日都係寫得個引言……
究竟,聽歌係咪真係可以提高專注度同工作效率㗎?
原來有唔少研究單位都做過相關實驗,試圖搵出聽音樂和工作效率嘅關連.其中「國際思維研究室」Mindlab International嘅研究指出,返工聽歌堅係可以提升打工仔嘅專注力,甚至減低出錯機會添!但要留意返,唔係每隻歌都有呢個「功效」㗎!
即刻等小編同大家精選幾首適合喺辦公時間聽嘅歌啦!
1. 古典音樂
柔揚悅耳嘅古典音樂不嬲都係唔少人嘅心水選擇,尤其係古典音樂冇歌詞,唔怕聽聽下唔覺意跟埋嚟唱!小編仲發現,相比起為人熟知嘅莫札特,貝多芬音樂,巴洛克音樂最能夠提高空間推理,專注度及詮釋能力,最適合從事同數字有關既工作嘅打工仔聽!
推介:
YouTube/華麗的漫遊
YouTube/D大調卡農與吉格
(搶先申請)免費試用etnet強化版MQ手機串流報價服務! ► 立即行動


text:
「韓國」
點解人類不斷犯同樣嘅錯呢?唔通人類已經唔記得十幾年前「沙士」有幾犀利?今次嘅新「沙士」係韓國有爆發嘅跡象,已到嚟刻仲未完全受到控制.係韓國人嘅衛生意識低定佢哋自私所致?因為一兩個人隱瞞病情,導致新「沙士」有機會係其他國家散播開去,真係有啲唔負責任.有啲仲要唔肯去隔離,其實係為佢好啫,但係好似殺咗佢咁.真係中咗嘅話都咪話唔大鑊!
「起源」
中東呼吸症候群(MERS)最早出現係中東,二零一二年九月係一個去過沙烏地阿拉伯嘅病患身上發現,但係最後卻導致腎衰竭.到嚟刻為止已確診超過四百宗而死亡人數超過一百三十人!從確診病例嘅一項評估指出,患者最常見嘅症狀係發燒,其餘係咳嗽,呼吸困難同肌肉酸痛,但係有時亦會出現腹瀉,嘔吐,腹痛.同時大部分患者都需要呼吸機幫助呼吸.
「危險」
好多香港人都好鍾意去韓國,而因為新「沙士」嘅出現,大家真係要小心啲.因為呢隻新嘅病毒嘅死亡率係高達百分之三十四,而零三年嘅沙士只係百分之八至十,換言之「新沙士」嘅死亡率係沙士嘅三四倍.另外,其他地方嘅「新沙士」由第一代傳播到第二代嘅時候已經受控制,但係南韓就有百分之二十五嘅患者屬於第三代嘅傳播,則係話「新沙士」嘅人傳人效率係比較以往高.


text:
頭頂開始有啲空虛,寂寞同凍?唔洗咁灰嘅!由今日起就要積極面對問題所在!即使你係風靡男神,又或是萬人女神,頭髮一開始稀疏,都會老態盡現!到底點解香港人咁易出事?又有乜嘢方法保衛頭頂呢片「嶺土」?不如就等註冊中醫師梁慧儀同Keep住型格十足嘅豹哥豹嫂,話你知佢哋有乜凍齡「髮寶」啦~
長知識 港人脫髮有根據
生活响全球壓力第一,工時最長,休息時間最短嘅香港之中,唔容易做到身心健康!據註冊中醫師梁慧儀表示,以前遇到脫髮問題嘅人,都係以男性居多;但依家就連女性都會遇到呢個煩惱,而且年齡層亦越趨年輕化,搞到大家老態龍鍾!咁呢個係咪社會嘅錯呀?就等梁醫師响度同大家斷下症啦~
註冊中醫師梁慧儀
Q1:香港人脫髮嘅主要原因係乜?
A1:男性佔咗95%都係遺傳同雄激素過盛嘅問題,佢哋早期會出現髮線上升,然後就會出現M字額;繼而慢慢就會延伸開去,逐漸變成所謂嘅「地中海」.而女性脫髮大多數係同荷爾蒙有關,通常會出現响生完BB之後,或者停咗經嘅女性身上.
Q2:點解依家連後生仔女都會出現脫髮問題?
A2:係呀~近排都有調查指出,依家踏入35歲嘅人士都開始出現脫髮問題,其實同生活習慣好大關連.尤其係香港人工作同生活都壓力大,响中醫角度嚟講「髮為血之餘」,即係話血氣好,頭髮自然生長得好.至於生活壓力,會令肝腎差,亦會造成脫髮,白髮嘅問題.
Q3:咁生活上有乜可以改善?
A3:飲食方面,少食寒涼生冷嘢,對脾胃血氣都會好啲;亦可以透過梅花針,針灸去刺激毛囊生長;生活上就盡量避免用化學成份嘅產品,可以揀選一啲含有生薑,何首烏或女貞子成分嘅洗護髮產品,尤其係生薑成分屬於溫性,有驅寒,預防脆弱髮絲折斷同促進毛囊生長效果,對產後女性好有幫助.
揭開豹哥豹嫂凍齡「髮寶」
聽完醫師專業意見,就睇吓近排勁Hit嘅豹哥豹嫂單立文同胡蓓蔚,雖然响娛樂圈多年,但兩位都昇華到凍齡嘅層次,濃密秀髮依然;同豹哥豹嫂同期嘅藝人,唔少睇落「成熟」過豹哥夫婦好多!佢哋兩位就表示,一向都好注意飲食同洗護髮產品,佢自已就用咗一個嚟自德國嘅活髪固髪品牌一段時間,感覺頭髮更強健,髮根更濃密!佢仲話頭皮變得好清爽添喎~
佢兩夫婦都覺得,除咗護膚,凍齡嘅另一個重點係,就係頭髮要Keep住健康又濃密!而佢哋選用嘅產品,原來係世界知名沙龍品牌Schwarzkopf施華蔻出品,由研發,測試到製造,都全程响德國進行,我哋仲發現,品牌中嘅咖啡因去屑洗髮乳,更獲得Daily Vanity Beauty Awards 2018最佳防掉髮洗髮水大獎,所以絕對係值得信賴!
咖啡因早已被外國證實有助激活頭髮生長,再加埋薑根精華,效果就更加理想喇!Schwarzkopf 施華蔻Seborin活髪固髪系列,洗髮水加入咗防脫髮功效極佳嘅咖啡因,測試證實頭髮嘅強健度增加咗80%*,配合埋薑根活髮液,更可以強化髮根,增加頭皮微循環,增進頭髮濃密度;產品仲係無添加矽,減低毛囊被阻塞嘅機會,性價比自然高人一等,推介!
Seborin咖啡因洗髮乳(無矽) $69 / 250ml
Seborin咖啡因去屑洗髮乳(無矽) $79 / 250ml
Seborin薑根活髮液(無矽) $89 / 300ml


text:
Fat唇嘅嘢,畀你估到就唔係帶領潮流啦!就係要你估唔到,先可以走在潮流嘅尖端吖嘛~最近一眾Fat唇巨頭陸續推出貼近生活嘅商品,例如似足洗衣籃同Ikea購物袋咁嘅手袋,仲有啱晒廁所用嘅啫喱膠拖,真係令大家大開眼界呀!
睇住,呢個笨唔係一個普通嘅萬字夾⋯⋯
係Prada出嘅萬字夾呀!正確啲嚟講,係萬字夾款嘅銀紙夾.多錢到要用個夾嚟夾住啲錢已經夠威啦.最重要係咩呀?有Prada呢個字刻喺上面㗎嘛!
平時啲萬字夾,一盒都係十零廿蚊度,咁Prada呢款大銀紙夾又要幾錢呢?
係185蚊美金,即係千幾蚊港幣呀!用千幾蚊嚟買個夾夾住啲錢,毛毛真係睇唔透⋯⋯不過佢個網上面寫話個夾係純銀做嘅,可能或者有機會真係要咁貴呢~好似毛毛呢啲窮L真係識條銀咩?
最重要係咩呀?個牌子吖嘛!淨係嗰五隻字,每隻字都起碼值兩舊水啦!咁計法個夾都係幾嚿水啫,抵呀!
畀多個例子你睇就明㗎喇,之前GD建立品牌PEACEMINUSONE嗰陣,其中一件商品就係呢個鐵夾,係呀,講明係鐵造,加咗個牌子上去,你估幾錢?係$29.3美金,即係二百幾蚊港紙呀~嘩~話晒GD個牌子長咁多,逐隻字計咪抵過Prada好多囉~
睇完呢堆夾之後⋯⋯毛毛決定全副身家投資落一把?刀度,跟住喺公司啲萬字夾度刻返LB,啫啫阿掹尼同埋箍肚臍咁,再賣返畀啲同事,簡直係商機無限呀!呢鋪毛毛仲唔發?
封面圖片及資料來源:Barney NewYork,Peaceminusone
《帶領潮流系列》
(潮流嘅嘢)新出嘅Puma x Rihanna拖鞋咁似屋企廁所嗰對嘅?


text:
將軍澳係住宅區?都係得啲以私人樓宇為主嘅市鎮?將軍澳無山行?咁就錯啦!寶琳嘅小夏威夷徑就係一條同市區極相近嘅行山小徑,沿途仲可以睇到瀑布添!全程只需一個多小時,以平路為主,石級唔多,小朋友都可以輕鬆行晒全條山路,非常適合親子假日遊.
唔講唔知小夏威夷徑原來係大牛湖嘅遺址.以前嘅大牛湖仲係香港小學旅行嘅熱門地點之一.睇番香港四五十年代嘅《華僑日報》,就會發現以前香港嘅學校成日帶學生由尖沙嘴碼頭出發,專程到小夏威夷徑行山.原來小夏威夷徑已經陪伴咗好多香港人成長,當時嘅小學生都已經長大,可能仲會帶自己嘅下一代行小夏威夷徑,一齊搵番之前嘅童年回憶添!
小夏威夷徑行山路線需時較短,瞓到自然醒先出發都未遲.搭地鐵到寶琳站C出口,行過寶琳戲院,過埋馬路,向山頭嘅方向行,就會行到魷魚灣村嘅入口啦.行入村,穿過垃圾站,喺馬路嘅左邊就有一條往山上行嘅小徑.要留意𠵱條小徑嘅入口較隱藏,一直沿路行,穿過竹林,石級同一間荒廢嘅小屋,就會見到一條分叉路,循右手邊嘅石級上,就可以見到小夏威夷徑嘅指示路牌啦.
沿途都有放咗椅子嘅休息區(呢條行山路線沿途都有長凳俾遊人休息),又有山澗同大樹遮陰,都唔會辛苦.差唔多行到終點時,就會聽到水聲,又會睇到另一個分叉路口,跟住往澳頭嘅方向就可以到瀑布啦!行到瀑布一定會「嘩」一聲,近距離望住瀑布,聽住水聲,完全可以感受到瀑布嘅威力.估唔到咁近市區,行個幾鐘都可以見到咁壯觀嘅瀑布!
離開瀑布之後,行番回頭嘅分叉路口,沿將軍澳村嘅方向行,就可以出番去寶琳地鐵站,又或者繼續向前行去井欄樹村坐返車出彩虹/鑽石山,十分方便.今個週末不妨一家人一齊去小夏威夷徑行下山啦!


text:
kmc0178
| 2020-2-14 | 8,872
攰嘅時候就個個都有㗎啦,溫左咁多個鐘,都會覺得悶.咁但係點樣先可以令到自己繼續捱落去呢?今次 AfterSchool 就搵嚟 @dsefreegiveaway 話你知一啲小貼士同埋有咩可以變成你嘅溫書嘅動力,令你繼續努力備戰!
Credit: unsplash @XPS
溫書嘅時候唔好望電話,知你班人唔會做到,一定會忍唔住偷睇電話.所以最直接嘅解決方法就係唔好帶電話去自修室!即使帶咗都一定要熄機然後擺落袋最入嗰格.
最好可以去啲遠少少嘅自修室溫書,雖然車程會長啲,但係你唔會時時刻刻都諗住返屋企或者出去食野.個人推薦洪水橋圖書館嘅自修室,調景嶺圖書館自修室,呢啲自修室全部嘅設備都好靚同好新淨.
但係盡量唔好去啲旺區嘅自修室,例如旺角花園街圖書館自修室,因為你溫溫下書就會想落去行;屋企附近嘅自修室都唔好成日去,因為我自己就成日覺得不如返屋企溫,但係返到屋企就唔會溫.
有時候我哋都無可避免地要用電話,例如係搭車嘅時候,你唔會咁得閒攞晒成本書出嚟慢慢溫,又或者攞份pastpaper出嚟做,因為咁樣好唔方便.所以最好嘅方法就係用電話溫書,例如事先將一啲練習影低佢,係搭車嘅時候睇.
又或者同同學或者朋友喺WhatsApp入邊互相問問題,例如互相問吓字訓,出吓MC咁樣.咁樣你一打開WhatsApp想同人傾計嘅時候,你就會見到朋友問你嘅學術問題,而唔係同人吹水嘅記錄.
(各位都可以考慮喺AfterSchool嘅問答社區
問下同學仔唔同嘅問題架~)
Credit: unsplash @craftedbygc
講到點迫自己溫書,其實我覺得每個人溫書嘅動力都唔同.但係我都想同大家分享下究竟係我準備公開試嘅時候,有啲乜嘢動力去迫使我溫書.
我覺得第一就係興趣,雖然呢個原因真係好廢,但係如果你鍾意嗰一科嘅話,你真係會為咗個科仆心仆命,付出好多好多嘅時間去溫.
就例如我真係好鍾意經濟科,所以我除咗去做past paper之外,我更加會自己出卷,亦都會睇一啲A-Level嘅教科書,因為我知道我學DSE嘅嘢已經唔夠,同埋DSE嘅嘢好多都係錯嘅,所以為咗追求更正確嘅知識,我就會去睇更深嘅教科書,從而去加深我對唔同概念的理解.
當然有啲科目我自己冇咁大興趣,例如我自己對Bio同埋Chem本身係冇咁大嘅興趣,因為我其實鍾意歷史啊,中史呢啲文史類嘅課,但中三嗰時就揀咗Science讀,所以我本身Science嘅成績同埋對science嘅興趣都唔大高.
所以,其實我依兩科真係冇乜興趣去逼我讀,所以其實係中四五嘅時候,我呢兩科嘅成績都唔係特別好.去到中六,我就成日都抱住一個心態,就係其實我讀Chem同埋讀Bio都係最近去到中六嘅啫,我人生之後就唔會再接觸atoms啊,循環系統之類嘅嘢,所以何不喺一刻讀好啲,盡量增廣自己見聞呢?
即使我對呢啲科目冇乜興趣都好,我本着一個知多啲就好嘅心態呢讀,盡量希望係自己唔再想掂呢兩科嘅之前學多少少,當俾個機會自己去學多少少野.可以,去到最後,我覺得唔好抗拒某一個科目先係最重要嘅,如果你一抗拒嘅話,你見到佢都唔想讀嘅話,你根本就唔會有心機讀書.所以每次讀書嘅時候,可以抱住一個心態,就係讀埋呢半年啦,我一世都唔會再見到佢㗎啦!
其實我唔知大家嘅讀書嘅動力係啲咩,我諗好多人都係話想入大學.但其實對我來講,讀書嘅目的從來都唔係為咗入大學,或者推動我努力讀書嘅動力唔係為咗話入某一啲嘅科目.
其實,我一開始並冇諗過自己會考得咁高分,我想讀嘅科目亦都唔需要咁高分,我原本只係諗住考得一次就盡力啦嘅心態去考.
同埋我當考試只係一場遊戲,由細到大我都好鍾意爭贏,凡事都要做第一,如果輸咗嘅話會覺得好冇面,所以我係唔想衰比人哋睇,尤其是我自己喺校內嘅成績都唔差,例如係通識,經濟科成日都係考頭一二名,如果自己喺校內考得咁好,出到去有冇5**我話,我會對唔住自己囉!我亦都會唔敢面對自己,比賽最後依兩科都考都5**,等我唔使跳樓!
而且,我覺得好勝心都係一個推動人讀書幾重要嘅因素,如果你本身個科考得好,你唔會想你自己第一第二名俾人搶走,所以你就會更加之努力讀,我以為係你考得好之後,你會越嚟越想讀.當然,我都曾經試過考得差,例如喺某啲嘅通識卷攞唔到好高分,果幾次真係非常之sad,所以係每次有啲咁嘅經歷之後,我都會更加之努力讀,同埋佢問個老師點解我攞唔到高分.呢個係我一個給大嘅讀書動力.
唔知 @dsefreegiveaway 嘅溫書貼士有無幫到你呢?有動力但係溫書嘅時候都仲係好眼訓?!唔緊要等小編教你點樣 HACK YOUR BODY
啦!


text:
陳茵媺 教你收身三點式
撰文:東方新地|圖片:新傳媒圖片庫,,陳茵媺IG
陳茵媺:要捱過第一個星期
陳茵媺透露生完三個子女後點樣收身:「做運動,帶氧運動同埋重量訓練,仲有調節飲食,淨係食蔬菜同埋肉,食好多肉,戒食澱粉質,幾成功,但係就要好有堅持,因為都幾辛苦!我記得第一次第一個星期冇食澱粉質,我覺得自己想暈,仲要湊住三個,都幾辛苦,但過咗一個星期之後,開始見到好有效,但一定要捱過嗰一個星期先!」
二人世界難
問到佢同陳豪婚後有冇二人世界?陳茵媺直言:「好少,好少,我哋盡量想有,但真係好難,我哋兩個都係好親力親為嘅父母,佢都係好親力親為嘅爸爸,佢可以一個人照顧三個小朋友!當我哋都咁親力親為嘅時候,我哋全部時間都係畀晒小朋友,到佢哋瞓晒覺,應該有二人世界嘅時間,我哋又已經好攰,但我哋都盡量,有時叫奶奶過嚟幫手睇一睇啲小朋友,我哋就會出去睇場戲,或者食餐飯.」
偷煮心形牛扒
提到剛剛過去嘅情人節,陳茵媺甜笑指兩人只係喺屋企度過:「因為嗰晚奶奶唔得閒,我哋又唔放心其他人湊小朋友,所以我哋買咗啲牛扒,氹晒啲小朋友沖埋涼,瞓晒覺,之後我哋兩個玩煮飯仔,係好簡單平常嘅嘢,但對我哋嚟講已經好好,好浪漫!」


text:
有好用既去皺美白精華推介俾大家~~
-
近排用左隻好好用既去皺美白精華,想推介俾大家~~
應該好多sis對橙色果支維他命c精華唔陌生
用開都知佢美白出色,仲可以令皮膚有光澤同收毛孔
而紫色果支係新出既維他命a精華
含有抗皺最強嘅retinol
去皺效果一流,仲可以緊緻皮膚
7日就睇到明顯既改變
sis都快d買黎試下啦~
用左7日就知我有冇呃你地嫁喇~
-
fancisks last edited by
@mandyyyyy 我都買左呀!我本身係俾 D KOL燒到,見佢地話7日就可以自己喺屋企做到醫學級嘅美白護膚療程,講到咁堅就買左黎試,點知真係唔錯,用左支精華7日,美白去皺緊緻依真係睇得出
-
kobbbbb last edited by
7日醫學級嘅美白護膚療程?!7日就睇到效果?!
有啲誇喎,仲有冇sis試過?
-
mailll last edited by
我而家試左2星期多d, 的確係好快就見到效果,而家膚質係明顯有光澤左同緊緻左, 而且感覺皮膚係健康左既
-
Didi0991 last edited by
我自己有用開支幾好用既美白精華,同你推介既一樣都有維他命c係裡面,所以唔諗轉住
-
@Didi0991 依set唔同嫁
佢除左維他命c精華外
仲有維他命a精華
唔好以為2支野冇關係
佢地兩個一齊用係可以將d功效最大化
美白緊緻去皺都可以double up
-
jacquelingwong last edited by
@mandyyyyy 係?要點用?一次搽晒2支上面?咁米好快用完?
-
@jacquelingwong 唔係呀
係分早晚用嫁
朝早用維C精華
做返美白收毛孔淡斑
夜晚就用維A精華
做返緊緻去皺
咁效果就可以雙倍雙乘喇!
-
dodoD last edited by
我第一次用呢個brand既product,因為見到依set精華係用個陣先將樽裡面既vitamin a或c粉禁落去下層精華液度, 同埋建議淨係用7日, 確保佢係新鮮
坊間好似冇標榜新解既維他命product,so far用左陣幾得唔錯
-
@dodoD 可以試下用埋佢地brand d cream加精華一齊用
會更加發揮到功效


text:
「交通」
有時真係唔知話香港嘅交通係方便定唔方便,當然而家好多地方係有地鐵可以直達,但係有啲地方真係要搭好耐車,兼且要左轉右轉先至去到.但係揸車又係另一個煩惱,因為買車容易養車難,最難係搵位泊車.係香港泊車有時真係有啲煩,因為地方細所以街位唔多,唔似得外國咁,好多地方泊路邊都得.如果泊停車場嘅話,有啲真係貴到你唔信.咁當然你可以話唔揸車啦,但係當你有小朋友嘅時候你就唔會咁講架啦!
「問題」
其實香港塞車嘅最大原因唔係私家車,好多時都係因為公共交通工具造成.好多時啲巴士埋唔到站排晒長龍搞到塞車,小巴同的士又左攝右攝,有時話停就停.政府成鬼日話香港越嚟越多私家車,但係私家車唔係造成塞車嘅主要原因,因為好多人都係假日先至揸車.你估個個都咁有錢日日揸車返工咩?只不過政府一直都無嚟方面嘅數據,所以佢哋只係用車輛登記嘅數據而唔係實際路面嘅數據!
「數據」
如果香港政府真係有心搞好交通首先係要掌握路面實際情況嘅數據,只不過咁多年成日講智慧城市,講咗等於無講.連最簡單嘅巴士數據都無,咁講乜都無用.而家要知道邊度塞車好多時都係要靠谷歌個地圖,邊度有位泊又無資料,就算有街位好多旺區都有街霸.最慘嘅係如果唔揸車好多時都費時失事,如果要帶埋小朋友嘅話根本就無可能.拎住一袋二袋,再加嬰兒車或者其他嘢嘅話,上落公共交通工具真係人都癲.
Also published on Medium.


text:
次次有潮牌同明星合作,啲商品都會賣到斷晒市,梗係啦,除咗本身品牌啲忠實擁躉,都仲有嗰個明星班Fans爭住買呀嘛,況且有啲產品又真係出得幾靚嘅~
好似Puma x Rihanna出嘅蝴蝶結拖鞋咁,平時啲波鞋幾靚都好,女神好難用嚟襯啲Girly嘅衫㗎嘛~但呢對絲帶加緞面嘅波鞋,本身就夠晒公主啦!著住佢易襯衫得嚟又舒服,咁咪行足全日影靚相都唔怕攰囉~Yeah!
最新消息話呢個系列嚟緊夏季又出新嘢喇,唔知今次又係啲咩呢?
竟然係一對膠拖呀!唉,潮流嘅嘢,我哋識條巾咩?夏天要去沙灘同陽光玩遊戲,梗係著返對膠拖方便啲啦!不過因乜事對膠拖咁熟口面嘅呢⋯⋯
係屋企廁所對透明膠拖呀!等你班衰仔仲成日笑阿媽唔識Fashion,阿媽一早就走在時代嘅尖端喇!仲唔快啲睇下邊度買平啲,入返一堆貨然後擺上網賣?記得寫明同 Puma x Rihanna同款拖鞋,咁就肯肯定商機無限喇!
撞款嘅嘢係Fashion界其實成日都有㗎啦~冇耐啲人先發現Balenciaga 巴黎世家出嗰個新袋同姨媽傢俬個賣5蚊嘅購物袋一模一樣呀!
所以話你啲人真係大驚小怪,啡唇呢家嘢同氣質一樣,都係來自生活㗎嘛,咁咪夠晒貼地囉!仲唔快啲去掃返幾對透明膠拖同買個姨媽購物袋做今季潮童?
封面圖片及資料來源:Hypebae,Ikea官方網頁,淘寶,Sneakernews


text:
文:B612
阿強見我呼吸急促,血脈賁張個樣,眼眉睄咗一眼我手機,當堂明晒:
「你唔係嘛?分咗手做咩唔unfriend你前度Facebook呀?第一日出嚟行麼?」
我心入面係好想應阿強:點解我要unfriend佢咁小家先?同埋就算要unfriend,都係佢unfriend我先啦,而家提出分手嗰個係我咩?.但我發現,呢一刻,原來我係難過到講不出聲,講不出聲.
出現喺我Facebook news feed嘅,係我前度同佢現任男友嘅相.
分手已經五個幾月,我知唔算好短.初初分開嗰陣,我好努力去扮平靜扮無事,但身體卻很誠實.每次諗起佢已經離開咗我,我都會持續心悸,好似抖唔到氣咁,仲搞到有時食唔落飯,瞓唔到覺.
其實一個人嘅生活可以好忙.搵樣運動玩吓,一個禮拜OT幾日,過多一排,你連前女友嘅電話都可能唔記得.
於是,我都以為自己唔記得.
直至上個禮拜六去大學同學嘅婚宴,醉到斷晒片.第二朝睇電話先發現,原來嗰晚我打咗俾佢十‧二‧次.我係話成功打出嘅有十二次,因為我係逐個號碼按嘅,可能係醉得滯有好多次都無打啱晒八個字.點解清醒嘅時候連一個號碼都講唔出,醉咗嗰陣又會記得咁清楚?有人話,想話自己已經get over一個人,睇埋醉咗嗰陣先好講.都已經半年啦,到底放低一個人需要幾耐?
分手之後,根本無朋友夠膽係我面前提起過佢.所以,睇到呢張相之前,我係唔知佢已經有新男朋友.嗱,預咗還預咗,知還知,兩回事嚟嘅你千祈唔好混淆.
可能係我同佢分開之後下意識少咗玩Facebook,嗰張相原來只係成個album嘅其中一張,其他全部都係佢哋之前去試唔同餐廳嘅food porn,仲有一張,係喺台灣清境影嘅.佢同新男朋友識咗無幾耐就已經一齊去旅行,而我同佢,連澳門都無一次去得成.
再望返張相,有兩個hash tag,一個係「#6th」,一個係「#anniversary」.無理由佢哋已經一齊咗六年架?根據啲港女嘅邏輯,呢個應該係一齊咗六個月「周年」紀念嘅意思.屈指一算,六個月之前嘅今日,我哋根本未分手.
原來係咁,真相大白.我嘅心跳愈嚟愈快.
睇住唔少自己嘅好朋友都有like到張相,仲留晒言講恭喜,咩閃光彈,就嚟甜到糖尿呀咁……我諗,人生最痛,應該係算這種.
好彩,阿強係無like到嘅,唔係嘅話我手上嘅啤酒樽,好有可能會喺佢頭頂爆開.阿強見到我視線由頭到尾都無離開過個螢幕,就一手搶咗我部電話.
「就算你懶型唔unfriend,咪unfollow佢囉,以後佢出嘅post你全部都睇唔到,佢又唔會知,咁咪幾好.人生有幾多個十年吖,對自己仁慈啲啦兄弟.」
阿強俾返部電話我.我猶疑咗一陣,然後打開Instagram,unfollow前度嘅帳號,因為我知道,佢對我仍然好有殺傷力.
手機程式自動彈出一句,問我係咪真係決定咁做,因為如果之後改變主意,就要重新提交follow佢呢個請求.多謝您嘅溫馨提示,但係我相當肯定 —— 我係唔會改變主意.最好,可以永遠unfollow佢,唔該.
本篇圖文獲作者B612授權刊登,未經准許,請勿轉載!
B612 Facebook:https://www.facebook.com/b612lpp/
作者的其他文章:
>> 開張附屬卡俾女朋友,不知幾有型
>> 今晚,我只係做咗一舊水人情
>> 去旅行唔是奉旨幫你代購的


text:
注:本链接是单独布套哦,不包含灸盒.批发定制艾灸滤烟包,OEM订做,量大从优!
南阳仙草药业有限公司南阳仙草药业有限公司南阳仙草药业有限公司南阳仙草 药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公 司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草 药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公 司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草 药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公 司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草 药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳


text:
無綫《勁歌》頒獎禮前晚曲終人散,冇份攞獎嘅歌手,好似慳妹傅珮嘉(Maggie)都有去慶功宴.但馮仁昭一去到就見Maggie逗留咗幾分鐘就急急鬆人,以為佢係因冇癮而走,問清楚先知原來噚日(十四日)係佢生日,所以要喺凌晨十二點切生日蛋糕前趕去為自己慶祝.
柏芝致電祝賀
Maggie班朋友一早已經喺銅鑼灣皇室堡加州紅卡拉OK開定房等佢,佢重用極速時間將紅色戰衣換番casualwear去慶祝二十三歲生日,嗰晚同佢慶祝嘅朋友有歐倩怡,VRF,重有柏芝個緋聞男友劉浩龍.劉浩龍攞住個咪好鬼投入咁扮周杰倫唱《龍捲風》,而周永恒同梁浩賢去完Maggie個生日派對之後,又返去尖沙嘴參加許志安個卡拉OK慶功派對.
前晚Maggie收唔少禮物,連瞓喺醫院嘅老友柏芝都有致電畀佢講聲HappyBirthday,佢哋重係好姊妹,Maggie當日去探病食閉門羹,只係柏芝瞓咗覺啫.
陳冠希搬屋學獨立
陳冠希(Edison)一向同佢爸爸陳澤民以及兩個家姐,住喺港島區羅便臣道兩個相連單位.但馮仁昭收到風,Edison最近忙緊搬屋,準備自己一個搬出去住,雖然未知今次Edison係自己置業,抑或係租屋住,但佢大個仔想自己獨立一下,都未嘗唔係一件好事嚟嘅!
《天下無雙》搞噱頭開騷
繼上年王家衞套《花樣年華》喺內地上映時搞個旗袍展之後,今年佢套《天下無雙》一樣會喺內地搞啲噱頭宣傳.聽講套戲嘅主角王菲(圖左),梁朝偉,趙薇等個個都係唱家班,所以打算喺內地開個《天下無雙》演唱會.馮仁昭重知道,阿菲喺戲裏面會唱黃梅調,所以到時佢喺個電影演唱會中都會一顯佢嘅黃梅調歌喉.
趙金卿放鄭紹康一馬
蘭桂坊集團個公關鄭紹康,早排俾馬薛芷倫(Fanny)公開鬧佢借Fanny之名賣二手衫.原來除咗Fanny之外,趙金卿都為此心生不忿.話說趙金卿啱啱同朋友呻,話俾鄭紹康擺上枱,情況同Fanny一樣,不過佢就選擇「骨」一聲吞咗佢.因為佢覺得對方已經俾Fanny鬧到面懵懵,唔想再落井下石,不過佢話若再有下次,就一定會好似Fanny咁,公開數佢不是.
賭王女婿賭網似內衣Show
賭王何鴻燊女婿搞嗰個網上博彩遊戲DrHo.com,最近又搞搞新意思,話說呢個網頁一向有啲性感女荷官二十四小時即場派啤牌,而呢班女荷官最近全部換晒美國著名內衣牌子VictoriaSecret嘅性感內衣上陣,真係好似做內衣時裝表演一樣!


text:
六十七年前喺巴基斯坦嘅達卡大學,一群孟加拉大學生,用佢地生命同鮮血,守護佢地母語.哩一段事跡,亦令由1999年起,每年今日,成為一個非常重要嘅日子–—國際母語日(International Mother Language Day).
翻查資料,原來當年巴基斯坦分開東,西巴基斯坦,東巴基斯坦人母語係孟加拉語,但國家嘅權力都集中於國家西部地區.喺統一同方便聯繫嘅堂皇名義之下,由西部主導嘅政府決定除去孟加拉語嘅法定地位,禁止政府及公共機構用孟加拉語.明目張膽嘅語言清洗引起公憤,一班大學生為咗守護孟加拉語嘅語言同文化,走上街頭,反對政府扼殺東巴基斯坦嘅語言.有道是蠻殺立威,政府決定向示威學生開槍,無辜鮮血為母語之尊嚴而流盡,青春生命為文化之延續而犠牲.暴力鎮壓令政府受全國遣責,之後孟加拉語一九五四年喺巴基斯坦得到正名,血,總算冇白流.
而今日香港,我地母語——廣東話——之地位亦都危危乎.比起當年巴基斯坦用強權去否定孟加拉語,今日廣東話嘅地位係俾人一步一步咁蠶食.如果有細心留意,除咗香港漸漸放棄本來能夠自立於國際嘅優勢,日益挨近中國,令香港對日常普通話應用嘅需求唔自然咁增加,香港嘅傳統媒體亦將既有嘅外語音譯去除廣東話,轉跟普通話,譬如迪拜(杜拜),弗吉利亞(維珍妮亞)等.香港特區政府喺二零零八年開始,更用資助去利誘學校用普通話上中文堂(普教中),兩科合拼,唔理對學生中文水準有冇幫助,務求長遠可以改寫香港社會語言結構.與此同時,又喺不同媒介嘅中文教材入面明踩/暗踩廣東話,加埋之先教育局網站否定廣東話在香港法定地位,廣東話嘅情況,明顯到咗汲汲可危嘅境地.現時係有一股想剷除香 港文化地位嘅勢力,喺政治,經濟,教育,公共行政等多個層面,以暗渡陳倉嘅方法貶損廣東話嘅地位,消滅廣東話.
「要消滅一個民族,首先瓦解佢嘅文化;要瓦解佢嘅文化;首先消滅承載佢嘅語言;要消滅哩種語言,首先從佢哋嘅學校入面落手.」哩一句獨裁魔頭嘅名言,大家應該都耳熟能詳.現今「普教中」等一連串貶抑廣東話嘅手段,已經滲透香港社會各個角落.每一種語言,都有佢獨特嘅文化價值,唔應該俾強權同歪理沒殺,唔應該覺得自己嘅母語比唔起其他語言.襯住今日係國際母語日,香港人應該要清楚自己捍衛母語嘅權利,喺社會各範疇,盡一己之力,守護同欣賞我地寶貴嘅母語,莊敬自強,承傳香港文化嘅魅力.


text:
第二日有上半段出左第二個小鎮, 咁我跳左個part 先, 依樓集中講番布拉格
話說第二日番到落黎布拉格係打算集中行埋城堡區, 城堡區最著名莫過於 St. Vitus Cathedral
本身check 左時間表都趕趕地,因為St Vitus 有關門時間, 有諗過搭的士, 但D 司機夾埋獅子開大口, 問左好耐先知點可以用最快最平時間趕到去城堡區(出左香港就發現佢D 轉幾程車其實唔Easy)
遠觀:
城堡區入面有唔少士兵定唔知係警察站崗
跟住正想入去時... 原來個日唔知有咩特別function , 只係上午開放, 平時係收黃昏, 人算不如天算, 真係好難上網做齊功課
唯有係出面J 下, 棟野真係好宏偉, 用我部EPL3 基本上毫無機會影到好多入鏡
> 成日都話有的方尖碑真係好易係歐洲揾到
為左補番入唔到教堂損失, 我發現左係教堂有D 附屬ge 高塔可以上, 記憶中10歐定唔知15 歐, 有一塊紀念金牌
一於上去影下相, 全程行樓梯, 行太快絕對會暈, 真係得一個圓圈GE 空間係咁轉住上, 應該行左10-15 分鐘
去到塔頂, 果然係好景色, 望哂成個布拉格(其他建築較矮), 真係紅海屋一片
城堡區附近建築:
穿過城堡區, 就去到所謂的黃金街
, 其實係手信街,可借我無野睇得上眼,感覺上布拉格無咩特別得意特產
市內好多人搭ge 電車
食野方面, 侍應話依D 都係地道菜, 我就覺得味道mama
隔離咁啱有人結婚
食完飯去影夜景,無記錯成十點...
入夜廣場區附近仲係好多人
[ 此帖被PonG在2014-04-27 18:38重新編輯 ]


text:
每個人每日幾乎有 3分 1嘅時候係床上渡過,但偏偏床單被鋪就唔會日日更換,真係有機會隨時污穢過廁所條毛巾.對於有過敏症嘅朋友嚟講塵蟎更加係致敏元兇, Electrolux 就出咗全新配件,等你掃一掃同塵蟎講 Bye Bye!
UV燈殺死塵蟎再吸走
今次新推出嘅吸塵機其實同第 6 代 無論外型同性能都無分別,只係新推出咗兩個配件可以安理裝係新機上面.白色長方形嘅 「BedPro Power 電動渦輪吸扒」內置 UV 紫外燈,殺死塵蟎細菌後,一次過吸走頭髮,塵蟎,塵蟎排泄物等致敏源,而且吸力啱啱好,唔會吸實床單,係床單表面可以輕鬆拖過.而另一個新出嘅配件係「FabricPro Power 電動沙發渦輪吸」,渦輪內嘅毛刷會快速拍打沙發,床褥等表面,引出寵物毛髮,皮屑等,再一次過吸走.不過呢兩個配件都需要由吸塵機取電,所以擁有舊型號嘅朋友唔可以就咁買呢兩個配件啦!
▲ 新推出嘅吸塵機其實同第 6 代 無論外型同性能都無分別,纖細長柄不但優雅,仲唔洗彎身都可以打掃地面,而且可以直立擺放,就算屋企幾細,放埋一邊都唔踢腳.
▲ 吸塵機可以按清潔位置,分拆成手提吸塵機使用,一物二用.
▲ 係手提吸塵機上插入「BedPro Power 電動渦輪吸扒」就可以利用 UV 紫外燈,殺死塵蟎細菌後,一次過吸走頭髮,塵蟎,塵蟎排泄物等致敏源.
▲ 吸床單最怕吸力太強,吸到實一實郁唔到,而加入呢個吸扒就啱啱好,唔會吸實床單,係床單表面可以輕鬆拖過.
▲ 「FabricPro Power 電動沙發渦輪吸扒」內嘅毛刷會快速拍打沙發,床褥等表面,引出寵物毛髮,皮屑等,再一次過吸走.
▲ 太長嘅毛髮會捲係毛刷上,取下毛刷就可以輕鬆清走.
▲ 新型號可以選擇跟隨「BedPro Power 電動渦輪吸扒」或 「FabricPro Power 電動沙發渦輪吸扒」外,另外隨送「家具吸嘴」,「特長30cm窄縫吸嘴」,「特長70cm軟喉」,「縫隙吸頭」及 「小毛刷吸頭」,可配合清潔屋企不同角落.
▲ 不過呢兩個新配件都需要由吸塵機取電,所以擁有舊型號嘅朋友唔可以就咁買呢兩個配件呢!
續航能力持久
既然係無線吸塵機續航能力就變得好重要,新機同第 6 代 一樣充 4小時電就可以用 45 分鐘,要無線清潔一個普通 3,400百呎單位總算綽綽有餘.不過係發怖會上,Model 分別用 3個品牌嘅吸塵機做測驗,雖然 Electrolux 嘅靈活性較高,不過清潔能力就明顯較弱.
▲ 新機充 4小時電就可以用 45 分鐘,要無線清潔一個普通 3,400百呎單位總算綽綽有餘.
▲ 手提吸塵機可以拆下並清空集塵器內嘅灰塵.拉緊中間嘅濾網清潔捧就可以輕鬆清除濾網內嘅灰塵.
▲ 拖頭上有 3盞燈,就算係暗角嘅灰塵都一樣睇得一清二楚.
▲ 吸頭設計非常特別,只要踩一踩拖頭嘅按鈕,毛髮就會慢慢被吸走,唔再怕有毛髮卡住而降低吸塵效能.
▲ 不過係發怖會上,Model 分別用 3個品牌嘅吸塵機做測驗,雖然 Electrolux (藍色線) 嘅靈活性較高,不過清潔能力就明顯較弱.
依莉詩:「新配件舊型號用唔到」
今次新機同上一部分別唔大,無論外型同性能都幾乎一樣,只係為咗配會兩個新吸扒在手提吸塵機口加了供電接口.雖然新推出嘅「BedPro Power 電動渦輪吸扒」可以利用 UV 紫外燈,殺死塵蟎細菌後,一次過吸走頭髮,塵蟎,塵蟎排泄物等致敏源,功能比之前嘅強大,不過對於我呢個舊用家來說,升級誘因不大,反而覺得舊型號用唔到新配件比較可惜.
Ergorapido 三合一無線吸塵機
售價:
FabricPro Power (ZB3230P) $3698
Bed Pro Power (ZB3233B) $3998
查詢:大昌貿易行有限公司 (22621621)


text:
唔道德管家嘅比喻
唔道德管家嘅比喻係耶穌講嘅一個比喻,記載喺《新約聖經》《路加福音》第16章第1至13節.
聖經譯文[編輯]
解釋[編輯]
耶穌喺呢個比喻裏面,設有三種人,財主代表上帝,管家代表主嘅僕人,兩個欠債人代表犯罪欠債嘅人,由於呢個唔道德嘅管家,佢對主人唔忠心,嘥咗主人嘅財物,唔能夠向主人交代清楚,主人就將佢辭退,佢為咗打算自己將來嘅去路,於是佢將欠佢主人債嘅人叫來,擅自將債額減低,將一個欠一百簍油嘅人,減少五十簍(每簍大概五十斤),又將一個欠一百石麥子嘅,減少二十石(每石大概九十加侖).佢噉做嘅意思係而家主人將佢放棄,將來會有其他人能夠接待佢,可以有其他地方去.主人就讚呢個唔道德嘅管家咁聰明,主人並唔係讚賞呢個人古惑嘅行為,不過係覺得佢夠精明,早有預備,趁住而家嘅時機,造成將來嘅幸福.今世嘅人乃係指唔信上帝嘅世人,光明嘅人乃係指已經信上帝嘅人.耶穌喺教訓門徒點樣藉住用世人嘅錢財,結交朋友,賙濟貧窮,行出善事,經營將來永遠嘅好處,所以耶穌唔係叫門徒用呢個唔道德管家所做嘅行為,而係要好似佢咁聰明,並且教訓人,無論喺最小嘅事上,或喺最大事上都要忠心,意思乃係人嘅忠心唔在乎佢所受嘅交託有幾多,乃係在乎佢要盡責任嘅觀念,要盡力做好自己嘅本分[1].


text:
林和西站
林和西站(「和」字有變調,粵拼:lam4 wo2 sai1 zaam6;英文:Linhexi Station)係廣州地鐵3號綫同APM嘅轉車站,喺天河區天河北路同林和西路嘅交界.不過兩個月台嘅開放時間都唔同,其中3號綫喺2005年12月26號開放,而APM喺2010年11月8號開放.
結構改
樓層改
呢個站一共有2層樓嘅地下區域,其中地下1樓係站廳同APM嘅月台,有票務設施,客務中心同商鋪;地下2樓係3號綫嘅月台.同大多數3號綫同埋APM車站一樣,既冇休息室,又冇廁所,母嬰室響度.
打掂改
打橫改
站廳改
林和西站入面有3個站廳,分別係:
- APM:車站西南邊嘅一個站廳
- 3號綫:南北兩個站廳
而南北兩個站廳之間重有條聯絡通道響度,其中APM綫嘅喺B出入口附近嗰邊.而APM綫嘅客務中心喺成個廣州地鐵入面,個位整得最另類嘅,佢喺地面同地下一樓之間嘅夾層嗰度.雖然呢個站係轉車車站,但兩個收費區冇連埋一齊.
月台改
呢個站嘅3號綫同APM綫都有個島式月台響度,其中3號綫嘅月台喺林和西路同天河北路嘅⊥字路口地底;而APM綫嘅月台喺天河體育中心北邊嘅地底.喺車站嘅設計入面,APM綫嘅站廳同月台都喺同一層樓,而且路軌嘅北邊就係車站嘅站廳,冇得再長落去喇,所以APM去到呢度就冇得再繼續向北行啦.
商鋪同自助服務改
而家嘅林和西站入面有好多唔同類嘅鋪頭畀乘客買嘢同埋食嘢,好似有便利鋪,麵包鋪等.
另外,林和西站入面重有好多自助服務設施畀乘客用,包括咗民生銀行同中國銀行嘅自動櫃員機,自動販賣機,自動影相機等;重有好易機嚟充羊城通,交水電費同交通嘅罰錢呢尐服務;而M-Touch機係可以查地鐵嘅路線,頭尾班車同埋地鐵嘅安全指引,重可以畀乘客登記變成廣州地鐵薈嘅會員嚟查獎分,換獎品都得.
出入口改
呢個站一共有4個出入口,分別係A,B,C,D.
頭尾班車信息同配線圖改
車站歷史改
施工改
喺3號綫施工嗰陣,地鐵公司為咗唔想搞到天河北路嘅交通大塞車,所以就整咗南北兩個站廳出嚟,為咗方便啲乘客入站同出站,佢喺施工嗰陣將畀錢區分開咗南北兩邊,而兩個站廳之間就用咗條通道接埋一齊.
通車改
到咗2005年12月26號,由於地鐵3號綫嘅首通段開通咗,呢個站正式開放.
出入口改
車站開通初期凈開咗A,C,D呢3個出入口,B出入口冇整到出嚟.直到2010年11月8號APM開始營運時先至開放.
利用狀況改
林和西站附近冇幾遠就係高級寫字樓,商業中心區同部分嘅住宅區,所以喺呢個站出入嘅人流都係啲轉車嘅乘客,住喺呢度嘅居民,上班人士,酒店住客,娛樂同埋買嘢嘅人.喺上落班高峰期嗰陣,都有號多乘客用呢個站嘅.重有喺3號綫北延段嘅乘客用呢站嚟轉APM去珠江新城,費事喺體育西路站度再轉一次.
轉車須知改
呢個站嘅轉車方面,APM同地鐵3號綫之間係唔可以直接行站廳入面嘅通道嚟轉車.而係必須要喺呢個站出咗站之後,行過去另一個站廳度再重新畀錢入去先至得.
高峰客流控制改
呢個站嘅高峰客流控制時間係:
星期一到星期五(工作日期間)8:00——9:00
嗰時嘅客流控制係從北站廳入站,南站廳出站.
附近嘅建築同景區改
寫字樓改
- 廣州市長大廈
- 城建大廈
- 廣州國際貿易中心
綜合型大樓改
住宅改
- 薈雅苑
學校改
體育場改
上一站·下一站改
廣州塔站←
APM
總站←
3號綫
→機場北站


text:
港隊今場以 4-5-1 陣式出戰伊拉克,陣容上亦作出咗三個調動,由羅拔圖,黃威同夏志明取代唐健文,梁冠聰同孫銘謙擔任正選,戰術上仍然以穩守突擊為主.
正選陣容
GK 1 葉鴻輝
RB 2 徐宏傑
CB 4 馮慶燁 (46' 由 20 余煒廉 入替)
CB 5 艾里奧 LB 17 陳晉一
RM 9 安永佳
CM15 羅拔圖
CM 6 黃洋
CM12 迪高 (86' 由 8 顏樂楓 入替)
LM 10 黃威 (74' 由 13 鄭兆均 入替)
ST14 夏志明 (57' 由 7 孫銘謙 入替)
防守篇
無論係上場對伊朗抑或係今場對伊拉克,港隊防守上都有好表現,分工清晰,有系統.首先中場同後衛會壓縮空間令對手難以喺心臟地帶大造文章,中路防守方面,三中場有效嘅遮線絕對係後防前嘅一道有效屏障;而邊路方面左右翼嘅黃威,安永佳都會回得比較深協助雙閘防守,以防對手邊路 overload 或利用 half space 位置製造威脅.即使對手能夠傳中,一對中堅面對高空波時大多都能夠頭鎚解圍.可惜今場早段輸咗球烏龍波,而最後亦以同樣比數落敗.
反擊篇
由守轉攻係穩守突擊戰術之中最重要一環,可惜港隊缺乏能夠箍波而且敢用波,擅於用波之人,今次陣容中符合呢三個條件嘅幾乎只有黃威一個,呢兩場賽事喺港隊成功防守奪得控球權後佢好多時都能夠保持控球,再向前盤球或作出傳送.正因為咁,港隊嘅反擊好多時都係向前長傳,希望可以依靠留喺前場等待機會嘅「子彈」夏志明以速度突破對手防線.可惜面對住伊拉克,向來以速度見稱嘅「子彈」都未能佔到甜頭,而背身護球亦唔係佢嘅強項,所以今場港隊都未能靠反擊製造太多威脅.
改善篇
1. 臨場調動要更果斷
今場大部份時間落後 0:1 下,我認為去到尾段需要勇敢啲放手一搏.今場領隊麥柏倫作出嘅四個調動基本上都係位換位,而且保持住三防中到完場,我覺得呢個情況下絕對可以考慮抽起一個防中換入鍾偉強加強攻力.
除此之外,港隊逼搶開始得太遲,明白一定程度上有體能嘅顧慮,但我更認為領隊可以更早換人.鄭兆均 74 分鐘入替後下個調動已經係 86 分鐘顏樂楓入替迪高,而且仲剩低一個換人名額.雖然去到比賽末段球員體力可能都已經消耗得七七八八,但相信佢哋加上啱啱落場嘅新血都能夠應付到小範圍逼搶,而最重要嘅係即使對方係伊拉克,港隊末段嘅一輪逼搶都能夠令佢哋多咗好多失誤,從而增加自己控球同組織嘅機會.
2. 安永佳續任正前鋒
喺速度上未能佔優嘅情況下,由安永佳擔任正前鋒作為前場支點會係一個更好嘅選擇.無論係上場對伊朗擔任前鋒,抑或係今場出任右翼,都見到佢有唔錯嘅頭鎚同護球能力,甚至可以引球向前推進,相信佢有能力喺反擊中擔任前場支點嘅角色,等待隊友跟上,從而策動反擊.
3. 顏樂楓出任正選
綜觀呢兩場比賽港隊中場防守時都係以遮線為主,略為被動,而且反擊時即時現位嘅球員唔多,針對呢兩點我認為「光頭」顏樂楓值得一個出任正選嘅機會.雖然佢今季受傷患困擾,但傷愈後佢喺港超聯都有唔錯嘅表現;而且佢跑動多,覆蓋範圍廣,痴身,可以為港隊中場線添加活力,喺現時以遮線為主嘅中場防守中加入主動上搶嘅原素.
4. 徐宏傑先係港隊左閘真命天子?
香港球壇有個有趣現象,如果你係一個左腳進攻球員,你好大機會都要客串一下左閘,陳晉一如是,鍾偉強如是,孫銘謙如是.陳晉一喺過去兩場都擔任正選左閘,撇除首度成為大港腳出戰國際賽怯場嘅因素,從佢嘅身體語言其實都睇得出佢防守意識不足;又或者咁講,佢骨子裏就係一個進攻球員.綜觀今次港隊名單,能夠勝任右閘嘅有唐健文,羅拔圖,羅梓駿,安排可以踢晒左右閘同中堅嘅後防萬能 key 徐宏傑出任左閘會唔會係最好嘅安排呢?
感想篇
輸 0:1 固然覺得唔抵,但見到琴晚尾段時港隊球員嘅逼搶,羅拔圖,鄭兆均,顏樂楓等人不斷鼓勵隊友同帶動隊友推高戰線,實在有種熱血感動嘅感覺.
縱然比賽輸,但精神唔可以輸,希望港隊可以好好休息,下場對巴林踢一場好波俾大家睇!
香港加油!


text:
翻譯: 小苗子 | 原文作者: オナ郎 | POSTED ON 29 SEPTEMBER 2020
內容翻譯自 onahodouga.com
今次會試試NPG嘅「誘惑若妻 完熟名器物語」.
由NPG推出嘅飛機杯,一旦被冠上「名器」呢個頭銜,不論係任何標題,一一都可以列入「名器系列」呢個種類.
例如「名器之証明」或者「名器之品格」等著名系列,另外亦都有推出過其他●●名器嘅續作系列,呢一系列都有一個共通點,就係真實系嘅大型手握式飛機杯啦,雖然內部構造為咗營造真人感覺而搞到每個杯嘅管道都好似差唔多,睇落亦都好似無乜新意,然而每一次出新嘅名器時都會有截然不同嘅評價,呢個亦都係名器系列嘅有趣之處之一呢.
記得稍早前AV廠商PRESTIGE出過一套叫做「萌えあがる募集若妻」嘅AV,然後就出咗將其飛機杯化嘅「萌えあがる募集若妻 淫熟名器物語」,不過今次嘅就似乎無一套相關AV叫「萌えあがる誘惑若妻」呢.
「素人系列之最人氣人妻!!」
包裝上寫係咁寫,不過今次嘅主角AV女優係「永井瑪利亞」,上網搵一搵佢個名就可以得知係一個已經改過幾次名嘅資深AV女優啦.
重量約614g,全長為16cm.
話晒都係名器系列當然有返600g上下重量啦,以手握式飛機杯嚟講絕對係最大型尺寸.
講到NPG嘅女優杯設計又點少得每少都會提到嘅簽名刻印吖,點知今次竟然罕有地無做到刻印嘅,不過當下我並無太過著眼於呢點上.
正當我搵緊大魔王網購嘅商品頁面時,驟眼睇到商品介紹文先終於明白箇中道理.
已經停售嘅人氣飛機杯再度復刻?與某個已停產嘅飛機杯非常相似,將包裝同素材都重新製作嘅「誘惑若妻 完熟名器物語」.
正當以為係新推出嘅名器系列,發現同某個飛機杯嘅商品名同包裝都非常相似.
以及飛機杯本體嘅外觀都應該係相同設計.
因此,應該係轉新包裝嘅復刻版啦.
無錯,正正就係頭先講到嘅「萌えあがる募集若妻 淫熟名器物語」啦.
估唔到竟然係其復刻版,差啲就當咗佢係完全新產品.
同前作嘅造型以及內部構造相比之下確實係有好多類似嘅地方,復刻版嘅關係亦都解釋咗點解今次無女優嘅簽名刻印呢.
其實沿用返以前設計再重製嘅做法至今依然十分常見,亦都係好多廠商都有用到嘅手法,例如HotPowers嘅「最高級之少女潛能Double」,以及ToysHeart嘅「溫泉欲情」等,今次NPG似乎都係想重拾返當年黃金時代嘅風光而復刻重製飛機杯呢.
再仔細諗深一層,動漫杯推復刻版嘅話都尚算合理,但係以著重再現度嘅名器系列嚟講,今次仲要搵埋另一個唔同嘅女優做復刻添,唔通真係要當完全再現一詞無到?「不打自招」正正就係形容呢種啦.
材質偏柔軟,不過帶有少量膠臭同出油度,應該係直接用返舊版嘅素材,有種懷念嘅感覺呢.
相比最近NPG嘅材質開始做得比較偏硬,有時用返呢種帶有傳統風味嘅舊材質又未嘗唔係一件好事呢.
造型雖說係同10年前嘅舊版一樣,不過真實系嘅入口造型其實咁多年嚟都無乜點變啦.
最近嘅NPG杯多數都係以二層構造製作,並喺內層用上偏硬材質,今次嘅單層構造就可以好好感受到最原本嘅柔軟材質感呢.
內部係不規則嘅紋路設計,雜亂中可以見到肉紋同肉粒互相交織嘅構造.
對比返舊時嘅切面圖,而家嘅加工後製技術真係非常厲害,就咁睇呢幅切面圖真係完全想像唔到原來同以往嘅舊版係同一個杯阿.
順帶附上舊版嘅切面圖.
有種非常懷念感覺嘅插入感,當然對於呢個歷史悠久飛機杯嘅記憶已經所剩無幾啦,所以呢度所指嘅懷念就唔係好耐無用又再用返嘅感覺,而係令我諗返起NPG嘅無次元構造以及真實系嘅印象仲係非常強烈嘅時代,帶出NPG當年全盛時期嘅感覺嗰種懷念.
柔軟嘅材質加上沉甸嘅重量緊緊包住陰莖嘅感覺非常舒服.
主張唔算強烈嘅肉粒肉紋刺激,重新帶出飛機杯嘅原點,如果要講舊時點先算係一個好嘅飛機杯,正正就係呢種感覺啦.
尤其是內部無次元構造嘅S字型彎曲位,再將雜亂嘅肉紋刺激昇華,內部大部分嘅插入感都由呢個彎曲位嘅活動而產生出唔同感覺.
整體感覺係可以長時間享受嘅慢玩肉厚刺激感,以往嘅主流飛機杯感覺即使去到今時今日依然受歡迎,其實比起現時嘅飛機杯設計花多眼亂天馬行空,話唔定舊時簡樸而舒適嘅設計更勝一籌呢.
[舒適系] ■■□□□ [刺激系](5階段:2)
推薦度: ★★★★(5階段:4)
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:誘惑若妻 完熟名器物語
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載


text:
梵爾賽條約
梵爾賽條約(法文:le Traité de Versailles,英文:Treaty of Versailles),全稱《協約國及參戰各國對德約》(法文:Traité de paix entre les Alliés et les Puissances associées et l'Allemagne,英文:Treaty of Peace between the Allied and Associated Powers and Germany),係結束第一次世界大戰最重要嘅和約,喺1919年6月28號協約國同埋德國之間簽嘅,正式結束咗佢哋之間嘅戰爭狀態.雖然喺1918年11月11號簽嘅停火協議已經結束咗實際嘅戰鬥,但係和約要協約國喺巴黎和會傾咗六個月之後先有.得到國際聯盟嘅認可之後,《凡爾賽條約》喺1920年1月10號正式生效.喺咁多嘅條款之中,最重要同埋最有爭議性嘅條款係要德國接受同盟國發起戰爭嘅所有責任,重有第231-248條要求德國裁軍,割地,同埋要賠巨額錢畀其他國家.
條約1922年開始已經被忽略,去到1930年代差唔多徹底失敗.佢入面好多對德國唔合理嘅懲罰導致咗好多德國人對戰後嘅政府唔滿意,最後更引致咗希特拉帶領之下嘅納粹黨崛起同埋第二次世界大戰.


text:
寒冷嘅冬天逼近,就算再懶嘅人,一講到出去玩就鬼打都冇咁精神!所以旅行社,航空公司可以擺多D心思係旅行相關嘅禮贈品了,比如話,旅行小物嘅收納幫手:護照夾和機票夾!
-
護照夾,機票夾嘅實用性
護照夾可以收好重要嘅passport,幫護照著件好睇嘅外套,外觀唔同咗,就唔太會有人注意到佢嘅「廬山真面目」喇,咁一來,用護照夾係某層面嚟講都算係一種安全保障,到外國果陣,如果passport放係隨身行李,就唔洗擔心被扒手偷咗啦.機票夾如其名,係為機票準備嘅票夾,但除咗機票,就算係該次旅行用過嘅搭車飛,主題樂園入場券等,都可以一齊裝入機票夾,整理行李果陣就唔會散修修啦.
▲左為機票夾;右為護照夾
-
訂做禮品簡單送:機票夾,護照夾,行李牌
春,夏,秋,冬都有人去旅行,遇到特別活動果陣,印有公司Logo,名稱,圖樣嘅訂做禮品就顯得好重要,為咗送禮,收禮雙方都開心,實用性同廣告效益都要兼顧,當設計好睇,顧客用起嚟都開心d,除咗機票夾,護照夾,行李牌都係旅遊業者嘅送禮首選,行李牌可以幫助大家辨識行李,刻有自家Logo嘅行李牌都可以同前兩者商品一齊贈送,當成超值好禮組合等.仲可以用流行嘅授權圖案當做訂做禮品,必定可以增加促銷旅遊方案,產品銷售量.
當人人都鐘意出國旅行,身為旅遊業者嘅你,不妨選擇呢幾個實用嘅旅行配件當做贈品啦!


text:
版權法修例
am730 (大明燈 M28, 2011.7.25)
呢個周末,孫柏文睇電視講政府喺立法會搞諮詢,問市民關於版權法例修改嘅嘢.當中最惹火,就係網上侵權要坐監.
首先,我想同大家話,推動呢條草案嘅人,其實唔係啲被人改圖嘅建制派.其實係嗰啲希望喺年尾多啲 bonus,喺啲美國人話事嘅電影,音樂組織返工做亞太區低級PR嘅人叫政府推嘅.問題係如果我用一幅劇照,改圖去諷刺某政客,使唔使拉呢?
依家嘅解決方法,係版權持有人,可以循民事訴訟,告人攞賠款.如果呢條修訂通過,就變咗係有人報警,差佬拉人.呢種修訂喺美國國會都提過,不過班國會議員向呢啲唱片,電影組織話:「你哋唔好玩啦.咁離譜都得.」係得我哋啲低級公務員,先會幫呢啲組織推呢條修訂.
我知西環呢排要曾特首諗吓點解啲人咁憎佢同政府,呢條修訂就係最典型令受影響嘅人really pissed off.改圖嘅人會問,做咩又要做呢啲小動作呀?為乜呀大佬?美國都冇啦!講真,為減民怨,強迫金呢個畸胎都可殺,收番呢條修訂啦.
不過,最可悲係,真係又出現啲不吃人間煙火,不切實際,象牙塔上嘅學者喺呢個議題上發功.嗰日,香港大學法律學院副院長李雪菁女士就話,「只要改圖有『足夠』原創成分,就唔會有事㗎啦.」
阿李auntie,你明唔明政府點執法㗎?你估差佬踢門會理咩叫「足夠」咩?有人報警佢哋就做嘢.個差佬踢門,律政司都仲未決定告唔告,呢位改圖朋友嘅阿媽已經攞咗衣車下面櫃桶裡嘅孖人牌鉸剪,狠狠咁剪斷條 ethernet cable,跟住仲要喊話,點解會教個仔教到佢犯法.
定係話不如去銀行提款,都會被拉話「不誠實使用電腦」.等到個官判?攞唔番堂費又點?問妳攞呀?特區律師費已成為最令窮人含恨嘅武器,threat of legal fees 呀,李院長讀吓博弈論啦.唔好咁傻咁天真得唔得?
最後,記得幾年前,我同何秀蘭議員傾過不如好似美國咁,搞個Electronic Frontier Foundation,裡面資助網友因網上行為被告嘅「請律師基金」,點知何議員話咁係犯法.曾特首,我哋真係好憎你,撤回修訂吧!


text:
終於可以出多少少街,但有多左個問題,就係去邊好呢?就等我地介紹香港其中一個出街嘅好去處-黃大仙區!!
今篇會介紹黃大仙區嘅其中幾個拍拖,行街,影相,運動嘅好去處!!想知黃大仙區有咩好去處就繼續睇落去啦!
還有希望大家支持我們新開的Instagram:@couple.tipss!記得追蹤喔!!!
限時優惠!!!
通過我地網站獨有嘅網址可以得到獨有嘅優惠!
荷里活廣場
講到出街,行街,拍拖就當然要行商場,特別係夏天嗰時就特別適合街商場,而黃大仙都有一個好好嘅商場可以去㗎!而呢個荷里活廣場!
荷里活廣場背景
荷里活廣場係1997年開幕,商場包括地下共有五層,提供超過220個舖位,當中包括大型超級市場,酒樓及電影院等,係東九龍其中一所大型商場
荷里活廣場特色
荷里活廣場最大嘅特色就如上面所講佢有220個舖位,有好多店就代表有好多野行好多野可以睇
如果想飲野食野,有天仁茗茶,麥記
想去挽嘅,都有美國冒險樂園
情侶其中一個最中意做嘅事-睇電影,荷里活廣場入面都可以睇到架,喺呢到比個提示大家,任何想去睇電影嘅情侶或拍者朋友仔
我地都會比大家一個可以平啲咁睇電影嘅優惠!無論係黃大仙區或者其他區都適用架,如果想知就睇落去啦!我地會專門為大家介紹架!
如何到達荷里活廣場
荷里活廣場位置:大磡龍蟠街1至3號
大家可以坐地鐵觀塘線,搭到鑽石山站,然後去C1C2出口就得啦!
如果想以其他交通工具去荷里活廣場可以參考以下網站!
https://moovitapp.com/index/zh-tw/
牛池灣公園
牛池灣公園背景
牛池灣公園嘅前身係一個拉圾堆填區,係1975年開始使用,但短短用左兩年嘅時間就填滿左一個山谷
所以就喺1977年停用左,直至2000年先開始決定去改建,經過嘅一堆嘅過程最後喺2008年建成同開放,就變成左依家嘅牛池灣公園啦!
牛池灣公園特色
行公園絕對係情侶拍拖同家人親子嘅好去處!,而牛池灣公園就其中一個好去處啦!
好行好挽嘅好公園要俱備咩嘅特質呢?要環境優美行落去會令人感覺到舒服嘅,有嘢可以挽嘅,最好有運動嘅設施比大家去做運動!
而牛池灣公園有曬上面所有嘅特質,有環境有遊樂場仲有得做運動!
如何到達牛池灣公園
獅子山
獅子山係香港著名嘅山峰!相信都好多人知道獅子山,都有聽過「獅子山精神」
而獅子山呢個名嘅由來呢,就係因為獅子山嘅山峰好似獅子所以就有呢個名啦!(不過應該個個都知XD)
獅子山傳說
獅子山係有一個民間傳說㗎,過去有九條龍落凡搞亂檔,所以上天派左一隻獅子下凡鎮壓.
現時的八仙嶺就是收拾左其中八條龍,仲有一條被獅子壓住喺腳下,而嗰一隻獅子就係依家嘅獅子山啦!
首先行山就係一個好健康嘅活動,除左可以強身健體之外,同朋友,伴侶,家人行山都係一個開心快樂嘅一件事!
而獅子山就係黃大仙區最值得推介嘅行山好去處,睇上面張圖就可以知喺獅子山上可以望到好靚嘅香港景色,睇靚景之餘仲可以影到好靚嘅相!
下面就同大家介紹下點去獅子山
如何到達獅子山
黃大仙>沙田坳道>沙田坳>獅子山 (獅尾)>獅頭>回歸亭>獅子山公園(天馬苑)
彩虹邨
彩虹邨背景
彩虹邨係香港早期嘅公屋之一,仲因為建築設計獨特,彩虹邨榮獲左香港首個建築獎項——1965年香港建築師學會銀牌獎
彩虹邨特色
彩虹邨相信好多人都知道呢個打卡影相嘅好去處,彩虹邨整齊而又色彩繽紛嘅外表,吸引左好多人去彩虹邨影相
彩虹邨可以影嘅地方有好多,除左屋邨嘅外檣,就連籃球場都好靚好值得去嘅一個影嘅地方!
其實彩虹邨唔需要講咁多,比大家睇多啲例子!
如何到達彩虹邨
搭地鐵到彩虹站,然後喺C3出口去紫薇樓!
之後上停車場嘅樓梯,就係上圖嘅樓梯啦!
上到去就到㗎啦!
提示
影相還影相,彩虹邨始終都係一棟比人住嘅公屋,所以大家影相嘅時候就千奇唔好留低拉圾,而且優先比當地居民使用公屋設施!
唔好因為自己要影靚相就阻住左當地居民嘅生活,咁樣係非常唔尊重嘅行為!
斧山道游泳池
斧山道游泳池佔地1.88公頃,有室內同室外場,個人覺得非常適合情侶,
雖然冇又長又刺激嘅滑水梯
但係有唔少嘅遊樂設施,因為有室內場所以可以行下傾下咁,我同我女朋友去嘅時候會一時挽下一時浸住水咁傾計,係幾甜蜜嘅一件事嚟嘅~
夏季開放時間:上午6時30分至中午12時;下午1時至5時;晚上6時至10時
清潔日:逢星期一
如何到達斧山道游泳池
斧山道游泳池位置九龍黃大仙龍翔道30號
可以從地鐵彩虹站C2出口
或者鑽石山站既C1出口
更多資訊:7個最適合情侶朋友去嘅游泳池!?
游泳池價錢
最新優惠推薦!!!
總結
黃大仙區有好多拍拖行街好去處,唔知上面嘅資料有冇幫到想出街但又唔知去邊好嘅你呢?
如果想知更多香港或者情侶拍拖好去處嘅話,可以睇我地嘅網站一定可以幫到你!add_action( ‘wp_head’, function () { ?>


text:
最早從西元1998年開始,USB手指嘅出現,大大甘改寫左攜帶式儲存裝置嘅歷史.比起舊式嘅磁片儲存,無論系便利性,儲存容量,定系抵抗外力撞擊等各項特點,都系有過之而無不及.演進至宜家,可謂系人手「一碟」都唔過份呢!即使宜家雲端硬碟嘅興起,由於檔案私密性嘅考量,仍然有好多人鍾意使用USB手指呢個小小東西,因此確立佢系攜帶式儲存裝置界中無法動搖嘅地位.
USB手指嘅普遍,亦開始有左為求創新嘅造型設計,令人系用嘅同時,對其外型亦可以引起共鳴.例如作為新品宣傳或者系消費回饋嘅產品造型USB手指,或者系結合公仔動漫角色造型嘅USB手指,唔單止令愛好者可以蒐集觀賞,更可以實際使用,可以講系荷包殺手呀!作為創意贈品贈送亦系廣受歡迎嘅選項呢!
然而有D時候,創意就系系生活與需求中迸發出嘅火花,點樣講呢?請睇睇以下嘅分享↓↓↓↓
▲同故事結合嘅造型USB 手指,跟著經典角色「憶起」永垂不朽吧!(Photo from Xebeinc, Instagram)
睇完以上分享,你嘅小腦袋系唔系亦有左一D新嘅(瘋狂的)靈感呢?
客製化造型USB手指令你嘅資料存取亦能多左一份趣味,展現你嘅個人風格,創意禮贈品就系要甘樣玩架~


text:
28-29 SEPTEMBER 2019(SAT-SUN)
雖然已經開學一個月,不過去玩係冇分時候嘅,所以心思思就嚟澳門Hea遊一番啦!
今次我地入住澳門十六浦渡假村,話說小小豬第一次外遊就係陪婆婆一齊去澳門玩,當時我地都係入住依間酒店嘅,所以唔多唔少都帶有少少回憶.當然....嗰時仲係BB嘅小小豬又點會仲記得當中點滴,佢嚟到望到AngryBirds張海報就已經超級期待啦~
我地到左碼頭就當然去搭酒店旅遊車返酒店啦~
大約十幾分鐘嘅車程,我地就嚟到酒店,雖然係位於澳門舊城區,但酒店都好有特色,酒店大堂都幾有FEEL添~
CHECK-IN之後,我地就到返房間休息一陣,叉夠電先再去玩啦!
一打開門都有點驚喜,因為我地嘅房間都好大好寬躺,成個感覺真係好正呀~
間房內就已經好滿意,再望埋出去個風景,真係勁有Feel呀~
放好行李休息一陣,小小豬已經急不及待要出門口去酒店三樓嘅憤怒鳥遊樂中心大放電啦~
真係未出發先興奮,入場玩前就可以先係幾個可愛佈置位打卡位啦~
一入場小小豬就已經立即心心眼,因為場內都有好多唔同遊戲,啱晒佢最鐘意走嚟走去呀~
第一站就係「豬豬海盜船」,小小豬話依條透明旋轉滑梯瀡落嚟好刺激呀~
當然唔少得係波波池玩啦~
「憤怒鳥海灘」就可以坐住水泡衝入型波波池,小小豬話好好玩,但要自己拎住個大水泡上去就有好攰啦~
小小豬最鐘意就一定係「豬豬城堡」,係個迷宮入面走嚟走去,仲捉我陪佢玩"捉伊人",玩到我都攰到冇朋友. 好在之後識到一位新朋友仔陪佢玩先放過我咋,所以話.....出外靠朋友依句話係冇錯呀....哈哈~
另一個小小豬至愛地區就係「擊退豬豬區」,睇住佢不停走上走落執波波子彈,然後又玩射槍,睇見佢都真係攰.不過...佢話有得玩係完全唔覺得攰哦~
周圍走都未夠,仲走去彈床狂彈,真係唔明點解佢可以咁多精力呀~
論小小豬逗留得最耐嘅地區就係「軟體炸藥區 」,佢同朋友仔係入面用炸藥箱及石材等軟積木砌出唔同場景,要打敗啲豬豬咁話哦~
男孩子就總係鐘意扮車手,所以就算場內小朋友都幾多,佢都乖乖嚟「憤怒鳥大街」排隊渣返一轉車先~
場內都有個小店鋪可以買一系AngryBirds精品嘅,當然...我又係用嗰一招"影左當買左"啦~
話咁快小小豬係入面就玩左兩個鐘,係入面就當然係玩得超級興奮,仲唔多唔願走.如果唔係佢玩到肚餓,我估佢都唔會走得咁順利呀!
係小小豬同朋友仔玩緊嘅時候,我就當然係場內周圍八卦一返.原來係酒店食自助午餐,小朋友只需要$148就有得食自助午餐之外,仲可以有憤怒鳥遊樂中心兩小時免費入場.入嚟玩兩小時都要$130,加多少少錢就可以又食又玩,咁下次再嚟就識得點可以玩得更加精明啦(我認...我唔係一個精品的師奶仔)!
之後我地就去酒店附近嘅餐廳食個簡單晚餐,之後就返酒店嚟一個特別節目.
其實今次我地嘅澳門之旅主要目的係去旅遊塔下睇煙花,點知當係酒店樓層電梯走廊窗見到旅遊塔時,老公就多多理由建議留係酒店睇煙花(其實係怕個仔周圍走辛苦),最後當然係兩票對一票,食飽飽回房間休息一陣,夠鐘就到傻傻地出走廊睇煙花.
唉...雖然都係冇得近距離睇,算啦,都勝在夠方便.其實我今日陪玩都冇哂電,都要留力明天再玩過~
第二朝瞓醒就當然要去食個自助早餐~
以自助早餐嚟講佢地嘅款式同種類都算多,而且味道都唔錯添~
食完早餐就緊係做小小豬最鐘意嘅事,咪就係去泳池游水啦~
游泳池旁仲有啲用具可以隨便拎嚟玩啦~
游完水仲可以去按摩池浸下,依隻豬仔真係識歎啦~
玩到夠鐘CHECK-OUT我地就離開酒店,之後再到澳門其他地方玩.
小小豬係依兩日一夜十六浦酒店活動都話玩得好開心,緊係啦...又放電...又望遠煙花...又有得游水,俾我咁狂玩兩日都鐘意啦.
不過,其實我同老公都覺住得幾舒服又RELAX,所以下次嚟澳門都可以再嚟住過呀!


text:
我哋早上出發前都仲商量緊今日去邊度好,唔,貓空纜車啱啱定期維修日,好多博物館星期一都休息,好似只有故宮博物院嘅主館都仲開,好啦,就去睇下啦,何況上次家姐篇blog寫到嗰度好精彩呢~反正一啲都唔趕,第三個早上我哋終於食到酒店附送嘅早餐了~
坐得都幾舒服,Hotel Relax II嘅早餐係半自助式,吧枱有熱湯,各種飲品,麵包大家可以隨意取用,而每位就送上一盤standard嘅plate~
忌廉湯都幾好味,反正滿足「湯王」都唔太困難~:p標準嗰份早餐我哋兩個就冇異議,雞排,炒蛋都正常,又有水果同沙律食下營養都幾均勻丫,但我覺得呢個安排似乎對整體嚟講未必係最合適,例如媽咪唔食雞的話,佢就冇選擇了,而我哋都發現其他好多住客都食剩晒呢碟,特別係水果同沙律><“(大家都係唔食蔬果嘅壞孩子乎?﹗),好似好浪費咁~如果有少少選擇or全自助會唔會好啲?當然都要考慮好多practical嘅問題啦~
食飽飽我哋直接收拾行李check out了,尋日買咗手信之後行李增加咗一袋添,兩個背脊三個背包點算?辛苦老公了~雖然話酒店同台北車站近啫,可以唔駛返嚟拎行李都節省啲時間,我哋決定存放啲行李去台北車站嘅大locker,順道搵埋國光客運去機場嘅車站,非常好,兩件事都順利完成~
其實我想影下酒店嘅大門,不過反晒光添~呢道玻璃門其實只係出入口,因為lobby係另一層,所以裡面只有兩部lift,呢個入口都認真麻麻地顯眼,頭頂又冇大招牌,第一次一定要順住門牌號搵至得~
下一張相已經係食午餐了,因為國立故宮博物院內嚴禁拍照~我哋坐捷運到士林站,一出站就見到大大嘅指示牌到往博物院嘅巴士站了,係正門口落車,非常方便~買好入場券,租埋語音導賞耳機,存放隨身物品入locker就開始參觀啦~講起語音導賞,去西班牙一行充份發覺設計+內容可以非常參差,而且講啲好專業嘅話題時即使係英文都會聽唔到幾多,所以我提議不如有廣東話就租冇就算,點知雖然有廣東話系統,但服務小姐話普通話version介紹嘅展品多好多,價錢一樣,佢高度建議我哋租用普通話,結果當然係聽咗佢講啦,哎吔,其實後來發現,我哋都唔係件件展品都有興趣聽到咁detail,真係應該租廣東話㗎,聽得明啲至有意思嘛~
星期一只有主展館開放,樓高三層,我哋由底層行起,感覺成個展館冇話好連貫性,每個室確實有自己主題嘅~逛完博物館到打blog嘅呢一刻有兩個幾星期,但好多都唔係好記得了,除咗「必看」嘅珍品之外,其中一個印象比較深刻嘅特展就係畫家陳澄波嘅展覽~佢嘅作品大多係油畫,人像同風景都有,睇番博物院個網站至知原來佢最大嘅特點就係中西融合,學習西洋嘅畫風融入中國人嘅畫作入面~我記得除咗展出佢嘅畫之外,有一部份係展覽佢嘅私人物品,因為有一段時間陳澄波係東京學畫,太太同三個小朋友就留係原居地(好似當時家仲係上海),展出咗佢日本寄反嚟嘅明信片,我唔明點解係信入面噓寒問暖一兩句寫旁白嘅人就可以結論佢好顧家囉?﹗我一個外人唔能夠否定佢關唔關心屋企人,但作為女人特別係照顧住三個孩子的話,我諗冇一個女人會唔想佢嘅男人係自己身邊囉~(唔好意思,離晒題,但呢個係我真實感想~)
另外又睇咗其他嘅畫呀,雕刻藝術品呀,文物呀等等~我哋決定未睇晒下面嘅展覽室不如都係先上三樓,睇咗嗰啲必睇項目先~我諗故宮博物院最出名嘅珍藏莫過於「翠玉白菜」了,原本就一塊嘅玉石混合咗翠綠色同白色,工藝家靈巧地運用咗天然嘅顏色,雕出一棵白菜來,我諗idea本身點都犀利過手藝了﹗同一系列嘅展出仲有「肥肉」,都係原石雕出一塊酷似扣肉嘅雕塑,兩件都係唯肖唯妙丫~不過我估如果用今時今日最新最好嘅燈光的話映出來應該更靚(受尋日嘅建材展影響咗~)﹗雖然同層仲有好多有趣嘅珍貴文物,但我都行到冇晒心機,因為實在太太太太太多人了,特別係超多旅行團,逼過行花市,仲要實施人潮管制添,行兩步又要截一截,埋到去啲文物前面都唔可以近睇~少少煩躁之下決定去食咗lunch先,睇下轉頭有冇咁多人啦~
我哋上咗頂樓嘅三希堂,好舒適嘅空間﹗即刻呼吸啖新鮮空氣先~呢度可能係全個博物院最少人嘅地方﹗﹗
食嘅係點心,我哋叫咗一個茶香套餐,即是左邊嘅三樣菜色,有貢丸湯,粽子同埋茶凍,樣樣都清新可口,day話坐係我哋隔離枱嘅鬼婆都叫咗呢個餐,食到佢笑咪咪又點點頭呢,確實個茶凍係幾fresh~另外嗰三樣就單點的,右上嘅素菜卷同我想像唔係好同呢,甜甜地嘅外皮,裡面塞入大量清脆嘅蔬菜都好有飽足感,蝦餃就正常嘅好味道啦,右下嘅點心其實我哋係俾佢個名吸引咗,真嘅翠玉白菜欣賞得唔盡興,我哋叫一個翠玉白菜嚟食啦,呵呵,其實係好清淡嘅一道菜肉蝦卷,外面嘅白菜煮得好腍,裡面就有豬肉同蝦嘅餡料,我覺得淡咗啲,如果係浸係上湯入面上就應該更好味了~雖然食咗六樣點心,但好似都唔太飽咁添,可能係樣樣都清清地吧,唔緊要啦,出去再食過啦~
我哋出番去展覽區,都仲係超級逼人,就意興闌珊咁決定早啲走啦~
人人人人人,呢度係旅行團嘅集合處,好誇張~
睇咗,食咗翠玉白菜,我哋決定帶一棵返屋企,係紀念品店買咗張翠玉白菜postcard,即寫即寄啦,旁邊有埋郵政局,一條龍服務,正~
Hotel Relax II 旅樂序旅館網頁:
http://www.hotelrelaxclub.com/
國立故宮博物院網頁:
前往其他台灣旅遊blog
前往其他懷孕扎記blog


text:
我嘅第一次就係發生喺十幾年前嘅Boxing Day.
嗰一年我中五,識左初戀男朋友.以我讀女校黎講,中五初戀唔算早,都唔算遲.個男仔同我住同一個屋苑,朝朝早等巴士返學都見到佢.佢只係高我少少,但個樣係我鍾意嘅類型,眼細細鼻高高,側面睇有啲似周國賢(周國賢第一隻碟溫室氣球個封面嗰個樣).除咗個樣啱我口味,因為我等巴士條隊喺佢條隊後面,所以我仲留意到佢著住校褲都顯得個蘿幾立體(利申:基).
至於我點樣識到佢,其實有啲複雜.簡單黎講就係佢係籃球健將,日日都落樓下打籃球,而我就會喺附近離遠咁睇佢打籃球.有一日佢着住校隊波衫打波,俾我見到佢件波衫後面有佢個全名, 於是就好似哥倫布發現新大陸咁興奮打上Xanga(我嗰個年代係興緊Xanga,唔知係咩嘅後生仔女當係打電報啦下!)點知果條友居然會上網search自己個全名(其實幾自大先會咁做?)結果佢就睇到我Xanga,輾轉之下我地就識咗啦!
OK!終於可以入正題!話說嗰時識左兩三個星期,都未正式話一齊,但不時會約喺放學見面,大家都知互相有啲好感.適逢大家都中五要預備會考,聖誕假期梗係溫書啦!而我屋企又成日無人,真係好適合孤男寡女一齊「溫書」.我間房好亂,基本上係得張床先有位可以坐低「溫書」,當然喺張床度坐左冇耐,我地就開始溫Bio.
首先就係學習人類口部嘅結構.我哋嘅嘴唇分上唇同下唇,擘大口入面有牙肉牙齒,最重要係舌頭.舌頭嘅用處有好多,例如:lam額頭,lam黑頭,lam膊頭,lam膝頭……(下略,提我遲啲寫返篇「舌頭在床上的運用」)總之喺我哋探索緊彼此口部結構嘅時候,我就係不斷taste到佢響屋企樓下啱啱食完嗰個咖喱豬扒米線嘅味.所以我要回憶初吻嘅味道,去食碗咖喱豬扒米線就OK.
上文講到佢係籃球健將,基本上我睇佢打籃球嘅時候已經見識到佢強勁嘅臂彎,仲有佢着住校服都顯得非常立體嘅股肌,估唔到佢兩舊胸肌同埋六舊腹肌發育非常健全.對方頭胸腹都有齊,而本人就可以話係要嗰樣無嗰樣,無波無腰無蘿無腿(無長腿得火腿!),真係非常失禮!所以由除衫嗰一刻,我已經覺得蝕抵嘅係佢唔係我!
面對着手臂胸肌腹肌同埋股肌,嗰刻我絕對有選擇困難症,對手同對眼已經忙到不得了.相反對方對手應該好得閒,所以佢一隻手已經開始探索地底下嘅洞穴,並且想發掘新嘅水源.而佢另一隻手,就引導我去檢查佢嘅洞穴鑽探機嘅長度,粗度同埋堅硬程度.
所有嘅感知同體驗對我黎講都係第一次.對於一次過有極多嘅外來資訊同埋自身感覺嘅衝擊,我嘅腦部應接不暇,只能夠跟隨住對方嘅推進而行.
終於到咗最緊要嘅時刻,洞穴鑽探機已經準備好想進入地底下嘅洞穴,但突然對方發現前方有阻礙,並且立刻要求增援!「可唔可以幫幫手?」佢同我講.對於冇經驗嘅我黎講,嗰一刻真係唔知應該要做啲咩先幫到佢,同埋講衰啲,其實嗰時我連下面有幾多個窿我都唔知,所以嗰刻真係呆撚左.
其實對於十幾歲嘅我黎講,一直對第一次充滿咗期待,但同時都充滿左驚恐,因為總係有好多小說情節,電影橋段,或者警訊案件重演都係會話俾你知女人嘅第一次係處女膜會裂開,會好痛,會流血,總之成件事就好似一定係好暴力同好血腥咁.去到我呆撚咗個一刻,呢一份嘅驚恐終於戰勝左我嘅期待,「不如下次先啦,唔好咁急…」雖然對方應該係萬分不願意,但勉強無幸福,所以嗰一日就就此作罷.
雖然喺Boxing Day嘅第一次扑嘢唔係咁成功,但「革命尚未成功同志仍需努力」,結果第一次都係俾咗初戀男友,至於真確嘅日期就真係唔太記得.但鑒於喺Boxing Day扑嘢實在太過合理,所以我就將我自己嘅第一次假訂喺Boxing Day,方便一年一度懷緬一下當時嘅嗰一份純真同青澀.完.


text:
集比提供各種禮物訂造服務,可以依照你嘅需要同提供嘅圖檔嚟做結構圖.做結構圖嘅過程中,因為關係到弧度,形狀,線條嘅調整,所以需要你提供ai格式(可以無限縮放嘅檔)嘅design檔.(關於ai檔,麻煩參考→(設計前攪清楚先!圖檔類型同影像格式有邊啲?))
接住落嚟會簡單講解下繳交設計圖畀集比嘅檔案類型同注意事項.
-
AI
Illustrator原始檔案格式,是ai類型,圖喺用ai勾線嘅點,數學運算式成形,所以可以無限縮放,彎曲,圖都唔會變鋸齒.是做結構圖,打版或正式做貨時必備嘅圖檔.
※AI檔經常因為Adobe Illustrator嘅版本唔同或者冇得轉外框而導miss圖或字體偏咗嘅問題,所以需要平面圖嚟對稿.(咩喺文字轉外框?點樣做?參考→(點將AI檔嘅完稿文字轉外框曲線?))
-
EPS
EPS檔可以兼容多個美工設計軟件(例如Illustrator, CorelDraw, Photoshop)並且可以編輯嘅影像儲存格式,可以儲存點陣圖同ai圖.EPS檔唔會因為縮放,變形而有鋸齒.所以可以作為做結構圖,打版或正式做貨時必備嘅圖檔.
※EPS檔嘅完稿文字一定要轉外框,唔喺都會令到有miss圖或字體偏咗嘅問題.
-
PSD
Photoshop原始檔案格式,喺點陣類型.喺組裝圖時可以接受嘅圖檔,但唔可以用喺打版做貨!只可以做彩色列印嘅design檔,而且解析度一定要有300dpi以上.
※如果客戶無辦法提供AI檔,集比可以根據PSD檔嚟描圖,但需額外收描圖費.
-
JPG/JPEG
作為對稿用嘅平面圖.不可用於打版或者大量生產嘅貨上面,會產生鋸齒邊打格仔嘅效果.只可以用喺彩色列印(例如:USB手指卡),而且解析度要有300dpi以上.
※當客戶無辦法提供AI檔,集比可以根據JPG/JPEG檔嚟描圖,但要額外收描圖費.
-
TIFF
作為對稿用嘅平面圖.唔可以用喺打版或者大量生產嘅貨上面.只可以用喺彩色列印(例如:USB手指卡),而且解析度要有300dpi以上.
※當客戶無辦法提供AI檔,集比可以根據TIFF檔嚟描圖,但要額外收描圖費.
PDF檔喺唔能夠改動嘅平面圖,所以唔可以用嚟做貨,做結構圖,適合作為對稿用檔案.另外,PDF檔嘅解析度高,圖可以無限放大唔會矇,只可以用喺彩色列印.由於PDF檔喺轉檔後先會有嘅檔案,所以客戶最好要畀埋原始檔.
集比訂造造型禮物大多數都要依照客戶嘅原始design圖嚟製作結構圖.所以,線條,形狀無辦法自由更改嘅點陣圖同唔可以再次編輯嘅圖檔都喺無辦法繪製成開模需要嘅結構圖哦!


text:
一見到昂平呢個名,唔知你會諗起啲咩呢?360,市集,天壇大佛?定係好似小編咁,諗起有得玩滑翔傘嘅大大片草原呢?吓,草原?無錯喇!因為今日要為大家介紹嘅,並唔係一般遊客都熟悉嘅大嶼山昂坪,而係馬鞍山嘅昂平高原.兩個昂平(坪)個名咁鬼相似,但就一個東一個西,到底點解呢?其實兩個地方都有十分相似之處,就係顧名思義,就係又昂又平.同大嶼山昂坪一樣,馬鞍山昂平屬於香港極之少有嘅高原地貌:喺高昂嘅山上面有一大塊平地,四處無遮無擋,大風到連樹都冇辦法生長,所以造就左一大片翠綠嘅草地.週末約哂成班朋友行上山野餐,影下文青靚相,吹下風吸下新鮮空氣,呢度的確係一個唔錯嘅選擇(自己垃圾自己帶走,好好好重要的).
昂平高原下面就係西貢,企喺高原邊邊嘅崖上就可以睇到腳下西貢村落嘅景色,仲可以飽覽180度無敵大海景,啱哂行山想要有「大地盡在我腳下」feel 嘅朋友啦.就係因為對住個大海,呢度一年四季都會吹住東風,所以天氣好嘅時候,好大機會見到有人玩滑翔傘架!
昂平最正嘅地方係咩?就係唔難行上山!由馬鞍山恆安邨起步,唔洗兩小時就可以上到山 (亦可以坐村巴或的士skip左一大段路程,到馬鞍山村先起步,不過都係環保啲親自行上山先有成功感架嘛!);路程亦冇難行嘅位,好適合初次行山者.回程時沿原路落山,非常簡單直接.鐘意挑戰自己嘅朋友亦可以登埋上鄰近嘅大金鐘山頂,雖然係難行啲,要手腳並用,但係可以喺高點回望番昂平高原,你就會覺得一切都值得!(不過大家要量力而為喔)
喺昂平可能會見到好多牛牛,相信佢地係以前附近村民養嘅牛嘅後代.以前村民為左避免海盗騷擾,通常都喺山上住,並以農業維生,所以養左唔少牛.自從村民一個個搬走,就留低左牛牛嘅後代.牛牛到而家都過住簡單樸素嘅生活,只要大家唔打擾佢地食草,人類同大自然都可以好融洽咁一齊生活.


text:
日本周圍都係多好山好水,好多人都鍾意一家大細去郊外玩.上山下海都好,最重要係個造型!所以今日就話你知點先可以成為一個山系型人!
山系基本裝備
山系係日本其實都有左一段時間,本來係由好有仙氣嘅森女演變成YAMA GIRL,跟住連男仔都跟風,所以依家山系打扮就成為男女通用.功能與時尚並重對山系打扮係最重要嘅,如果著得好靚但根本唔方便活動,咁咪唔型囉!
小編為你歸納左以下3大山系打扮重點:
*多層穿搭
*圖案繽紛
*細緻配備
層層有意義
著到一層層咪好煩?錯!就係依個可加可減嘅穿搭方法先可以令你係郊外變幻莫測嘅天氣下都可以保持時尚.基本上可以分3層,各有唔同功能:
打底:吸汗,令皮膚保持乾爽舒適
面衫:保暖,同時快乾又透氣
外套:擋風,防水,都唔可以焗
有左以上3層就可以凍就著熱就脫,打風落雨,甚至落雪都唔怕!
色彩搭配有技巧
森系作為山系嘅始祖係走大地色嘅風格,但去到山系就變得色彩繽紛.其實一般嘅行山裝束都會有螢光色,咁就算唔小心有咩意外跌左落山,要搜救昤都會方便救援人員易啲睇到你係邊.所以著得顯眼啲都唔係為左靚咁簡單.怕五顏六色唔識襯?等小編醒你3個貼士:
互撞花紋:有兩種以上嘅圖案就唔好重複,花紋同花紋之間可以用淨色隔開.
搶眼顏色:其中一件最吸睛,其他就可以沉色啲.
單色調:以上兩種方式都未處理到,可以用曬一種色,包你點襯都唔會出事.
必備小物
最唔少得一定係有靚襪襯鞋,同埋背囊,兩樣野都一定要舒服又實用.
帽亦都係造型中好重要嘅一部份.除此之外,女仔都可以試下唔同嘅頭飾同髮型.
之後其他仲要帶咩就睇返個人需要啦.
裝備齊全之後,就可以出發啦!


text:
想英文作文進步,知道自己就係差咁啲Vocab但係唔識得入手?聽聽擁有神字神技嘅Billy Sir有乜技能可以傳授比你啦!
神字神技:Collocations
點樣背 Vocab 先唔會亂⽤?先唔會⾛⽕⼊魔?我諗呢個係好多⼈都會問嘅問題?
我嘅答案係︰搞好啲Collocations
「⾞,咁多邊有可能記得哂.」你可能會咁講,的確你冇可能記得哂所有字,畢竟字係無窮無盡嘅,但你可以盡量記住⾃⼰學左邊隻字,令自己更有信⼼使用果隻字!
係日常生活入手,提升用新Voacb嘅信心😍
最 ideal 嘅⽅法當然係瘋狂作⽂然後搵⼈改啦,甚⾄好似我以前咁有個⼈同我逐句逐句研究.
但係呢種⽅法要搵⼈/上堂,咁如果得自己一個果陣點算好呢?
最好就係係⽇常⽣活中講完某啲中⽂之後,玩味地補個英⽂翻譯⽐佢.
如果隻字⽤得唔舒服/冇信⼼嘅, 就查字典搵例句, 對⽐下你果陣⽤果個 Collocation 啱唔啱.如果你鐘意呢種玩嘅⽅法黎背字,咁你就會好快好開⼼咁養成⼀個好⼤好勁⽽ 且⽤到嘅 Vocab Pool.
日常對話?用Chinglish不如用深Vocab
更進⼀步,最好就有埋三五知⼰,⼀⿑ WhatsApp 果陣,係想打個 Chinglish 黎代替左個深字嘅時候~停一停,諗一諗!故意打個深字落去.遇到邊個字難翻譯就去查,咁就可以不斷複習同學習新字啦!
「佢唔肯咁喎咁點呀?」咁你咪單⽅⾯出字囉.「佢笑我喎🥺」咁嘅話得兩個情況,⼀係你啲字唔夠深佢未體會到你對背字嘅熱誠,⼀係佢就係損友.
我舉個例:
-
假如你想打「ho wut gay ah/好屈機呀」,你可以考慮下寫「Ho overwhelming ah」.
-
如果你想打「ai kui ho fan ar/唉好煩 ar」,你可以考慮下寫「Alas, so disturbing lor.」
唔⼀定要岩 grammar,你要保住 WhatasApp 個 informality,但我想你試嘅係,換左啲字做深字,感受⼀下背字 嘅玩味同樂趣.
幾時用WhatsApp練,幾時用字典要清楚!
⼀般黎講記 Vocab 同⼀個意思唔會太多同義詞.但某幾個嘅字collection特別多,
例如:important系列, 是但舉都⼗幾隻, 每隻都有唔同程度/⽅⾯嘅「重要」. Essential 幾時⽤?Pivotal 幾時⽤? Instrumental 幾時⽤?呢啲collocation 需要⾮常深⼊嘅研究.
關於呢 d 唔可以係 whatsapp 練番黎要 靠研究字典嘅 collocation 系列,我加左其中兩個(Important 同 Famous)係我嘅「5**⽂筆制霸實戰現場 」⼊⾯⽐⼤家試試呢種教學法.
之後,我會開 Course 專教 Collocation,裏⾯會有 confused, problem,tackle 等多個系列.希望呢種教學法可以幫到⼤家分清每個系列各⼗幾廿幾隻字嘅唔同意思.每個字會跟埋我親⾃寫嘅實⽤例句,等⼤家都可以有⼀本精華無誤嘅筆記去背,避免任何⾛⽕⼊魔嘅情況.
即刻睇埋 Billy Sir Collocation 研究院〈1〉


text:
由 Ken Ho 撰寫
離島(Outlying Island)起香港泛指起香港島(Hong Kong Island),九龍(Kowloon)同埋新界(New Territories)嘅島嶼.根據統計,香港一共擁有二百六十三個嘅島嶼.而咁啱既係,我住嘅鴨脷洲(Ap Lei Chau)係全世界第二人口最稠密嘅島嶼.為咗感受多啲香港唔同島嶼上嘅風光,今日我同我語言老師Dyami Millarson 就決定起中環碼頭(Central Piers)搭船去長洲,進行我哋嘅長洲本日遊.
其實,我哋一開始係冇一個好詳細嘅行程表嘅.我哋都係當出咗門口嘅時候,先開始諗有乜嘢好做.由於我哋急需一啲諗頭,一諗就諗起我哋尋日起太子大廈(Prince’s Building)認識到嘅Steve.諗返起尋日,當我哋兩個想起中環搵間售賣新鮮果汁嘅商舖時,Steve非常有心咁提供咗好多有用嘅建議.我哋真係好感謝佢嘅幫忙.當我哋今日再同佢聯絡,用Whatapp問下佢對我哋起長洲做啲咩會有咩提議嘅時侯,估唔到佢冇幾耐就即刻回覆.我哋都深深感受到佢對我哋作為佢嘅朋友嘅關心同重視.冇咗佢嘅幫忙,好可能我哋今日唔會起長洲踩單車,睇張保仔洞同埋去間好近長洲碼頭嘅一間意大利餐廳,Slow Life度.多謝晒你呀,Steve哥!
照片:尋日(14-4-2017)起中環太子大廈(Prince’s Building)禮賓部(Concierge)認識嘅Steve哥.佢今日一如既往咁比咗好多好有用嘅建議俾我哋.我哋去長洲半日遊之所以咁開心,都全靠Steve哥咋!
我哋中午搭地鐵到咗中環之後,想首先去超市到搵啲嘢食填飽個肚先.咁樣我哋就係中環嘅 惠康Welcome買咗啲嘢食同飲品.值得讚嘅產品,係一盒150 gram叫Diablo嘅冇糖花生朱古力.今日係惠康嘅價格係 32.9 HKD.佢嘅特色係,即使入邊得六塊撒上好多唔同大細花生嘅朱古力餅,佢哋食落非常之飽肚.Dyami 用荷蘭文嚟咁形容佢, “Het is echt vullend”.翻譯過嚟,就係好填飽個肚嘅意思.
照片:Diablo好濃郁嘅朱古力曲奇!一盒得六塊架咋,要細心品嚐呀!
我哋之後行返去中環碼頭(Central Piers)度搭新渡輪去長洲.起經過國際金融中心(IFC)一樓嘅途中,發現到有間好特別嘅商店.起廚櫃到佈滿著芝士呀,蛋糕呀之類.我諗返起我起荷蘭弗里斯蘭省 (荷蘭文:Friesland)食過嘅芝士都係好好味嘅,尤其係位於弗里斯蘭省嘅泰爾斯海靈島(荷蘭文:Terschelling)上嘅芝士.起我同Dyami Millarson起Terschelling逗留最後嘅一日,有幸參觀一間叫Pieter Peit’s Hoeve 有自家製作芝士工場嘅芝士農場(荷蘭文:kaasboederij).之後我仲買咗成嚿以真空包裝,自家製嘅芝士返嚟香港.我到呢一刻依然深深咁記得.所以,一見到有間賣芝士同用唔同用芝士嘅嘅甜品嘅商店,我都忍唔住要入去睇下.
原來,呢一間專用日本北海道小樽嘅芝士嚟整各式各樣甜品嘅甜品店叫LeTao.自1998年成立至今,LeTao除咗佢起本身發源地嘅日本北海道小樽嘅本店以外,起首爾,台北同曼谷都有分店.而咁啱,佢上年起香港嘅國際金融中心(IFC)一樓就開咗分店,位置好搶眼,基本上起地鐵站一上嚟就會見到.佢哋嘅員工好nice,對我哋嘅詢問解答得好詳細.對於我哋對芝士嘅愛好,佢哋仲特登送咗見雙層芝士蛋糕(Fromage Double)俾我哋試吓.佢哋對客人嘅細心,真係無微不至.佢哋知道客人未必可以即刻買完件蛋糕就會返屋企,所以啲蛋糕都會預先雪好.起拎俾客人之前,亦都會詢問客人會係外面室溫逗留嘅時間,嚟決定需要放起蛋糕盒外面嘅冰塊嘅數量.佢哋亦都講解食用嘅分法,叮囑要起購買嘅第二日之前就要品嚐過蛋糕,以保持食物嘅新鮮.一切一切嘅細心,都不能盡錄.當佢哋知道我哋今日會出去行下先嘅時候,都建議我哋起LeTao晚上九點閂門之前返嚟領取蛋糕.我哋出發去去中環碼頭之前,仲同其中一位幫我哋打點一切嘅員工Ashley姐起LeTao廚櫃面前影咗張相,非常開心.
照片:位於國際金融中心(IFC) 一樓嘅leTao係一間專用日本北海道小樽嘅芝士嚟整各式各樣甜品嘅甜品店.佢哋嘅櫥窗吸引咗我哋嘅注意
照片:我哋好高興認識到起LeTao香港分店工作嘅 Ashley姐呀!佢同其他員工都解答咗好多問題,全部都好nice!
達到中環碼頭後,我哋見到有三個表演有好濃厚美國印第安人音樂嘅外國人係度賣藝.我哋對佢哋嘅表現好有興趣,並且走上前問佢哋嘅事.佢哋話佢哋係印加帝國嘅後人,即係印加人(Incas),而是就係 『太陽嘅子孫』.我哋聽到佢哋自己圍內講一種好特別嘅語言.詢問之下,發覺佢哋嘅語言係叫做奇楚瓦語(Quechua),係南美洲原住民自己獨有嘅語言.佢哋仲有自己製作嘅CD,有興趣嘅人可以購買啊!
我哋去到中環五號碼頭,想乘搭普通船去長洲,就咁啱搭到下午四點半個班船.全程用咗一個鐘,坐起船身三樓有冷氣嘅船艙,睇到沿途嘅景色,順便休息下.達到咗之後,我哋就實行Steve俾我哋嘅建議去做單車,去張保仔洞,同埋去間叫 慢活堂(Slow Life) 嘅意大利餐廳都進餐.
照片:船上嘅景色
我哋首先去咗間叫蕭記嘅單車出租店(Siu Kee Company)都租咗單車,性能唔錯.我哋之後就直踩到張保仔洞都.有啲位又樓梯,咁我就帶住啲單車,但Dyami 自己入去睇.佢係入面都影咗幾張相.
照片:根據Steve哥嘅提議,我哋一開始起長洲就去揾有單車出租嘅地方
照片:我哋終於搵到喇.我哋去咗蕭記嘅單車出租店到,以每一架單車40HKD,租咗兩架單車.我哋可以一直踩到晚上八點!
照片:完成租單車嘅任務之後,我哋就踩單車踩到張保仔洞嘅大石門口,準備完成第二個任務.
照片:我哋最後就起返蕭記嘅單車出租店都交還返兩架單車.佢哋一家人真係好溫馨,好友善.店主話(黑色衫),個小朋友(起枱後面)係將來呢間舖嘅主人翁添!
出返嚟之後,我哋就去咗慢活堂(Slow Life) 門口睇下餐牌.餐牌嘅設計都好有外國風味.而起門口我哋見到牆身髹上簡潔嘅棕色,氣氛別具一格嘅.我哋起門口望入去嘅時候,見到入邊座無虛席,生意非常之好.無奈嘅係,我哋要趕緊係LeTao起中環嘅分店起九點閂門之前返到去攞我哋心愛嘅蛋糕.我哋問過Slow Life 嘅廚房,當時一般嘅菜式都需要多於二十分鐘嚟預備,即時我哋想外賣,試下佢哋嘅菜式,都因為時間關係而無緣嘗試.我哋起講緊搭起八點鐘開出嘅快船嘅同時,亦都希望我哋遲啲會再有一次機會嘗試位於長洲慢活堂(Slow Life)嘅菜式.Slow Life,記住當我哋嚟試下你哋嘅菜式呀!
照片:富有西式餐飲味道嘅餐牌(Menu).好可惜我哋唔夠時間起度享受慢活(Slow Life)嘅飲食節奏,要趕快返返去中環.而家只可以對住個餐牌望梅止渴先啦!
返到中環碼頭嘅時候,我哋起今日撞到三位演出美國印第安人音樂嘅印加人同一個地方,遇見到另一 Groep 嘅人.我行過一望就望到係人群堆中間,一個年輕男子雙手各手持一支由五個火頭嘅火焰棒.佢對一共十個火頭嘅靈活運用,令兩支火焰棒不斷起雙手,頭同身都遊走,都令到我哋四圍嘅觀眾同我哋讚嘆不已.最後佢以吞火為佢個個人表演作為總結,都令到我哋想認識到佢嗰團體更多.
細問之下,了解到啱啱表現火炬嘅係呀Ben.佢嘅藝名係Mattsol.佢話佢有超過五年教人學習火焰嘅舞蹈(Flow and Fire Art).佢亦都介紹咗另一位佢團隊女性嘅表現者俾我哋識,佢叫ShanSlevista.佢哋係二人組合嘅呢,叫Shanslevista & Mattsol.Shanslevista係教人瑜伽(yoga)嘅.佢本身係2010年開始自學瑜伽成功,現時已經起美國嘅西雅圖(seattle)教過多班嘅瑜伽.Shanslevista想透過瑜伽(yoga)嚟幫人培養身心健康 (wellness).所以,佢哋兩位都有現時都有開班授徒.另外,佢哋都係初次來香港,但原來之前已經到過好多其他亞洲國家表現過,例如泰國(Thailand),柬埔寨(Cambodia) 咁.佢哋表現經驗豐富,亦都非常熱愛佢哋嘅街頭藝術,亦都係佢哋演出成功嘅關鍵.問到佢哋會起香港留到幾時,佢哋話會做多幾場街頭表演,就會去另一個國家.想了解更多佢哋嘅表現,同埋留意佢哋最新嘅動態,可以去佢哋嘅網址,面書(Facebook),同Instagram到睇下.詳情起本篇網誌嘅底下.
照片:有超過五年經驗教Flow and Fire Art 嘅 Mattsol (男,藝名),同埋起2010年自學瑜伽 (Yoga)成功,啱啱起美國西雅圖(Seattle)教人瑜,以培養身心健康(wellness)嘅Shanslevista (女,藝名).佢哋起係亞洲其他地方都已經有表現過,而今次就係第一次嚟香港表演
睇完表演,我哋就好雀躍咁返返去leTao到領取今日佢哋送俾我哋嗰雙層芝士蛋糕(Fromage Double).我哋同時都好有興趣試吓個混合咗三種唔同芝士嘅黃金芝士蛋糕(Parfait D’or Fromage).於是,我哋就用 190 HKD 買咗嗰返屋企試下.我哋將會起聽日或者後日公開我哋對食完個(i)嗰雙層芝士蛋糕(Fromage Double) 同埋(ii) 黃金芝士蛋糕(Parfait D’or Fromage)嘅感想.想知道兩個芝士蛋糕嘅味道,層次同口感,就記住留意住我哋個operationx 嘅網誌(Blog)啦!
我哋嘅生活越夜越精彩.我哋決定起中環試下新嘅餐廳.透過Open Rice,我哋搜尋附近有售賣素食(Vegetarian Food) 嘅餐廳.我哋首先去咗一間叫Mana!Faster Slow Food 嘅素食餐廳.果度嘅環境唔大,但勝在佢哋嘅食物好食.Dyami 話,好食嘅餐廳嘅Menu一般只會有幾道嘅Signature dish.當餐廳用心去做好個幾道拿手菜式嘅話,好食嘅機會就會大大提升.而咁啱,Mana!Faster Slow Food 主要嘅食物係有機嘅麵餅(Flatbread).客人首先要係林林總總嘅材料中挑選四樣(four toppings)你作為Flatbread 嘅餡.然後廚師就會攞佢去焗,再撒上起中東菜式好常用嘅香料Za’atar,就完成啦.我的嗌咗一個全嗰Flatbread (Fulll Flatbread),佢哋幫我哋將佢分開兩件,亦都分別包好,冇散修修咁,服務好好.我哋個四款材料係 慢乾番茄(Slow dried tomatoes),一種原產自希臘嘅, 叫Manouri Cheese嘅希臘芝士(Greek Cheese),烤豆腐(Roasted Tofu),同埋烤蔬菜(Roasted Vegetable).成個flatebread要 90 HKD,對一間 素食餐廳(vegetarian shop)嚟講,唔算話貴.我哋仲嗌咗嗰要 40 HKD 嘅湯.佢今日個湯係甜豆配西芹(Sweet Green Peas with Celery).佢哋打爛晒啲材料,變成好濃嘅糊狀,既健康,又幾好飲.我哋一致認為Mana! Faster Slow Food 最值得食嘅係個 Flatebread.
照片:裡面精緻嘅櫥窗
照片:一分為二嘅包住四種材料嘅有機麵餅(Flatbread),同埋營養豐富嘅甜頭西芹湯(Sweet Peas and Celery).店舖裏面有獨家叫客人嚟櫃位拎嘢食嘅儀器,非常適合大懵唔記得拎餐嘅客人
我哋再去咗間起中環蘭桂坊嘅意大利餐廳.佢叫Ciao Chao, 亦都係我哋透過Open Rice搵到嘅餐廳.果度係好多外國人聚集嘅地方.我哋揀咗個比較靜嘅角落,order 咗個叫 Margherita 嘅薄餅 (pizza).入邊嘅材料有番茄(San Marsano Tomato),Mozzarella 芝士,巴馬臣芝士(Parmigiano Reggiano),羅拉葉(basil)同埋橄欖油(Extra-Virgin Olive oil).一上碟,我哋就感受到個薄餅好脆,好薄.我哋好快就食晒,而且好滿足.我哋仲起餐廳周圍影相.見到個大大嘅開方式廚房,兩個來烤薄餅嘅大焗爐,同埋個好靚嘅 bar 枱.起門口,仲有三個起橫樑吊係度嘅大電視,俾人睇足球直播,唔怪得蘭桂坊一年三百六十五日都咁多人啦! Ciao Chao 的確係朋友聚會,嚟暢所欲言嘅好去處.
照片:位於蘭桂坊嘅意大利餐廳,Ciao chow.佢呢度長年累月都吸引到咁多嘅外國客人,固中必有玄機
照片:意大利餐廳Ciao Chow裡面嘅兩個大型烤爐.唔怪得我哋個Margherita整得咁薄同爽脆啦!
詳細聯絡資料:
(排名不分先後)
產品資料:
無糖花生曲奇(150gm)
英文名:Sugar Free Chocolate Chip Cookies
價格:港幣三十蚊度 (起惠康今日嘅價格係 32.9HKD)
份量:一盒有六塊上面撒有好多唔同大小花生頗大嘅朱古力餅
推介嘅原因:好飽肚,食咗兩三塊已經夠做下午茶.
商店資料:
LeTAO
性質:售賣來自北海道小樽嘅芝士及奶類甜點嘅商店
營業時間:每日上午十時半至晚上九點
地址:Shop 1033, 1/F, IFC, 1 Harbour View Street, Central
電話:2465 7203
蕭記單車出租(長洲)(Siu Ke Company)
性質:單車出租及新單車啲零售
地址:24, G/F, Chung Hing Sun St. Cheung Chau
電話:9484 5777
MANA! Fast Slow Food
性質:素食餐廳 (Vegetarian Shop)
地址:92 Wellington Street, Central
電話:2851 1611
營業時間:每日上午十時至晚上十時
推薦菜式:Organic Oven-Baked Flatbreads topped with Zaatar (half 50 HKD, full 90 HKD)
Ciao Chow
性質:意大利餐廳(Italian Cafeteria)
地址:G/F, California Tower, 30-32 D’Aguilar Street, Lan Kwai Fong, Central
電話:2344 0005
團體資料:
Shanslevista & Mattsol
Mattsol
Instagram: mattsolflow
強項:有教授五年Flow and Fire art嘅經驗.現時從事街頭表演(street performance)同教授學徒(teaching classes).
Shanslevista
面書(Facebook): shanslevista
強項:透過瑜伽(yoga),幫助人達致身心健康(Wellness).現時從事街頭表演(street performance)同教授學徒(teaching classes).
Like this: Like Loading...
Related


text:
MasterJack:其實都係睇你飲幾多嘅啫.酒類飲品嘅熱量來源主要嚟自酒精.所以喺同等份量下,酒精濃度越高嘅話,熱量就會愈高.一齊睇吓個表:
如果只係飲100ml,咁啤酒嘅熱量絕對會係最低.不過,現實係好多時候飲啤酒嘅朋友都飲多過一罐,有時候甚至飲兩大杯(2 Imperial Pint係1,136ml,2 US Pint係946ml),咁就360Kcal 㗎喇.所以話怕肥唔飲啤酒嘅朋友某程度上都啱嘅,避免自己飲多咗嘛.
另外補充少少,好多人話啤酒糖份多所以肥,呢樣就唔啱啦,頭先講咗酒精先係主要熱量嘅來源,啤酒入面嘅糖份係每100ml大約2g左右,即係8Kcal啫.
MasterJack:其實完全靠運動嚟減肥係非常唔乎合經濟原則(成本效益).
好簡單一個事實:一個160磅嘅人去健身室舉重1個鐘可以消耗到230Kcal(1).一碗腩肉墨魚丸麻辣湯底米線嘅熱量係830Kcal(2), 求其一間粉麵舖嘅一碗雲吞麵熱量就係300Kcal(2), 即係話同樣係食碗麵, 你揀錯咗嘅話,果日就要去健身房舉2個鐘頭18分鐘嘅鐵嚟抵消返. 試問公務咁繁重嘅你又點可以再抽到呢啲時間出嚟呢.
但你千祈唔好誤會, 我唔係叫大家唔好做運動,反而非常鼓勵大家做運動.因為你只能夠透過做運動嚟改善心肺功能.只不過一心諗住運動就係減肥嘅全部的話,你就有啲被誤導啦.就減肥學嚟講,最重要始終都係飲食行先.
MasterJack:終於都等到你問呢條問題啦! 錯囉,錯晒!食紅米唔會肥,食糙米唔會肥,食白米都唔會肥.睇睇下面:
一睇個表就一目了然啦, 齋講熱量嘅話,幾時都唔輪到碳水化合物排第一,所以飯點會係致肥元兇?一碗飯嘅熱量其實大約係200Kcal左右,就算你一日三餐都食碗飯,都係600Kcal左右,所以一定係你平時食嘅餸比較肥.
可能會有人話:「唔係喎,食多咗嘅碳水化合物,用唔晒嘅話身體咪會將佢轉成脂肪儲起囉, 咁就會肥啦!」
的而且確, 身體係有機制將單糖轉成脂肪, 但其實因為個機制好複雜同埋好浪費資源嘅關係(身體要將單糖變成脂肪酸,過程係需要用能量㗎.即係用能量去轉化能量,身體其實都會覺得好無聊,好唔合成本效益),所以只係有好少部份多餘咗出嚟嘅碳水化合物, 先會被轉成脂肪儲起(3).
相反,人類嘅腸胃係可以好有效率咁吸收食物入面嘅脂肪,用唔晒就簡單直接咁儲起.咁你話啦,食碳水化合物易肥,定係食脂肪易肥?
MasterJack:夜食飯係唔會令到你肥,但係如果夜食飯,而又令你選擇一啲無咁健康嘅食物,咁就會令到你肥啦.
觀察性研究顯示晚飯時間與肥胖係無關連㗎(4),個研究搵咗兩班小朋友,一班就係夜晚8點前食飯,另一班就係夜晚8點後先食飯,結果係搵唔到晚飯時間同肥胖有關連㗎.
相反,有大量研究顯示始終都係食物入面嘅熱量先會引致肥胖(5).所以,要返夜嘅朋友或者晏收工嘅你都唔好太怪罪自己份工,只要唔好亂食嘢就唔會肥.
MasterJack:如果你以為食齋無咁肥,咁就大錯特錯啦.「食齋」呢兩隻字其實好廣泛,純素主義(Vegan),蛋素主義(ovo-vegetarianism),奶素主義(lacto-vegetarianism),奶蛋素主義(ovo-lacto-vegetarianism),仲有會食海產嘅(semi-vegetarianism)等等,通通都係「食齋」.
唔同嘅食齋方式老老實實又真係會對你嘅營養攝取有好大嘅影響,深到直頭可以寫篇論文.不過無論邊種「食齋」都好,其實點樣煮先係關鍵.舉個例,羅漢齋炒麵係齋菜,一碟有成850Kcal,一份冷蕎麥麵(醒唔醒起佢都係齋先?),先得300Kcal.其他齋舖啲素肉好多都係預先炸過,吸晒油,我就唔使多講啦.所以我覺得「食齋」就唔一定無咁肥嘅.
MasterJack:我只可以答你唔會,而且仲會更加肥,更加唔健康.根據小弟嘅經驗,普遍嚟搵我幫手減肥嘅朋友,見我之前每日都係食得好少餐,而且好多都係無食早餐嘅習慣.當我叫佢哋食返早餐,同埋仲要每日食好多餐之後,全部都開始減到磅.
其實你要明白,減肥唔係要盲目追求食少啲熱量(卡路里).我哋人類其實好先進,識得自我適應同調節.有樣嘢叫新陳代謝,佢主宰住我哋每日要用幾多能量.
當我哋食少咗,新陳代謝其實係會減慢啲去慳住嚟用,到你再食嘢嘅時候,身體會更加吸收,令到你儲起更加多.所以你越唔食嘢,最終只會越肥,你係唔夠自己嘅「新陳代謝」鬥㗎,所以你係要同佢做好朋友,令佢轉換快啲去幫你減肥.
總括嚟講,由早餐開始做起,少食多餐,先可以幫到你改善新陳代謝,幫你加快消脂.


text:
日本嘅 Good Design Award 已有近 60 年歷史,每年獲獎嘅產品唔少都係由大牌子生產,唔出奇丫!大公司有人力物力,攞獎非常合理.但係今年嘅 Good Design Award 2015 大獎-BEST 100 入面竟然有來自香港初創企業嘅產品-Air Button ,60 年嚟首次有香港公司攞獎,成績非常令人鼓舞!Air Button 原來係一粒用嚟簡化電話操作嘅按鈕,經小編一查之下,發現原來 Air Button 團隊係數碼港培育計劃成員,小編當然唔會錯過呢個機會同佢哋傾吓計啦!
一按即開簡化程序
Air Button 嘅用法非常簡單,無須用電,亦不佔用電話上任何連接孔.按鈕波浪型設計,有單制或雙制選擇.只要你將佢貼上手機,開啟近場通訊(NFC)將 Air Button 連接電話,然後用 Air Button 專屬 Apps 來設定按鈕嘅功能,例如影相,錄音,縮屏,打電話俾指定聯絡人,飛線轉駁等等,有三十幾個選擇.設定完成後,你就可以隨時喺任何畫面㩒一下個制開啟功能,令電話操作簡單咗好多.
數碼港助研究開發
Air Button 嘅 CEO 黃議德(Oswis)最初嘅諗法係源於「平安鐘」,Oswis 話佢讀大學嘅時候,諗過製作一個移動平安鐘俾老人家使用,後來由於智能電話日漸普及,卻發現冇照顧到老人嘅需要,所以就研究有冇方法更方便佢哋使用智能電話,於是萌生咗加粒制上去簡化操作嘅念頭.喺 2012 年嘅時候,佢已經得到數碼港創意微型基金(CCMF)資助,研發利用近場通訊(NFC)連接按鈕及電話,後來,Oswis 與同屆 CCMF 中研發其他項目嘅成員林世聰(David)及其同事一拍即合,合組公司主力研發 Air Button,2014 年更入選為數碼港培育計劃成員.
開發硬件比軟件難 10 倍!
當佢哋研究緊嗰陣,發現智能手機愈來愈大部,一隻手根本不夠操作,而且好多人其實來來去去都只係用電話上嘅幾個功能,例如睇 Whatsapp,電筒,影相等,與其於頁面上掃來掃去搵 Apps 搞設定,何不直接㩒快捷鍵一按即用?於是佢哋認定呢個功能係有好大嘅市場空間.
但一講到設計同生產,Oswis 直言「做硬件比軟件難 10 倍,仲要預多起碼 5 倍資金!」,因為做軟件嘅話,你整完一個 Version,做測試,有 Bug 可以隨時搵同事修改,改到啱先出; 但係做硬件就完全唔同,無論係設計,製模具,生產,定係做 RFID 測試,所有過程都牽涉好多錢同時間,整咗出嚟唔靚,又要重新設計,模具又要整過.David 話「淨係手感同按鍵力度,我哋都調整過好幾次,更何況係 Air Button嘅外型!」除咗生產過程嘅問題,最大嘅困難係香港好少人從事工業設計,要搵這個專業嘅人出來本身已經夠難,加上同國內廠房溝通又是另一個難題,因為國內嘅標準同佢哋嘅要求有一定距離,需要一段時間磨合,種種因素加起來令投資成本增大好多.不過因為佢哋加入咗數碼港嘅培育計劃,數碼港為佢哋提供人脈及對外支援,搵人幫手嘅時候更加得心應手.
積極應付 Good Design Award
搵到設計師開工之後,設計師更鼓勵佢哋參加 Good Design Award,Oswis 回想起最後遴選當日嘅情況,各個參賽團隊均要整個 Booth 展示自己嘅產品,眼見對面佔咗成行嘅「小米」枱面放晒啲產品出嚟「晒冷」,佢哋後面係「美的」又係成行產品,隔離左右除咗其他大 brand 之外仲有其他設計大賽嘅得獎者,而佢哋張枱就只係得幾部平板電腦同埋幾粒 Air Button,望落有點寒酸.Oswis 佢哋心諗「唯有盡力啦」,點知 Demo 嗰陣評判好欣賞,有咁好嘅成績令佢哋喜出望外.
山寨抄襲未驚過
Air Button 嘅設計及生產都喺國內進行,小編問佢哋唔怕被抄襲咩?Oswis 氣定神閒,認為「好嘢先會俾人抄,如果冇市場邊有人得閒抄你.」佢就唔擔心會有「山寨貨」喇,因為 Air Button 唔淨止係賣粒制咁簡單,而係整個體驗,嚟緊仲會有更多功能加入去添.而且佢哋仲等緊 Apple 開放 iOS 入面個 NFC 嘅 API,等 iPhone 用家都可以用到 Air Button,開發嘅路還有很長呢!
Air Button 正在 Kickstarter 上開始預售,有興趣嘅朋友不妨上去 Back 返粒玩吓.


text:
當我決定左要幫阿囡整小一portfolio之後,我就立即發現其實我係無乜野寫.我地唔算比左好多野阿囡學(1-2樣普通野),仲要全部都無cert既,亦無比佢考過d咩級別試.如果你同我一樣,希望我既分享會對你有d幫助.
點解要整?係咪一定要整?
好坦白講我都唔知點解要整 (好想問d教書既friend其實你地有無人睇),不過我作為一個典型既香港人,學校寫左話可以交,我又點會想執輸呢.尤其是阿囡龍年既競爭咁激烈,基本上只要我做既野唔會有人因此而死,我大概都會試試吧….
有乜內容?要寫幾長?
諗左好耐,我諗不如將重點講下我地點同佢相處同點教佢啦,總好過無料扮4條.
我個template結果用左4頁紙連埋cover,相多字少.個structure大約係咁:
第1頁:cover
我揀左一張我好鐘意阿囡既相,然後簡單寫下佢個名,讀邊間幼稚園,鐘意做d乜就完.由於無乜key achievements 列出黎晒冷,唯有簡單d,搵張自己睇見都開心既相做封面算.
第2頁: 家庭生活
呢頁基本上係家庭相簿;我當初覺得老師可能會係面試果陣會問我地平時會同小朋友做d咩,所以呢度搵既都係平時同佢地做得最多既活動既相 – 例如bed time stories,去圖書館.反而無放過任何去旅行既相,覺得唔係好反映到我地日常同佢地係點相處.如果小朋友有一d好既習慣不妨係度講下 (當然最好有相啦).但無論寫乜都好,我覺得最緊要夠真.
第3頁:主要興趣
阿囡鐘意音樂,呢頁我地放左佢學唔同音樂同埋去音樂會既相.我其實反而覺得呢頁幾緊要 – 唔係淨係晒冷數小朋友學左幾多野,而係講呢個小朋友enjoy d 乜野.搵幾張佢笑到好燦爛既相丫唔該.
第4頁:奬項及課外活動
呢度放返佢有既cert – 我相信呢個應該係一d 有planning既家長晒冷既地方吧.好彩阿囡係學校都有拎過下一兩個奬同埋有比老師選過出去參加下d朗誦比賽,令我呢頁不至太空虛.
用咩黎整?
我係用Photoshop黎整個portfolio既.若你無Photoshop或者唔識用,用Microsoft Word都可以,不過我覺得用佢黎排板都幾高難度.如果你返工都要用Microsoft Powerpoint做下簡報既話,我覺得Powerpoint其實最易攪.
若你乜都唔想裝,用Google Slides (算係網上版既Powerpoint) 已經得.若你想個portfolio係打直print,入到去Google Slides選File > Page setup
跟住㨂Custom Size,然後入返A4個尺寸:
咁你個Powerpoint就會變左打直A4樣:
最後…
我其實覺得無論大家用咩方法整呢份野,一份好既portfolio,人地睇既時候應該會覺得似睇緊結婚擺酒果種成長片段多過似睇一份CV.你諗下若我要你睇晒所有人既portfolio,你想睇幾千份CV (唔係講笑,上年考直資閒閒地4000個人報一間)定幾千個成長片段?
大家同意嗎?


text:
6 DECEMBER 2015(SUN)
話說上星期我地去科學園參加活動之後,由於已經入夜所以小小豬就少左玩車時間.見今日天氣都幾好,所以就入去玩一轉,等佢飛下車啦~
正確嚟講我地今日都唔算係入科學園玩,而係沿白石角海濱長廊行一轉.其實上幾次嚟科學園都有行依條海濱長廊,不過次次都係行一小段路就走,今次終行左差唔行晒啦~
可能天氣都算唔錯,所以我地行下又吹下風,整個感覺都真係唔錯,好舒服呢!
當然小小豬就一直踩住佢部滑板車,不停向前片呀...片呀,我都冇佢咁好氣.佢地兩父子就片車,我就慢慢沿走廊行下,欣賞下周圍環境都唔錯呀~
有得踩住部車不停向前衝咁大放電,依隻豬仔緊係異常地興奮啦~
行到一半,原來係有一間小食亭,佢嘅價錢都算大眾化,所以我地都坐低休息一下,充充電先啦(係指我呀...哈哈哈)~
再行前多少少,就有個幾靚又乾淨嘅碼頭.地方大之餘又有好多公眾座位,咁小朋友就可以係度玩下車,大人又可以休息一下,都幾好哦~
當然.....如果可以係度睇下啲叔叔釣魚,或者嚟吹下海風,都真係人生一大樂事.睇佢兩父子幾好FEEL....哈哈哈~
行到一半依隻古惑豬又嚟攪攪陣,又話比賽跑步哦.平時唔多肯比賽嘅小小豬竟然主動提意,我地當然係願意作出配合,不過跑嗰個就一定唔係我啦~
仲係度扮行平行木添~
其實沿海濱長廊旁邊都有一條單車徑,上幾次嚟小小豬都有踩住佢部小單車行一段路.亦都係因為佢試過關係,佢今次又話想沿單車徑行一轉.
我都知道利用滑板車行單車徑係唔啱,不過嗰個時間又冇乜車,所以就快快手行一轉啦,我都已同小小豬講下次帶單車嚟先可以咁做呀~
估唔到依個簡簡單單嘅海濱長廊都夠我地三口子玩一整個下午,行下又坐下咁,舒舒服服....真係人都輕鬆好多呀!
經過今次,我家兩位老細都更加愛科學園同埋依個海濱長廊,佢地仲已經計劃聖誕假搵日再入嚟玩車.不過其實我都幾鐘意,所以再嚟我都冇問題,只要大老細(即小小豬)乖乖的話,佢話去邊就去邊啦,所以.......相信好快我又會再嚟啦!
**我地嘅FACEBOOK FAGE,唔知大家LIKE左未呢?**小小豬的成長日誌
大家一齊嚟交流下煮飯仔及去玩嘅親子樂啦!


text:
最近真係比較煩,屋企嘅窗口式冷氣機有滴水問題,樓下住戶向看更投訴,呢兩晚仲因為呢件事瞓唔安樂,熊貓眼都出埋,敷mask都救唔翻.點算好呢?
為咗解決問題,我決定請教一下相熟嘅師傅.佢就係之前幫我洗過冷氣嘅黃師傅,當我見到佢上門只係帶住一個簡便嘅工具箱仲有一條鐵線嘅時候,我充滿疑問.
未反應過嚟黃師傅就直奔冷氣機位置,佢好快鎖定出事地點係冷氣嘅去水管,事先準備嘅粗鐵線就係今日嘅主角,同時佢叫我準備一個細嘅接水盤.
黃師傅從佢工具箱拎出一個噴水壺,話陣間要用嚟清洗水管嘅.
第一步,安全起見,當然係先斷開電源.
第二步,拆除水管,見黃師傅都勁用力先可以拆佢落嚟,應該都幾緊.佢仲話拆嘅時候要注意唔好整鬆水管另一頭.
第三步,將鐵線插入出水窿,將入面嘅邋遢嘢通出,記得要放個盆接住,因為污水都會同時流出,等佢流落個盆度.
第四步,重複一兩次之後,就可以將裝咗水嘅噴水壺沿去水管嘅流出方向噴水,將水道入面嘅所有污物徹底衝落個盆度.
第五步,兩分鐘左右就可以裝翻去水管.呢個步驟記得要擰多幾次,擰緊d以防鬆脫,如果唔係到時唔係滴水,係灑水喇.
第六步,再用噴水壺噴多次,確保係冇水流出嘅.
好嘢!大功告成!可以關窗涼冷氣!
師傅向我show咗頭先嘅“戰利品”,真係嚇我一驚,明明上兩個禮拜先洗完冷氣,都咁邋遢,睇嚟真係要注重冷氣保養先得.
經過呢次冷氣滴水小風波,我明白到平時注重電器保養嘅重要程度,可以自己郁手解決固然好,但平時翻工都咁忙,再加上自己咁弱質纖纖,都係要搵翻d有經驗又信得過嘅師傅幫手,黃師傅同佢哋嘅團隊有超過廿年嘅經驗,之後有咩問題認準佢哋“精英師傅”,咁就輕鬆得多喇.


text:
謝謝多一位CM同學接受邀請回應.
口述:鍾詠嫻
細心睇,呢份禮物唔係價值高昂嘅珠寶首飾,而係農產品.產品嚟自馬寶寶社區農場,受住政府新界東北發展影響嘅農場.翻查Facebook,先知呢個本地農場,主張有機種植,唔用化肥農藥,回收社區嘅廚餘,自製肥料,順應天時種植合時嘅農作物,盛夏種瓜豆,寒冬種蔬菜,推行本地生產,本地銷售,減少交通成本,實踐永續耕作嘅地方.居住喺北區嘅道心,能夠送呢啲農產品,令到鄰居都認識馬寶寶農場,認識永續農業,比起贈送金銀珠寶,好似更有意義.
送贈禮物本身只有收贈嘅人得到益處,但道心今次喺送贈過程能夠認識馬寶寶,實際買咗佢哋嘅農產品,支持佢哋,將訊息帶畀鄰舍,令北區居民和作業者連上更密切嘅關係,實在係一次三贏嘅活動.而我呢,正正係缺乏咗與社會上受壓迫嘅人嘅一種連繫.我呢,對社會發生嘅事真係莫不關心.佢哋正在主張有益嘅種植耕種方法,種出健康嘅農產品.我哋卻喺度食有農藥嘅農作物,忽視咗佢哋對有機耕種嘅付出,亦都莫視咗政府對佢哋嘅壓迫.
喺呢件事上面,我哋多咗認識,好多謝道心呢次嘅行動.我喺度諗,我可以點回應呢件事呢?我可以付出呢咩去履行社會公義?我又可以為呢件事去到幾盡?


text:
終於搞掂啦
分享返比大家我嘅情況
我係冇一本屬於我嘅護照,但爸爸本bno include child有我名所以我就去馬啦
其實我喺上年年頭申請過一次,因為我係大陸出世,而兩老都係大陸結婚所以所有文件都係中文(除咗爸爸,因為佢係香港出世但我媽媽係大陸人)
由於我屋企人驚整唔見文件正本所以我只好彩色影印比home office.因為我唔想搞翻譯,而又睇到好多唔交齊文件又成功嘅例子,以僥倖嘅心態就寄以下嘅嘢過去:我身分證彩色影印,爸爸出世紙,爸爸本bno,特衰,副署表,再加信解釋點解比唔到正本.
寄過去一個月後home office個邊要求我補交以下文件:我,爸爸出世紙正本,結婚證書正本再加我副署人嘅passport copy.之後我先去搞個翻譯再寄過去,但我冇比副署個copy比佢,因為我覺得唔係必需.(個副署人之前幫我另一個fd簽過係成功而又係專業人仕,但佢冇bno)之後等左個幾月個邊都冇回覆就一直等,等多3-4個月後個邊又send email嚟叫我補交返以上交件,之後用email溝通咗幾次佢都係要求正本,但我屋企人又唔比所以就Cancel Application 寄返哂所有嘢返嚟
到今次再的起心肝去搞,都係照返佢叫你填咩就填咩.而我都同父母講我要申請bno嗰邊要正本,今次佢地就比咗我寄.我今次交過去嘅交件有:副本(我,爸爸,媽媽身分證);正本(我出世紙,爸爸出世紙,結婚證書),翻譯,成本特衰,副署(搵咗第二個係專業人仕有bno,不過佢bno係過期的),爸爸bno,再寫解釋點解比唔到媽媽出世紙.今次竟然一次就搞掂,等嘅過程真係好驚佢又要補交咩文件
所以大家真係唔好抱住僥倖嘅心態去搞,人地冇交文件得唔代表你都得,佢要你交咩就交咩,人地做嘢都會快啲
雖然too long don’t read,但希望大家可以係我嘅經歷得到小小解答
希望大家都可以盡快搞到bno


text:
當日我望住後面微波粼粼嘅人工湖,成個地方山明水秀,鳥語花香,眼入面充滿希望,我話比自己聽:我一定會再返嚟.但係如今,我想再返都返唔到,因為依個城市,已經就快消失左,我依家擰轉頭,見到嘅只係「石屎森林」,嘈雜嘅汽車聲,人與人之間嘅爭拗聲.要去感受呢個世界,已經唔係之前咁容易.我講你一定唔會信,我去咗邊個地方,你一陣間就會知.
世界上所有嘢,都有機會發生.你有冇諗過我哋身處嘅地球——一開始係有一粒粒小塵埃而組成?有冇聽過「世上無難事,只怕有心人」?無論任何幾冇可能發生嘅嘢都有一定嘅機會有機會發生.我唔係講假架,因為,我就曾經經歷過啦.我曾經去過馬爾代夫——一個超靚嘅地方.
我自細都想做一個導遊或者探險家,因為我想去探索呢個世界美麗嘅一面.所以,我二話不話,就拉咗我三個探險家朋友同我一齊去.
經過一陣風浪,我地眼前出現一個島嶼,遠睇已經見到有一種好warm嘅感覺.其實我都唔係好識形容,因為嗰度實在太靚啊.遠睇,佢好似一個生機勃勃嘅少女,身上一棵棵樹向遠來嘅旅客招手.我哋慢慢靠近,深藍嘅漸漸變成湖水綠色,漸漸變成黃綠色,跟住就係一個一望無際嘅沙灘,簡直令人飽覽無遺.我哋幾個踏入嫩滑嘅沙灘,行入我哋居住嘅酒店.在喺酒店入面,湛藍嘅海水盡收眼底.我哋換一套衫,就走去水面啦.
我哋就入水入面,一對魚群即刻散開,好似有怪獸入侵咁樣.我潛入去之後,睜開自己對眼,哇——簡直唔敢相信世界上有咁樣嘅世外桃源,水底嘅世界.突然,一條鯊魚係我面前游過,咦?點解佢冇食我嘅?原來依度啲鯊魚經過長時間嘅培訓,只會食人類比嘅肉但係唔會食人.有條海豚又過嚟我嗰度,叫我捉住佢,然後跟住佢一齊游.
我捉住隻海豚,原來啲海豚嘅叫聲,係:「we we」我覺得海豚真係好聰明,佢哋用聲波嚟傳送自己嘅訊息.一隻巨型魔鬼魚係我下低經過.
我哋上咗岸,陸地景色睇下都好.木板做嘅碼頭,陽光係樹影婆娑之間射落嚟.我哋一路行,個碼頭就好似一隻溫暖嘅手保護着我哋.多謝神賜比我地咁美好嘅天氣,多謝神賜呢個旅程俾我.
咁美好嘅大自然唔通就比啲全球暖化而糟蹋?如今,全球暖化愈嚟愈嚴重,南北極嘅冰塊逐漸融化,海平面上升,都就快要淹沒一啲低窪地區,好似馬爾代夫咁.唔通你忍心比呢個咁美好嘅地方消失?所以,我地要有保護地球嘅意識,由小做起.我地要有低碳生活,減少垃圾同碳排方.我地仲要注意電器上面貼嘅能源標籤.
我地地球嘅天然資源就快要耗盡.我地要好好保護地球,唔可以再被人破壞啦!再破壞,所有美麗嘅地方,所有世外桃源,都會比我地毀於一旦.我地各國要携手合作,守護我地嘅未來.馬爾代夫,我一定會救你㗎.
(文章為港語學第三屆廣東話徵文比賽參賽作品)


text:
作者:認真小毒毒 | POSTED ON 26 MARCH 2021
大家好,今次會開箱嘅成人用品係由Love Factor推出嘅「關於我轉生胸部變大還撐開了浴衣這檔事」,係一款自帶流星錘嘅自慰器!
早前開箱過人氣動畫女主角嘅「亀滅の八重歯」之後,今次繼續有另一套熱門動畫嘅女主角啊!本來淨係睇個封面,梗係以為Tamatoys咁快又出手啦,再睇真啲,原來今次係由Love Factor出手,呢個品牌嘅產品都算係非常多元化,基本上你想搵咩類型嘅產品都會有㗎!
間唔中都可以見到佢哋會出惡搞動漫杯,就好似今次呢款「關於我轉生胸部變大還撐開了浴衣這檔事」,個名相當之長,咦等等先?呢個名好似又係另一套動畫嚟喎,乜今次個主角唔係嗰個藍髮女僕咩?雖然兩套作品都係異世界轉生嘅題材,但係劇情上應該完全無關㗎喎,唔通今次想玩跨界crossover?
再睇下今次嘅女主角,頭上嘅櫻花頭飾,瀏海嘅髮夾,以及衣著方面都係十分相似,再加上今次呢款自慰器仲有個相當有力嘅理據,就係隨附嘅特製黑色矽膠小球啦,四粒流星錘形狀嘅小球,放入管道瞬間提昇刺激感,呢個仲唔係藍髮女僕嘅武器流星錘?咁多個明顯特徵,我就真係打死都唔信認錯人啦.
開箱
全長16.5cm,重約570g.
動漫系列嚟講做到接近600g肉厚真係相當少有.
名器級嘅重量,不過尺寸都唔算太過大,啱啱好一隻手捉得住.
入口位置開喺正上方,而唔係一般嘅中間位,呢種設計亦都相當常見於exe嘅自慰器,雖然呢種設計有助於插入,就算放上枱玩都相對容易調整角度,但係缺點就係入口位置嘅肉厚感可能會唔太平均啦.
柔軟度大概係適中至偏硬嘅程度,出油同氣味都唔算特別嚴重,不過隨住清洗嘅次數變多,出油亦都會開始增加,到時就記得拍返多啲保養粉啦.
入口附近設有無數橫紋,不過睇落紋路相當淺薄,相信刺激感唔會太過強烈啦.
四粒黑色小球以密實袋裝好,撳落略帶彈性,好似珍珠奶茶啲珍珠咁.
放入管道之後嘅外觀相當有趣,配搭紅色嘅內層構造又好似大大粒嘅西瓜核咁,我都唔係好識形容啦.
紋路唔算突出之餘,內層嘅構造亦都唔係特別厚,反開之後由紅色嘅深淺程度就可以得知邊個位置特別薄身啦.
由切面圖觀察就更加清楚,肉厚好明顯係集中喺底部嘅,而最深處嘅子宮口位置就無做到二層設計,整體構造上真係平平無奇啦.
試用
首先當然係試一試原汁原味嘅插入感啦,果然不出我所料,管道嘅刺激感真係相當薄弱,最深刻都真係得前半段比較肉厚,其餘嘅部分真係唔太夠刺激,而且子宮口嘅收窄又唔夠明顯,就算事先手動排氣之後再插入,都感受唔到子宮口應有嘅真空吸吮感,雖然插入感又唔可以話係差嘅,不過就真係唔夠過癮囉.
之後就係放埋4粒黑色流星錘嘅玩法啦,基本上好似上面開箱圖就咁打開放喺面就可以,唔洗專登將黑球推入去裡面.本身入口已經細到好難入,再加埋黑球嘅阻礙就更加難入,真係要扶住再對準先搞得掂,幾經辛苦推入之後,龜頭都唔係好感受到嗰幾粒流星錘,慢慢開始抽插,流星錘跟住陰莖進出,先開始感受到陣陣嘅搔刮感,抽插到咁上下之後,幾粒流星錘會比陰莖撞晒入子宮口內,跟住先至係好戲嘅開始啊,四粒佈滿凸起嘅小球迫晒入細小嘅子宮口,再強行塞多個龜頭入嚟,你想像到嗰種刺激感嗎?我輕輕按壓龜頭位置,突如其來觸電般嘅刺激流到全身,差啲企都企唔穩啊!
總括而言,今次呢款自慰器絕對要配埋幾粒流星錘一齊用,先可以發揮到最大刺激感,如果唔放嘅話,都可以勉強照用嘅,但係管道就相對平淡咗少少無乜特色啦.話時話,嗰幾粒流星錘除咗用喺本身呢款自慰器之外,亦都可以放落其他自慰器喎,如果放落一啲本身已經又刺激又緊嘅管道…唔知會產生出咩效果呢?
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:關於我轉生胸部變大還撐開了浴衣這檔事
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
今朝跑完步喺炮台山投注站個位轉左,過馬路去城市花園酒店,前面有對老夫妻推住架裝鐵支雜物嘅手推車極慢咁過.
喺呢個行人綠燈著住嘅時間,一個光頭叔叔揸住架泥頭車慢速轉左,完全睇唔到馬路有人
你第一時間嘅反應係⋯(係咪好想小佢呢?)
我驚兩邊老人家都睇唔到大家,我企喺黃色間條上面,指住盞綠燈提佢,「綠燈呀,你轉錯咗呀,綠燈呀」
呢個時候路人甲以光速回應:「綠燈呀,你老味」.司機大叔未必聽到呢句,仲笑笑口同我講sorry.
問題係點解我同路人甲反應咁唔同,其實只係因為我知盞轉左燈同直去燈好多年前係同步嘅,我都試過佢改咗之後,揸電單車都一時轉錯咗.一個司機位咁高,唔太睇到路人嘅阿叔轉錯咗係好正常,最重要佢係慢速(佢有揸重型車應有嘅謹慎),唔係我就唔會美國隊長咁企喺架車面前要佢睇燈.
小人容易勸人難
記得以前有個廣告講曾志偉買菠蘿包,嗰一蚊喺社會不斷被再用,然後創造更多價值,其實呢一啖戾氣都一樣(我唔揀怨氣呢個字,係因為戾氣來自暴戾,係真係粗暴,唔係埋怨咁簡單).
路人甲嘅戾氣早早累積,一朝早就洩出嚟,返工前個心都不斷小緊個司機,返到公司再講頭先條PK,然後班同事再和應個司機黐線(再估佢可能係內地嚟),再無限延伸.
個司機如果真心覺得被辱罵,又會鬧翻佢,然後再塞住條路,警察嚟,然後成條電氣道又發癲,成班經呢度嘅人心情都差,覺得香港唔好,日日都唔順,唔怪得之仔自殺等等,政府PK,大陸收工.
返返去故事開頭,如果一早話你知盞燈係有少少FAKE到人,又會唔會改變你嘅反應?
係咪有時我地反應過快過急過大?
去到食早餐,見到對面個朋友光速祈禱謝飯,我又謝飯,感恩有個主內弟兄共進早餐,我專登祈多d,祝福佢身體健康同食嘅嘢令我地有氣有力,完咗仲好奇緊佢祈禱內容之際,我同佢望食具兜都發覺無叉用,我先用匙更食住先,佢去隔離檯拎叉嗰陣,仲專登拎多支佢我.
同一個早上,同一條路線,天堂同地獄,戾氣同和氣,都一線之間
希望呢個小紀錄對你有叉用
更多:
Fitz.hk Facebook專頁
[恐襲波士頓馬拉松後感] 有一種城市叫波士頓
我們都患上危疾,名叫負面癌
馬拉松秘技之笑到最後
Law少 許耀斌@Fitz.hk
Fitz Running 跑步
人稱Law少,前電台主持及監製,酷愛體育運動,多次參加馬拉松及毅行者活
動,近年更嘗試進軍三鐵及渡海泳.對於跑步,對於行山,對於比賽,均有深刻而令人動容的看法.著有《原來在沒有盼望 的地方才需要盼望》.
分享連結:


text:
唔知大家對東涌嘅印象係咩?係一個新市鎮?有個好大嘅outlet血拼名牌嘅地方?又抑或會比行李篋轆親嘅地方?定係有好多公共屋邨?相信呢啲都係普遍人對東涌嘅睇法,不過又有幾多人知道,東涌其實都充滿文化特色㗎?唔單止有懷舊漁村,仲有歷史悠久嘅炮台同侯王古廟,係咪估唔到呢?東涌除左有高樓大廈之外,仲有好靚嘅泥灘,孕育住唔少動植物㗎! 東涌位於大嶼山嘅北面,雖然係香港近期發展的新市鎮,不過都有唔少古蹟同遊玩嘅地方,今次就等小編帶大家行下東涌,發掘下鮮為人知嘅一面啦!
東涌炮台位於東涌道旁邊,建於清朝道光十二年(1832年),建造嘅目的係為咗阻止鴉片貿易及海盜侵略.因為佢可以有效咁控制海上交通,因此擁有好重要嘅戰略價值.及後喺1898年荒廢,並喺1979年正式列入香港法定古蹟.宜家炮台仍然保留咗六支大炮,極具特色,因此吸引到唔少人嚟到炮台打卡.除此之外,炮台嘅城牆係用石磚砌成,喺香港好少見,因此亦都係炮台嘅一大特色.炮台嘅規模唔算好大,好快就可以行完一圈,所以唔會好辛苦.而且炮台入面亦都設有資源館,介紹炮台同埋周邊地區嘅歷史,相信中意文化同歷史的人一定會被炮台吸引!大家不妨睇下邊個角度影得最靚啦!
東涌侯王古廟建於1765年,屬於三間二進嘅傳統格局,供奉咗宋朝將領楊亮節.相傳嗰時發生疫症,東涌嘅居民特登喺九龍城邀請楊侯王嚟驅除瘟疫,並且建廟祀奉,廟內更保存左建廟嗰陣鑄造嘅銅鐘.侯王古廟除左有歷史價值之外,佢嘅建築亦都好特別,屋頂上面有好精緻嘅雕刻,係咁多個人物當中,係有兩個著住洋服而唔係唐裝,唔知眼利嘅朋友仔又搵唔搵到呢?
去完侯王古廟之後,可以經過逸東邨向馬灣涌村進發.馬灣涌村係東涌嘅一條小漁村,可以係嗰度搵到一啲舊式嘅士多同商店.因為馬灣涌仍然未被發展,所以同附近的高樓大廈形成好強烈嘅對比,更加保留到傳統嘅漁村面貌.(編按:識得有啲住東涌嘅朋友都唔會專登行去馬灣涌,可想而知,馬灣涌都幾與世隔絕.)
呢條小村落風景怡人,近望昂坪360纜車及機場,遠望鳳凰山,因此成為咗影相取景嘅好地方.唔單止有靚景睇,馬灣涌村位於東涌灣嘅潮間帶入面,所以孕育左好多動植物,例如紅樹林,招潮蟹同彈塗魚等,生物多樣性十分豐富,潮退嗰陣更加可以到泥灘上面行下,探訪下唔同嘅野生動物呢!不過大家睇還睇,唔好手多多騷擾啲動物呀!


text:
「賽車」
鍾意賽車嘅朋友好多時都會鍾意一級方程式,當然我亦都唔例外啦.而過去咁多年嘅發展,依家賽車已經比起以前安全咗好多,好多層面都已經唔同晒.除咗有架好嘅戰車之外,其實賽車都好講求數據分析.不論係架車嘅性能,賽車手嘅身體狀況,賽道嘅變化,其實背後都收集緊好多數據再做實時分析去作出唔同嘅決定.當然賽後亦會用嚟作檢討同優化嘅用途.
「夜晚」
由細到大都好鍾意賽車,而最希望嘅係有機會親身去睇.如果你問我最有興趣去邊個分站睇嘅話,我相信會係新加坡.點解?因為係咁多個分站最特別嘅一個.首先佢係唯一係夜晚進行嘅分站,所以再唔係傳統係日光日白嘅時間進行比賽.另外就係個賽道係平常嘅街道改變而成,除咗賽事進行嘅時候,條賽道真係俾私家車行.濱海灣市街賽道總長五點零七三公里包含大量直角彎.
「參與」
當然除咗一級方程式之外,我另外最鍾意嘅係越野賽車,因為唔同一級方程式咁,賽道係變幻莫測.乜嘢路面嘅情況都有,而且越野賽車要好靠身邊嗰個導航員提供前面嘅資料.所以就算你嘅賽車技術有幾好,如果無一個好嘅拍檔,真係好難攞到好嘅成績.香港係賽車運動相對比較落後,不過希望之後嘅電子方程式可以等多啲香港人認識賽車嚟個運動,因為就算你無份落場去揸都好,其實真係好刺激!
Also published on Medium.


text:
2015年10月15日
三十歲前發達冇用
金融危機或者經濟衰退,其實都係先使未來錢嘅代價,你要預先享受本應唔屬於你嘅嘢,遲早有日要還.當成個社會集體要還,股票冧樓價冧失業率上升呢啲金融危機同經濟衰退嘅現象就湧晒出嚟.
你試諗吓,如果世界係冇借貸,你有幾多使幾多,仲點會有資產泡沫債務危機?大家都安分守己,不過代價就係經濟發展龜速,人類生活質素下降.
香港人最驚無份工
所以,經濟衰退金融危機就係你可以急速享受未來嘅成本.有本事享受未來嘅同時,避過找數成本,咁你咪叻仔囉.你正確思想係點樣逃避找數,唔係去逃避金融危機同經濟衰退,避無可避.
香港人最驚嘅唔係樓跌股票跌,最驚係冇咗份工.有份工,死慳死抵都會供層樓,股票輸咗就擺埋一邊冇眼睇.假如冇咗份工就世界末日,守都冇得守.只要失業率沒有如火箭飆升,樓同股票都會有班擁𧄌守住.
而家通行都請唔到人,唔夠人用,未來就算經濟衰退,生意唔好,未必等於搵唔到嘢做,大前提當然係你要將就一下.
經濟唔好,過去三五年一鑊,有番咁上下年紀嘅,隨時見過幾次,工都轉過幾份.大學畢業生更甚,無乜邊幾個可以一讀完書出嚟就搵到份dream job,大多數人成世都係做份唔想返工嘅工.有咁清楚嘅諗法,就唔使點怕第時環境唔好.
三十歲前發達其實係害咗你,四十歲先開始有錢剩,千祈唔好覺得比人慢,你要感恩呀.有錢過手留唔住,唔算係你嘅.
有錢喺手反而冇乜嘢想買,咁你就真係富有喇.我都話做金融呢行睇得最多嘅係人,有錢冇錢嘅人見得多,最開心嗰個絕對唔係最有錢嗰個.人係長途賽,死咗嗰日先埋單計數.中間有乜起伏,小意思啫.
source: http://goo.gl/8e7ieo


text:
Agafar Transfer
韓國醫院整容術後真正選用
肌底扭轉
一部扭轉殘肌
再見老爺機
10個客有10個都知什至買過格仔Plan,幾廿蚊一格但要你一次過買幾百格,叫你買嗰陣明明話個PLAN有齊晒你需要嘅野架,有咩機咩機架,好多架,但最後你發現,想做靚少少都要扣幾十格,扣一格嗰D做完只係好似發左場夢咁...唔好再發夢喇!唔要格仔PLAN,唔要老爺機,我要有真能量真見效嘅皮膚管理儀!
呢部韓國agafar Transfer美容護理儀,係整容醫院術後嘅肌底還原護理儀 ,因為整容只係扭轉你唔滿意嘅輪廓,而agafar Transfer就係喺你做好輪廓之後同你做 『肌底扭轉』!點解係 《一部扭轉殘肌》? 因為agafar Transfer=唔同探頭 x 唔同能量,我地就要根據返你皮膚性質需要去做Mix & Match!須知道要做到『肌底扭轉』,每種皮膚需要嘅護理都唔同,我地成日聽到嘅乾性皮膚,油性皮膚,暗瘡皮膚,混合性皮膚...對呢部機做到嘅野黎講實在唔夠細緻,因為『肌底扭轉』已經將皮膚細分再細分成17種皮膚!
『肌底扭轉』玩嘅探頭同能量大家都一定見過聽過,但點解就連一間整容醫院都要用返佢地呢?就好似RF(射頻)都好耐歷史,但用到今時今日,改良升級無數次,原因係呢個能量係堅WORK,唔同嘅係個技術叻唔叻,有冇將個能量發揮到最好!(當然操作者都好緊要啦,即係我地,Thanks)簡單舉個例:醫生先做到嘅Thermage其實都係用緊RF嘅能量,而我地當日去試呢部機就見識到,導入探頭一放上面轉一兩下就將精華完全入晒皮膚,製冷探頭幾秒就落到想要嘅溫度,望住膚質扭轉真係只須要一瞬間,呢個就係我地最需要嘅真能量!
17種皮膚管理
保濕管理 | 集中保濕管理
保濕美白管理 | 美白管理
美白集中管理 | 色素集中美白管理
白頭,黑頭管理
U ZONE角質,白頭,黑頭管理
痘印管理 | 痤瘡,疤痕管理
紅皮膚管理 | 有角質的紅皮膚管理
紅皮膚+ TZONE皮脂管理程序
粉刺,紅血絲,,皮膚發紅 ,色素沉澱管理
皺紋管理 | 皺紋集中管理
皺紋彈性VIP管理
超聲波導入探頭
利用每秒鐘一百萬次的高速震動來將營養成份滲透至皮膚底層
-
促進皮膚彈性和皮膚改善
-
改善皺紋同時﹐通過超聲波按摩﹐能達到鎮定肌膚功效
鏟皮儀
通過超聲波震動﹐
從而產生分子間高頻式磨擦﹐
將皮膚表層及堵塞毛孔的油脂污垢分解﹐
增加透明度﹐平滑肌膚.
離子導入棒
經由正負離子交換作用﹐
把活性的維他命C深入皮肌﹐
針對較難治療的雀斑或各種色素等問題
Function 1: 負離子功能
Function 2: 正離子功能
Function 3: 1至2秒正負離子功能變化
『肌底扭轉』
『肌底扭轉』玩嘅探頭同能量大家都一定見過聽過,但點解就連一間整容醫院都要用返佢地呢?就好似RF(射頻)都好耐歷史,但用到今時今日,改良升級無數次,原因係呢個能量係堅WORK,唔同嘅係個技術叻唔叻,有冇將個能量發揮到最好!(當然操作者都好緊要啦,即係我地,Thanks)簡單舉個例:醫生先做到嘅Thermage其實都係用緊RF嘅能量,而我地當日去試呢部機就見識到,導入探頭一放上面轉一兩下就將精華完全入晒皮膚,製冷探頭幾秒就落到想要嘅溫度,望住膚質扭轉真係只須要一瞬間,呢個就係我地最需要嘅真能量!
冷熱探頭
溫度可從-20度調較至40度的冷熱模式
利用離子原理將營養滲透到肌膚
熱療按摩
利用40度可達到提拉及增強彈性效果
冷療按摩
利用-15度至-20度效消腫和鎮定肌膚
利用電穿孔原理
通過電壓將精華瞬間有送地在皮膚滲透到真皮層﹐使精華快速吸收.


text:
無論係學生定打工仔,文具用品可以算係日常生活中嘅必需品,想要喺文件上面標記定整理重點,咁你絕對唔少得訂製memo紙,根據好多禮品商同公司統計,喺公司禮品推薦排行中,訂製memo紙一直榜上有名.不過你知唔知?並唔係所有筆都可以順利寫喺memo紙上面,呢個問題令好多人好煩,今天小編就要好好咁向大家說明memo紙會遇到嘅考驗.
背膠會造成嘅困擾
memo紙之所以會有黐力,原理係因為每張紙上面都有背膠,方便黐喺下一張紙上面,當你用鋼筆或者墨水筆時,通常係冇辦法喺memo紙上寫到字,因為背膠會將隔離水分吸收,有時候甚至會整到成手都喺墨水,而且咁嘅情況通常都會發生喺無論係熟悉嘅牌子3M又或者N次貼嘅memo紙上面.
根據實際實驗之後,可以明顯睇到第一排嘅字喺筆跡上面比較斷斷續續,用嘅筆係無印良品なめらか油性 0.7MM,用嘅memo紙係N次貼.
點嘅筆最啱寫
一般嚟說,鉛筆同油性筆出現喺memo紙上面嘅字跡都會係完整流暢,而且以市面上嘅memo紙背膠品質嚟講,目前幾乎冇可以完美咁寫到嘅鋼筆或者中性筆,如果要用中性筆亦都建議至少要用0.5筆粗以上,好似0.3或者0.28嘅筆頭因為太細嘅關係,容易將背膠刮入去筆頭入面,唔單止容易破壞筆頭,太細嘅筆跡基本上都唔會呈現清楚嘅效果.
想要喺黐力同寫字效果平衡,點都要有啲取捨,下次如果要做公司禮品推薦嘅相關產品,記得喺打版時可以針對自己需求確認多幾次,追求黐力好定寫字效果好,避免拎到實物就話同想像中有差別.


text:
黎到第4日,我哋去咗玩husky ride,都幾貴,成千蚊港幣一個人玩2個半鐘到
其實玩鹿拉車就平d,8百幾一個到啦,不過我地嫌鹿行得慢所以無玩佢lol
黎到無理由咩都唔玩架,同埋唔玩呢d係finland真係無咩做
不過玩完後覺得完全值回票價,仲十分推介
愛狗人士亦不需擔心,因為呢到d人對d狗好好,同埋d狗狗係鐘意跑既,佢地跑得不知幾high
係tripadvisor 做左research 之後就選左Saariselka其中一個husky farm
離ivalo 半個鐘車程到啦
我地去到先book,好彩下午都仲有位,建議去既都預早一日book就穩陣dbook 完就係附近行吓食個lunch等出發
等到集合時候就有專車接送去到husky farm
嘩,好多狗啊,d 工作人員話佢地養左2百幾隻,
呢個時候我哋要去更衣室換返件連身衣,因為啲狗跑得咁快出面又凍又大風會凍死
換好衫各就各位,2人一組一架車,每架車有六隻狗拉住,
其中一人係坐車,另外一個要企係後面負責控制啲狗,
後邊有個迫力,如果啲狗衝得太快要踩一踩咁就可以殺到制,
好啦,工作人員揸住雪上電單車一發指令d狗就會一齊跑
一開波d狗跑得勁high,架車勁快嚇鬼死我,好驚會跌落車後來習慣咗就OK
沿途有d上落山都有d離心力架,玩到咁上下就交換位置
呢到d狗絕對唔係我哋香港嗰啲淨係識食同訓,真係識拉車架
玩完再同狗狗影相,佢地好乖架,我地隻狗狗個樣好搞笑,好似飲醉左咁xdxd
之後我哋揸車去返酒店訓陣,因為今晚又再等極光啦
起身之後就揾食啦
去返琴日hotel inari個到食啦,個到可以一路食一路等極光
hotel inari d野食真係算唔錯,芬蘭黎講算好好味
今日天氣好,食完野唔洗一陣極光就出現啦
之後就緊係影影影啦
我地真係好彩第二日見到極光啦
影完就返歸


text:
牙黃用牙貼面好唔好?
現在生活條件得到咗好大改善,食物類型也日益豐富.隨著科技嘅發展,好多食物都唔像之前一樣健康,現在嘅食物大多數富含多種化學成分,嚟些成分好多容易造成牙齒發黃,如果刷牙唔注意牙膏嘅類型,就會使牙齒變得更加發黃.咁,牙黃點算好呢?牙黃一般有兩種選擇,一種系洗牙,一種系用牙貼面.洗牙可以短時間恢復減少牙齒發黃,但係時間一久,仲系會恢復原色;牙貼面雖然比較貴,但係用得比較耐,可以使牙齒長期保持美白,如果平時保養得好,咁,牙齒就唔會再變黃.
牙貼面介紹
牙齒貼面系牙齒美白修復的一種技術,牙齒貼面修復就係喺染色牙表面,用以遮蓋牙齒上嘅顏色.這項技術已被口腔醫學廣泛運用,頗受消費者追捧.牙齒貼面分為瓷貼面,硬質貼面同樹脂貼面.其中以瓷貼面為最佳,價格也相對較高.
牙黃用牙貼面好唔好
1,唔好.牙貼面對於經濟能力有限嘅人來講,確實系一項好大嘅開支.另外牙黃唔單只有一種方式可以補救,除咗牙貼面,仲可以進行洗牙或冷光美白.嚟兩種嘅價錢比較平,效果也唔錯,但非長久之計.
2,好.牙貼面從安全,美觀以及對牙齒嘅健康方面睇,對牙齒嘅損害都係最小嘅.另外,牙貼面根據患者嘅牙齒模型進行訂做,對於牙齒邊緣,切端以及咬頜面嘅設計比較精密,以及對於操作嘅醫生嘅技術也有一定嘅挑戰性.再根據牙貼面材料嘅唔同,需要注意嘅事項也唔一樣,所以牙貼面一般比較貴但係耐用且美觀,可長期使用.
以上就系「牙黃用牙貼面好唔好?」嘅具體介紹.深圳維港歡樂口腔擁有頂級嘅醫師團隊同優越嘅治療環境,喺牙貼面領域有多年嘅經驗,至今已幫助多位香港口腔患者重拾牙齒健康,深受香港地區口腔患者嘅信賴.如有疑問仲可以在線咨詢或通過whatsapp+85267623079同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.
牙科小Tips:
相關推薦
《深圳牙貼面,全瓷牙同全瓷牙貼面點樣區別?》
《深圳牙貼面價錢系幾多?》


text:
「議員」
一個立法會議員嘅言論可以有幾膚淺?你睇吓「吳亮星」就知啦,真係一個完美示範!佢每次所講所做嘅嘢都只會令你爆粗.由新界東北撥款,鉛水延年益壽論,五位失蹤人士偷渡返大陸去嫖妓.嚟啲咁嘅處事手法同言論係一個立法會議員應有嘅質素嗎?當然係立法會入面仲有好幾個議員都不時發表佢哋嘅偉論,只不過吳亮星真係膚淺到無人有,竟然將一啲未經證實嘅傳言當成事實.
「言論」
每個人都要為佢哋嘅言論負責任,更何況一個立法會議員.今次吳亮星所發表嘅言論不單止毫無根據,而且完全屬實.一個公眾人物係資料同信息未完全確認之前竟然公開發表.最離譜嘅係佢竟然話市民應該有知情權,仲要反話啲傳媒應該檢討佢哋嘅報導.雖然今朝佢作出道歉,但係佢就唔後悔發表不實言論,咁其實等同有人殺咗人,之後道歉,不過唔後悔殺咗人一樣!真係歪曲事實,顛倒是非!
「報導」
雖然香港有啲咁嘅問題唔係今時今日先知道,只不過今次唔可以再當日個笑話咁聽.因為到嚟一刻為止根本仲未有人知發生緊乜嘢事.最好笑嘅就係連無綫新聞都引用一啲未經證實嘅消息同言論.作為一個傳媒係唔係都應該要去核實消息來源呢?如果當你知道啲資料唔正確,作為傳媒係唔係應該糾正錯誤嘅訊息應該同樣誤導市民呢?


text:
政Whats噏:黃之鋒獄中過生日 羅冠聰越洋贈興:會唔會害咗佢
2021年10月13日 13:24
東網電視更多新聞短片
在囚嘅黃之鋒今日25歲生日.
前香港眾志秘書長黃之鋒今日(13)喺獄中渡過25歲生日,佢話喺獄中逼住自己學習獨處,仲話希望成為更成長嘅人,而佢嘅「戰友」,流亡英國嘅前眾志常委羅冠聰就越洋贈興,仲話喺出Post前諗過,到底隔住半個地球同佢講「生日快樂」,會唔會被視為害咗佢嘅一步.
黃之鋒今日喺Facebook貼文,憶起過去度過生日嘅情景,形容好似過山車咁動魄驚心,例如18歲嗰年係爆發違法佔領行動,喺金鐘夏慤道馬路唱生日歌;未夠抨選立法會,佢20歲就喺時任議員羅冠聰嘅議辦慶生,而翌年21歲已因公民廣場案判囚,首度喺監房過生日,而最難忘嘅係舊年朋友為佢提前慶祝24歲生日喎.至於今年第二度喺獄中渡過生日,佢話希望自己成為更有成長嘅人,所記掛同思念嘅,有日得以重逢,再相見.
而被通緝嘅羅冠聰亦喺Fb貼文,話當佢喺2019年6月26號離港之際,佢已經同黃分道揚鑣,話無論之後黃喺香港做嘅事,或者佢喺英國做嘅事,都已經唔再同對方有關,但佢又憶起過往同黃合作嘅點滴.佢話回望返2014年下半年醞釀雙學合作開始,佢哋嘅命運開始慢慢接近;到2016年4月創立眾志之後,喺公眾眼中完全重疊,做嘅所有野,食過嘅所有屎,都係一齊行過.
可能都意識到, 一個流亡海外唔知有冇機會返港,另一個因為仲涉及違《港區國安法》嘅案件,唔知幾時先可以踏出牢房?羅都話事實就係,咁多說話放喺心中,到想真正表達,就已經要等好耐,好耐之後嘞!


text:
小編細細個就覺得獅子山好神奇——酷似獅子嘅大石屹立喺石屎森林之上,的確係大自然鬼斧神工之作;但係對好多香港人嚟講,獅子山除咗係一塊好靚嘅石頭之外,更加係一個地標,一個有獨特象徵意義的標誌.中國有云「不到長城非好漢」,而獅子山代表香港人嘅拼搏精神,身為香港人嘅你,點都要上一次獅子山!
由慈雲山出發,沿馬路上升,好快就會見到山徑嘅交滙點.沿着麥理浩徑拾級而上,雖然上斜路有啲吃力,但係望住景觀越嚟越開揚,更加可以係遠處見到「獅頭」,令人心曠神怡,一啲都唔會覺得攰.經過M104標距柱之後就會見到分岔路,分別經山頂或者山坳去回歸亭.上山頂嘅路一啲都唔輕鬆,不過到頂嘅時候,你會發現一切辛苦都係值得嘅.企喺495米高嘅山峰俯瞰九龍,可以飽覽整個石屎森林;好天嘅話甚至連港島嘅IFC同埋太平山都望到!不過如果同行有小朋友或者初試行山者,都係安全至上,量力而為啦.
喺獅身影完相之後,就可以喺另一邊落山接返麥理浩徑往沙田大圍.中途會經過香港回歸紀念亭,若果剛才睇風景意猶未盡的話,呢度都係一個遠眺九龍景色嘅好地方.喺新界開始發展之前,村民搬住貨物來往九龍都係靠呢啲山路;而家我哋唔使再咁樣行,同大自然嘅關係亦疏遠咗啦.
行行下又會見到指示牌,今次嘅分岔路可以通去望夫石.望夫石由突石 (Tors) 組成,形狀就好似婦人抱着個仔望天打掛.坊間流傳一個故事,相傳一個婦人為搵番失散嘅丈夫,每日都上嚟山上眺望沙田,登山望海,希望等到丈夫歸來.有一日,婦人帶住兒子如常登山眺望時,突然間雷電交加,母子不幸被雷擊中,自此就化為望夫石.望夫石傳說淒美動人,巨石奇觀亦令人不禁駐足欣賞.睇過兩大奇石,係時候打道回府喇.順住山路落山,好快就會到達大圍啦.
望夫石嘅傳說信唔信都好,我哋都都不得不讚嘆自然界嘅奇妙.大自然固然係我哋城市生活嘅佈景板,其實同我哋嘅關係好接近:有啲地方好似獅子山和望夫石一樣,有家傳互曉嘅故事,甚至有象徵意義,承載住一個民族嘅精神.最重要嘅係呢度一草一木,不停為地球呼吸,將我哋多餘嘅碳排放吸收,孕育生命,讓我哋嘅後代得以延續.


text:
新型肺炎肆虐,冇生意,趁而家得閒就講下一樣我執業左四五年之後,先真真正正學懂嘅道理.
眼科視光學係一門醫療有關嘅學科,喺受訓練嘅時候,我哋都不斷被灌輸一個名為循證實踐/醫學(Evidence Based Practice/Medicine) 嘅概念,佢係醫護人員喺做臨床決定嘅時候,個腦海有三樣要諗嘅嘢 :
1)喺做呢個決定嘅時候,究竟有冇一啲最佳嘅醫學研究,證明你嘅決定係對病人有利?
2)喺做呢個決定嘅時候,究竟有冇相關嘅臨床經驗?
3)喺做呢個決定嘅時候,究竟有冇顧及到人客或病人嘅價值和期望?
第一同第二點,基本上冇乜嘢可以講,做好佢係身為視光師或者醫護人員應該要做嘅事.而第三點反而我覺得先係循證實踐/醫學嘅精粹或者最人性化嘅一面,有好多時候當我地日復日去做同一樣野嘅時候,就會有個潛意識覺得對住呢個人客或病人,就一定係用某一個方法去處理,好多時就係忽略咗人客或病人嘅價值同期望,其實或者嗰個人客根本就唔想接受呢一種嘅處理方法.所以細心聆聽人客講嘅說話和了解佢哋嘅需要,其實係喺實踐循證醫學扮演一個好重要嘅角色,尤其係我哋視光師呢一個行業,因為有好多時我哋做嘅決定都未必關乎生死,人客其實有幾大嘅自由度去選擇,而我哋嘅角色就係講清楚每一個選擇嘅利與弊,根據人客嘅期望,先作出一個最終嘅專業決定.
我仲記得起初畢業嘅時候,明明覺得某種方法係對呢個人客來講,係一個最好嘅決定,但最後佢冇接納到而感到唔開心,不過當我真真正正咁了解循証實踐/醫學嘅時候,已經冇咗呢種唔開心嘅感覺,反而它令我有更大嘅動力去真切了解每一位人客嘅要求和期望,為人客尋找最合適佢地既解決方案.
陳家豪, Paco
註冊視光師 (第I部份)


text:
讓我回味的串燒小店
串燒我一啲都唔抗拒,除咗樓下果間垃圾:最平九蚊串,細串到暈不特止,有次我叫外賣,其中一串唔知咩肉多毛到死,自始我冇再食樓下間串燒.
真係諗起都打咗個冷震.
不過好彩,喺沙田要食串燒都唔難.好運中心最邊邊,吉野家後面,賣舊式唱片隔離,有一間小食鋪長期有人排隊.食晏多人買佢個車仔麵,而五六七點依啲時間,串燒就最受歡迎.
佢種類唔多,牛肉雞肉豬頸肉煙肉腸雞翼司華力,好似仲有一兩種丸,係咁多.除左司華力好似貴啲,其它一律十蚊串,但望住果串嘢嘅份量你就會覺得真係好抵食,因為你食落口係真正咬緊一舊肉而唔係一粒.個人最鐘意食豬頸肉,佢果種爽口同油脂加埋真係想食多幾串.牛肉雖然唔係靚嘢,但以佢個價錢同份量嚟講,有牛味冇乜雪味,個人認為合格有餘.佢仲有賣魚蛋燒賣,但以前粒粒發到大過網球,一睇就知唔得;而家情況好咗,正常Size,但我仲未試過.
講好食,佢唔夠班,但對一班街坊嚟講,七十幾蚊串霜降牛串燒真係食唔起,依種小店反而可以滿足下草根個口.有時口痕想食串燒真係想掃街式咁比廿蚊出嚟,你叫我入餐廳坐定定食完埋單一人四百蚊,好貴,好冇意思.偏偏而家啲商場係咪都行高級路線,小本經營做唔住,租親都係大公司連鎖店,打開Menu食個沙律過百起跳都算,仲要唔係真係好食.有時行商場望住啲大牌子真係悶,十間商場十間H&M或者IT,十間都賣同一樣嘢.食嘢又係,將新城市啊新世紀啊朗豪坊又一城啲餐廳List泊埋一齊,總有幾間個名老是常出現.好彩好運個場都仲好似廿年前咁,大部份自家生意,間新蒲坊仲做得住,唔係我都唔知喺邊搵返間又抵又唔錯又冇毛嘅串燒食.
另外一田Food Court果邊有間串燒都唔錯,不過價錢比新蒲坊就倍數計.食邊間?睇自已荷包決定.


text:
既然瞓醒,換好片乾乾淨淨,食咗爆谷開心番,應該可以再作戰了﹗
原本想去睇替代「米奇金獎音樂劇」嘅新show「米奇魔法書房」,點知我哋提早15分鐘去到都滿座了﹗於是爸爸提議再去玩多一次小小世界,狀態好的話曉曉應該可以更enjoy佢所喜歡嘅「而妙肖」~
而妙肖
喜愛樓梯的年齡
雖然第二次嘅「而妙肖」依然要黏到實,但玩完第二次之後曉曉居然主動話要encore,所以我哋今次去迪士尼玩咗三次小小世界,創下我嘅個人紀錄呢~哈~曉曉喜歡就好好﹗
之後我哋出去玩埋轉轉茶杯,貪排隊唔算耐~
曉曉開頭好緊張,但後來我話中間嗰個轉盤係「揸車車」之後,態度有點轉變,個人放鬆咗少少~不過一次嘅時間到啦﹗
今次唔好遲,我哋提早半個鐘過去米奇魔法書房,我哋前面已經有好多人等緊了﹗
排隊最攰嘅唔係對腳,而係要不停玩﹗﹗好在曉曉都算乖,我全日都冇需要出動絕招「de de de」(請用廣東話第4聲,第2聲同埋第1聲讀呢三個de),因為要同爸爸溝通又唔想俾當事人知道,要用暗號,好在,到離場都未駛開呢盒提子乾~入座了﹗我哋雖然坐右邊嘅column,但都算幾中間幾前,good good﹗其實新劇骨幹同舊嘅都差唔多,都係串連起好多個唔同迪士尼故事嘅歌曲,上次以頒獎典禮形式,今次就話冰雪奇緣嘅小白(sorry,我其實慣咗叫佢做雪寶,哈,因為第一次睇Frozen係睇大陸版﹗)係魔法書度走咗出嚟,米奇要搵番屬於佢嘅世界送番佢入去~當然closing就係Elsa唱Let it go啦,唔知點解我覺得好感動,可能覺得Elsa責任重大,要回饋廣大小朋友Elsa迷嘅期待啩?幾好睇呀,曉曉都睇得好專心,我當初仲驚佢會怕黑會喊,點知坐定定係爸爸上面冇郁過眼仔定定,會唔會因此迷上Elsa?
睇完show我哋有諗過買啲嘢食睇夜間巡遊,但周圍都冇乜賣啲啱嘅食物,我哋見大家都有啲爆谷撐住個肚,好啦,都係睇埋巡遊先搵嘢食啦,搵咗個靚靚位坐低等開始~原來呢個夜間巡遊之前有睇過了,不過睇第二次都仲覺得好夢幻同好歡樂,曉曉緊緊貼住我冇郁冇扭計,day又好努力影相,我自己都可以投入去欣賞演出當中呢﹗不過坐到最近巡遊路線,有啲位都覺得音樂有啲嘈得滯﹗
原先玩到盡嘅plan係想睇埋煙花至走,但睇完巡遊見到曉曉又餓又攰,我哋有諗過早啲走,但外面食的話最近都要出到青衣或者東涌先有嘢食,係樂園入面見啲食店都關門,問一問職員至知原來除咗明日世界嘅快餐店之外,只有美國小鎮大街嘅兩間餐廳未關門,貴得嚟經濟少少又想食得快啲,我哋決定食快餐~唉,正常嘅burger/炸魚配難食嘅薯條加杯汽水都要$99,實在太太太過份了,整得好食少少都好丫~我哋兩個大人一邊食一邊叫苦,曉曉就好投入咁點醬,第一次嘛,又唔係成日有得俾佢食我都唔限制太多~只係要不停講,你要食薯條至得㗎,唔可以淨係食醬㗎~後來要佢食完包包/魚柳至准繼續點囉~
食飽飽嘅時候,煙花都已經放完了,深深感受到帶住小朋友出去玩係要隨緣,睇開啲~不過比起睇煙花,我認為更重要嘅活動係買souvenir﹗其實只想買一樣俾曉曉,一樣俾逸逸啫~
曉曉好喜歡髮夾,我都買咗同系列嘅另一套髮夾俾逸逸,等逸bb大個啲,頭髮多啲長啲就carry到㗎啦,不過唔好要暐姨姨等得太耐喎~另外買咗㗎Elsa車仔俾曉曉,不過好似我鍾意架車仔多過佢囉~
米奇同米妮呀~
shopping結束我哋都走lu~
理論上應該係攰曉~
當我筋疲力盡嘅時候,估唔到⋯
曉曉去到車站等地鐵時佢話要:「落地行樓梯﹗」你日頭時一定冇盡力行路丫~
古惑曉~
下次幾時再去迪士尼呢?可能等埋逸bb大個啲我哋一齊去啦~


text:
花膠嘅品種其實真係有如天上面嘅星星一樣咁多,你可以想像一下大海入面有幾多唔同種類嘅魚🐟,就即係代表有幾多種唔同類別嘅花膠(當然唔係款款都食得😂).花膠咁多品種,五花八門,所以我地買之前更加應該由淺入深去了解.要做個聰明嘅消費者,首先應該摸索點樣喺同一批花膠入面去挑選同分辨質素係好定壞,始終花膠有大有細,有厚有薄,有平有貴.
首先,花膠同鮑魚一樣都係講頭數,即係睇一斤有幾多隻,如3頭花膠即係代表一斤只有3隻花膠.頭數愈少愈罕有,亦都越大塊,價錢相對越貴,因為俗語有話,十斤重嘅魚先得一兩膠⚖.如果重量相近,應該選擇較厚身和較不透光嘅花膠,因為花膠嘅「頭數」就算相同,都會有唔同大細.你可能以為愈大塊愈好,其實厚度先係關鍵,所以買嘅時候,我地通常選擇較厚嘅一塊,口感會較佳.而越深色嘅花膠即係代表上水時間越耐,上水越耐即代表越乾🌞.花膠越舊越好,唔單只質地更結實,色澤更深更金黃,而且會更為乾身,所以浸發起來自然更厚身.不過亦唔可以一本天書讀到老📖,有啲靚花膠雖然好薄身,但脫水脫得乾,一樣可以發得好厚,行內稱為鬆透度高.
其實就算同一品種嘅花膠,相同頭數,都有可能有兩種價錢.有機會係由於喺曬製過程中,工人處理魚鰾嘅手勢無咁好✂,令花膠出現破損,或者血絲未完全清除,但其實呢啲有瑕疵嘅花膠食療功效同一般花膠無異,只不過係冇咁靚仔,但價錢較相宜,一般平兩成左右,食用嘅話絕對可以考慮👍.反而有一啲太過靚仔嘅花膠,有機會係啲不法商人用不同手法令到賣相更加好,而去漂過,浸發完之後會有一陣異味☠.
總括而言,一般揀花膠嘅時候可以放喺燈光下照一照💡,若果花膠呈半透明的,質量較好.此外,最好選擇較厚身,表面沒有瘀血,無花心,聞落去無臭味🤭.所謂花心,即係曬乾花膠嘅過程中,陽光或烘焙過熱,形成魚肚表面乾,而中間未乾,日子一耐,魚肚中心變成腐肉,一浸水後就會發出臭味.靚嘅花膠浸發完後應為黏身,切開時甚至會把刀黏住🔪,較次級嘅一食就會化開,比較容易爛.
最重要嘅係要識得分邊啲係假貨,買嘅時候可以細心留意花膠表面有無油膩,因為豬皮縱使經過風乾,仍留有脂肪.假嘅花膠色澤亦較淡偏白,缺少天然生曬嗰種金黃色嘅效果,亦都無顯眼而有序嘅紋理,更加無海水味🌊,仲有可能略帶化學品或塑膠嘅氣味👨🏼🔬.


text:
除左參加Halloween Weekend Brunch之外,我地仲係酒店借宿一宵,由酒店房間到附近環境都真係絕對唔錯,等我遲少少再同大家分享啦!
2019年10月30日星期三
(Halloween Party Time)Halloween Weekend Brunch@數碼港艾美酒店
26 OCTOBER 2019(SAT)
一嚟到Prompt餐廳就見到Halloween大南瓜,即刻令小小豬個興奮度急升呀~
雖然係Brunch,不過食物種類都幾多呀~
咁多食物就一定好吸引,但小小豬第一時間就去左甜品區睇,因為佢話一系列嘅萬聖節主題甜品好靚又得意.不過...其實唔止靚,佢個味道都好好食,小小豬樣樣都食啲,仲話依個慕絲啫喱同巫婆手指係最好食~
當然唔少得Brunch入面嘅一系列食物,見到有生蠔,長腳蟹都已經超吸引,我都真係食左唔知幾多隻啦~
刺生同壽司都好新鮮呀~
我自己都好鐘意佢地嘅沙律菜,種類都算多之外,仲有我勁愛嘅黃椒呀~
熟食方面種類都幾多呀~
當然唔少得小吃同生果啦~
兩款口味益力多任飲,小小豬絕對係心心眼呀~
仲有果汁都係任飲呀~
萬聖節又點少得南瓜,仲要係一個大大嘅南瓜.其實依個係一個南瓜湯嚟,我地拎完食物之後,廚師叔叔就嚟為我地加湯啦~
湯怪豬都話依個南瓜湯好好飲,仲叫我去同廚師學習,之後煮俾佢飲哦~
好啦...我地都開始密密食,因為食飽飽就可以去Halloween Party啦~
甜品方面仲有我同小小豬分別鐘意嘅朱古力噴泉同Haagen Dazs雪糕,真係太美好了~
食飽飽之後我地就去餐龐預備好嘅遊樂區舉行Halloween Party,有小小豬好鐘意睇嘅魔術表演~
仲有扭波波,魔術哥哥仲扭左把槍俾小小豬添~
之後就嚟一個水晶球DIY Workshop,一個簡簡單單嘅手工,製成品除左令零藝術天份嘅小小豬充滿成功感之外,個完成品又真係幾靚,望住水晶球真係好治癒呀~
仲有Face Painting~
原本姐姐話幫佢畫個超人面,不過小小豬點都唔肯,最後就係手上畫了一個南瓜仔.真係錯有錯著,依個南瓜仔又畫得唔超靚,姐姐真係好功力呀~
最後就嚟一個“Trick or Treat”尋寶遊戲,要係酒店唔同地方搵六個Checkpoint,然後蓋印仔~
鐘意尋寶嘅小小豬就當然非常鐘意依個活動,基本上佢自己睇住個提示,話咁快就搵齊晒可以去換小禮物啦~
小小豬收獲不知幾豐富,兩隻手都拎唔晒佢嘅戰利品呀~
食飽飽又開完Halloween Party,我地就係餐廳休息一陣,再去戶外草地玩~
我地就係去數碼廣場戶外大電視欣賞萬聖節電影放映會,坐係草地吹住風邊睇電視….So Relax~
再一次謝謝公關姐姐邀請,我地就開開心心玩左一個下午,小小豬就當然係超級開心,其實餐廳唔止食物拎滿分,周圍環境都非常唔錯,所以我自己都好Enjoy.
除左參加Halloween Weekend Brunch之外,我地仲係酒店借宿一宵,由酒店房間到附近環境都真係絕對唔錯,等我遲少少再同大家分享啦!
More Information :
Website: www.lemeridiencyberport.com
訂閱: 發佈留言 (Atom)


text:
7 AUGUST 2018(TUE)
一踏入八月就係我嘅開心月,因為我同小小豬都係八月壽星嘛.朋友們相約同我地預祝生日,我就緊係非常樂意,除左可以唔洗大熱天煮飯時,另外都係嗰句....朋友係要見嘅.
今次我地就近近地去左PIZZA EXPRESS食生日大餐啦~
嚟PIZZA EXPRESS有兩個前菜就一定要叫,第一個就係雞肉凱撒沙律,唔知點解總係覺得佢地整得係同外面嘅有所分別,好味好多呀~
另一款就當然係麵包球,小小豬一個人仔都可以食三粒呀~
小小豬另一至愛,就係依個小蕃茄意粉(唔好意思全名我唔記得,依個名係小小豬改嘅,因為好多小蕃茄哦)...哈哈~
我地仲好健康咁叫左一個蔬菜麵,味道又真係唔錯呀~
嚟PizzaExpress就當然唔可以少得食Pizza,朋友仔就最鐘意試新嘢,所以我地就叫左最新推出嘅「熱浪派對薄餅」同埋「五味紛陳薄餅」啦!
原來依兩個Pizza都大有來頭,係早前舉行嘅減廚餘挑戰賽,零浪費COOK OFF廚藝挑戰賽兩款精心炮製嘅薄餅嚟呀.
兩個PIZZE嚟講,我個人就比較鐘意「熱浪派對薄餅」,當茄汁醬再加少少墨西哥辣椒同埋辣肉腸,真係辣辣地好吸引.最...最重要係有我至愛嘅菠蘿,真係好難抗拒佢呀~
另一個就係素食菜式嘅「五味紛陳薄餅」,其實單看外表都真係唔知佢係一個素PIZZA,佢係以菠菜瑪莎拉醬再配以軟芝士,洋葱,紅辣椒同埋馬蘇里拉芝士,味道都唔錯呀~
小小豬話佢食得超飽飽,仲話啲食物豐富又好味,不過我就覺得最重要係有朋友仔齊齊邊食邊傾,就咁開開心心又過食左一個HAPPY DINNER TIME!


text:
https://hk.lifestyle.yahoo.com/% ... 6%96-091539591.html
要追求電視影像嘅高質素畫質,營造超級家庭影院效果,4K電視自然是好多人嘅心水之選,而近排身邊亦有不少朋友紛紛入手,之不過聽番大家嘅用後感……唔,都係投訴居多!市面上好多牌子都推出咗4K電視,每款嘅價錢同Spec固之然要比較啦,但其他大路規格,例如幾多吋,平面定曲面屏幕,你又知唔知點揀?好,即刻教你嚴選4K電視,以免你買咗之後喊三聲.
蝸居族也可睇4K電視
香港地貴,吓吓都萬萬聲一呎,大部分香港人都住在蝸居之中,活動空間有限.不過住喺蝸居,又想追求睇靚畫質係無罪嘅.咪以為4K電視一味要選size好大嘅呎吋,亦唔係呎吋愈大,畫質就一定愈靚.其實50吋4K電視已可發揮4K嘅震撼力,而且亦係欣賞到佢嘅靚影像嘅最低呎吋要求,蝸居亦有足夠空間配置到.
有好多人只關注買幾多吋嘅4K電視好,而其實大家都忽略咗最佳觀賞距離.睇50吋電視,雙眼應該同電視保持1.9米.一般家庭喺個廳放咗部50吋電視,應該都仲有充足活動空間嘅.
但若然你屋企真係寸金尺土,而你已經睇緊部46吋高清電視,都唔駛灰嘅.依家啲電視製造商已經趨向將部大電視設計得極之簡約,粗邊,粗框都飛走晒,分分鐘一部50吋4K電視嘅外形同46吋電視差無幾.只要執一執間屋嘅空間,已經可以換部50吋,達到升級享受.
住蝸居但想享受靚畫質?有無想過一部50吋4K電視已可發揮佢出色嘅視覺效果!
50吋已有震撼力
講番點解要50吋先發揮到4K嘅震撼力?因為4K嘅解像度去到3840 x 2160,可以畀你睇到好細緻而肉眼分辨得到嘅影像,而46吋或者全高清(1920 x 1080)電視,就會有稍為起格嘅情況,畫面無50吋4K電視咁細膩.追求高質視覺效果嘅你,只要去電器舖比較一下就睇得出.
屏幕揀平面定曲面?
平面定曲面屏幕嘅4K電視,究竟揀邊款?呢個問題,我身邊好多已購買嘅朋友都中咗招!無錯,同平面屏幕相比,曲面屏幕電視的確係有較佳嘅現場感同視覺享受,而且亦深受買家歡迎,呢一點我都好同意……如果你係單身族或者兩口子的話!因為嗰個最佳視覺位係集中喺最中央位置,亦即係坐晌電視機正前方嗰一,兩人嘅位置.當有多過兩個以上嘅人一齊睇曲面屏幕電視,側邊嘅人就會發覺影像有啲唔真實,同有反光問題,晌電視屏幕會見到自己個影(有時真係會嚇鬼死)!坐側邊自然比坐中間無咁好嘅視覺享受啦.我啲兩口子朋友起初買嘅時候都唔覺有問題,點知聖誕成班朋友嚟玩,開電視睇戲,影像唔真實嘅問題即刻浮現.
睇曲面屏幕4K電視,坐側邊嘅人睇到嘅影像會唔真實,而平面屏幕就無呢個問題喇,無論坐中間定側邊,依然睇到4K靚影像.
仲有,睇曲面電視除咗水平位置要對準外,都要留意埋垂直位置.即係話,電視同梳化距離太高或太低,都會影響視覺效果.咁買曲面電視其實只得一,兩個人先可以真正享受到,即係變相成為自私精啦.而平面屏幕電視因為呈現嘅係平整狀態,影像會平均分佈,所以多啲人同埋無論喺邊個角度睇,視覺效果都一樣;亦唔會受光源影響,無曲面屏幕嘅反光問題,新年請成班姨媽姑姐嚟睇煙花,睇演唱會都無有怕.
你其實睇咩多先?
嗱,買4K電視揀平面定曲面屏幕之前,先要問自己睇咩嘢多先?煲劇,睇綜藝節目多?定係晚晚都開套戲睇呢?的確,曲面屏幕係畀到較好嘅臨場感同景深.之不過,用曲面電視嚟睇有震撼力嘅電影,先有咁嘅享受咋噃.如果都係一般家庭睇劇集多,只係間唔中先睇吓戲,又何需一定要追求睇曲面電視呢?慳番啲錢好過啦.
又番返去蝸居問題,你知唔知曲面電視係無得安裝上牆嘅!即係你要預留更多空間俾佢,而平面電視就可以喇,真正可以令你節省空間.
講到尾,應該揀邊個牌子嘅4K電視好呢?上網睇Letv「樂視電視」嘅影片,劇集,演唱會睇得多,但原來呢個牌子仲出埋4K電視機,仲符合晒以上條件添!唔知……趕唔趕得切晌新年前入手呢?
Share this:


text:
幸福,寵愛自己,享受生活甜蜜嘅感覺,有時唔需要好貴.好多好好用嘅護膚品,美體沐浴產品,價錢都相當平價抵用.而就算你有公主病王子病,只會使用一啲價錢貴嘅專櫃級產品,我都可以教你點樣只需要用一半到七成嘅價錢,就可以買得到Lane Crawford,Joyce Beauty,DFS同海港城facesss嘅優質產品!慳返嘅錢,夠你買多幾樣野同埋去高貴食tea!(本文係自費評論,沒有收到任何品牌贊助或折扣)
唔好以為一定要好有錢先可以享受高質素嘅護膚.當然,如果你有錢去醫學美容,或者去六星級酒店嘅beauty spa保養,當然最好!但係,好多時日常生活嘅小小改變同知識,都可以令你多一個美麗選擇,幫你時刻表現最靚一面.高級嘅醫學美容護膚品,有佢特有嘅作用;平時嘅小小平價又好用嘅護膚保養,亦都有佢嘅樂趣.巧心思嘅護膚,都可以令你可以用好少嘅價錢,得到好好嘅美肌享受.
如果你本身預算唔多,我就會給你推薦以下幾種我個人試過又真係好用嘅平價護膚品.
Dermacept C10真皮營養液
要令你嘅真皮層都抗老化,抗氧化,改善下垂重拾青春,醫生認為最快嘅方法,就係為你嘅面部肌膚提供維他命C.食用嘅維他命C可以幫到你嘅皮膚,但係作用都唔及直接塗抹維他命C原液.直接塗抹維他命C原液,原本係屬於美國一啲醫學美容診所嘅獨有療程,由註冊醫生指導之下使用,呢對維他命C療程由於原液供應問題,只限於名媛,明星,模特兒使用.隨着呢幾年醫學美容品牌增加,競爭激烈,好多呢啲醫學美容及嘅藥物已經可以喺專櫃買到,而家連萬寧屈臣氏都買到.Dermacept C10維他命C經過臨床嘅測試,證實可以改善真皮層抗衰老,係名副其實嘅真皮營養液,一支改善去斑,美白,抗老化.價錢大概$400左右,久不久就會有折扣,$300蚊左右都有交易,夠用一個月.
(上面呢幾支Dermacept C10,C20,我大大推薦! )
Olay多元修護霜(Olay Regenerist Super Cream)
呢隻Olay多元修護霜Regenerist Super Cream真係好好用,尤其係冬天嘅乾燥寒冷日子,佢嘅成份超滋潤,而且經過醫學鑒定,Olivem抗衰老,係開架品牌之中最好一種.而且佢嘅成份,同殿堂級美容品牌SK-II非常相似,而且同樣由母公司P&G嘅皮膚醫學研究中心研發.可以話係平民版嘅SK-II,不過價錢,就只係五分之一!價錢大概$200左右,萬寧同屈臣氏都會輪住打折扣,夠用兩三個月.
除咗以上呢兩隻入門級護膚品真係平價又好用之外,其實即使你用開嘅高價品牌,分分鐘可以用一半嘅價錢就買得到!
講開好用嘅護膚品,老實講好多時真係一分錢一分貨!但如果你係讀緊書,又或者收入唔算太多,又想買到Lane Crawford,Beauty Avenue,Facesss等等地方會見到嘅專櫃產品,都唔係冇方法嘅.
好多人見到專櫃品牌好用,但係價錢好貴,都唔捨得,就唯有忍痛轉去使用一啲價錢超平但效果一般般嘅廉價護膚品(例如彩豐行,無數不知名台灣,韓國牌子).你用開Jurlique,Dr Wu,Erno Laszlo,Bicelle,Elemis等等中高價貨品,就真係好難轉用一啲水準好大出入嘅劣質貨品.其實你只要識得去一啲批發嘅地方購買,價錢就分分鐘平一半!
有啲水貨美容護膚品專門店,睇落好似好普通,但係其實有乾坤!好多好正嘅高級品牌都有發售,而且啲貨都幾新鮮!
從批發地方入貨,慳好多!
你喺高級商場用零售價購買,同去用批發價購買,價錢真係差好遠.
聽化妝師朋友講,以前上一代嘅靚仔靚女,就會識得去尖沙咀嘅「龍城大藥房」入貨.係未有互聯網嘅時代,龍城大藥房都算係好齊,而且好多好貴嘅牌子都可以用六成至八成嘅價錢買到.
依家隨着互聯網同物流業嘅進步,水貨平行進口變得更加容易,而且成本更低.如果你識得搵一啲樓上鋪,就會發現好多鋪頭會將批發同水貨嘅護膚品出售,好似SalalaBeauty,Aroma Natural天麗護膚產品,天凝生活百貨等.當然,亦都有一啲從不明渠道得到貨品可以超平價發售嘅網店啦,始終有實體店感覺信心大一點,同埋買錯假貨嘅機會都會少啲.
美容美髮達人最愛嘅Aveda,Erno Laszlo,Eve Lom,Glamglow,Exuviance,Avene,Skinceutical,都可以搵到!我第一次去到嘅時候,真係第一次shopping shop到我有高潮!
而好多高檔品牌,都會同時經營批發業務,將貨品供應比美容院,Spa嘅地方.佢哋會出產一啲包裝平實,容量比較大支嘅商業用美容院版本.Jurlique,Elemis嘅按摩水療系列都同時生產零售版同商用版,商用版本價錢只係貴小小,分量就多好多!
跟據生意規定,呢啲商用版本嘅貨品,只可以供應水療中心,美容中心為客人提供facial and beauty spa服務用,並唔可以直接出售!但係唔知點解就流出左,而且仲係啲好正嘅品牌例如jurlique,真係消費者福音!
仲誇張嘅係,唔單止美容護膚產品搵到,香薰產品例如高級香薰蠟燭diptyque,都可以超平價出售!佢嘅價錢只係IFC旗艦店嘅六成!
最令人無法抗拒極之屈機嘅係,呢啲地方仲提供上門送貨服務!基本上你連街都唔駛出,唔使排隊等俾錢,只要好方便咁用手機㩒下,就會送來你屋企,都只係收$30送貨費用 !
SalalaBeauty
SalalaBeauty可以話係水貨價嘅始祖,佢話佢自己嘅貨源係來自世界各地採購,但點樣都好,啲價錢真係平.而且賣緊嘅品牌都係你會響專櫃見到想買嘅品牌.SalalaBeauty有實體舖,仲有九間咁多,包括港九新界!
都好多呢類型嘅批發,水貨店一樣,好多消費就最關心嘅,就係佢會唔會賣假貨.咁耐以來呢間鋪頭嘅信譽度叫做良好.
Aroma Natural 天麗護膚品
分店數目,Aroma Natural唔算太多,但係講種類齊全到,就好好.同時可以買到美髮同埋美容嘅產品,如果你用網購嘅方法,送貨就更加簡單.
呢個要特別讚一下,因為佢嘅服務,以水貨化妝品來講,真係算唔錯.
其實仲有好多類似嘅水貨,批發用品店,只不過呢兩間我信心高啲,特別推薦俾你地.
水貨店,批發店購物小貼士
SalalaBeauty,Aroma Natural呢幾間都算係香港比較出名,可以用到接近批發價購買嘅水貨護膚品專門店.佢哋嘅地點多數都唔太方便,多數身處一啲3,4線嘅商場裏面,而且冇乜裝修,冇乜售後服務,亦都冇乜試用.店員都係盡力解釋,但始終產品功效都要靠你自己上網研究.但佢有一個好處,就係平!
如果你覺得上飛機in-flight shopping 買免稅品平,呢度就更加平!
貼士一:先自行上網研究
SalalaBeauty ,天麗護膚品,天凝生活百貨呢類型嘅鋪頭唔係專門店,係平價批貨outlet.所以並無試用裝,所有嘢都係封晒口,所以如果你完全唔知道自己想要乜嘢,最好都係先上網蒐集資料,好過去到現場靠估.因為同專門店唔同,呢啲地方嘅產品係唔準打開.如果想先了解各種產品嘅功效,質地,包裝情況等等,都係先去上網,會得到更加多嘅資料.
貼士二:上網訂購,確保你買到你要嘅產品
呢類型嘅鋪頭面積都好細,感覺似係一個類似發貨點,自行提取貨品嘅地方,加埋有少少零售咁樣.通常面積都唔會超過200尺!
係咁細嘅空間裏面,冇可能會有晒全部嘅貨品.所以喺網上見到有你想要嘅產品發售,都唔好以為每一個零售點都會有存貨!基於貨源嘅安排,最好去之前都先打個電話問下,又或者直情上SalalaBeauty,Aroma Natural天麗網購買,確保一定有.
貼士三:留意到期日期
SalalaBeauty,Aroma Natural天麗嘅產品,都唔會特別賣過期貨呃人.但由於佢真係以平價取勝,就唔會好似專門店咁樣有人定期檢查有效日期.所以檢查有效日期嘅責任都係消費者身上.我自己喺呢度去批發鋪頭嘅個人購物經歷,都發覺佢的確係真貨,只要你小心檢查到期日期,唔係太近,就可以直接購買.
平價中伏雷品分享
買到平價護膚品係好,但係千祈唔好將貨就價,變相令自己用一啲價錢平但係冇乜好用嘅產品.
中伏:彩豐行系列
一提起平價護膚品,好多人會自動諗起彩豐行,無錯佢係平價,但唔算好用.所以我唔推薦.我之前講過,隨著我對於皮膚學,醫學美容嘅認識增加,我唔會再去彩豐行買嘢,太多添加色素,Paraben,SLS,容易令人造成敏感!
中伏:L'oreal Revitalift系列
喺我心目中,佢只係平價護膚品,唔算係平價好用護膚品.呢個只係個人意見,唔知點解我唔差唔多每次買L'Oreal Revitalift嘅產品,都係中伏,永遠都造成敏感,面紅,甩皮情況!係我個人嘅使用經歷當中,L'oreal真係認真麻麻.我明白到好多時候係個人因素,但係我亦都明白,唔止得我一個人容易皮膚敏感,所以真係要好小心.
平價好用天然護膚品
講開平價又好用嘅護膚品推薦,就不得不提起天然材料.
好多天然嘅物質,例如綠茶,茶樹油,橄欖油,海鹽,維他命C補充品……都會對美肌有好大幫助,價錢都非常之抵用,一啲都唔貴.呢啲係瞬間提升幸福感同美容效果嘅優質產品!
綠茶: 綠茶本身具有抗氧化作用,無論係飲用,定係用嚟開水洗面,做綠茶面膜,都可以令到肌膚抗衰老.
我有時會用一啲日本東洋風格嘅瓷器,沖一杯綠茶.
用綠茶製造面膜,用嚟洗下面,都會有好清爽嘅感覺.價錢真係唔貴,任何一啲綠茶嘅茶包,只要係用純正嘅綠茶,就可以用嚟洗做面膜.如果你係特別要求高,亦都可以用抹茶粉.
海鹽
:好多人唔知道,海鹽對於身體減壓有好好嘅幫助.好耐以前歐洲人識得利用海水嘅天然礦物質養分,平衡身心.天然嘅鹽具有礦物成份,可以幫助你舒緩心靈同埋身體嘅壓力.而且個好處係基本上每個超級市場都有得買,價錢都好平.如果你屋企有浴缸,沖涼嘅時候,不妨加一啲新天然嘅海鹽,同埋少少香薰精油(可自由配搭,玫瑰,茉莉,薰衣草,尤加利,青檸,甜橙…… ).有時,我仲會購買或者收拾一啲花朵,係浴缸裏面加入花瓣同奶!因為有啲幾種材料,就會做到天然礦物質溫泉嘅效果.就算幾忙喺屋企,都有一種去旅行做Spa嘅美好感覺.
瘦身美體


text:
18 OCTOBER 2015(SUN)
兩次同小小豬去沙灘玩水佢都係異常地興奮,玩得不知幾投入.趁今日我地約左豬仔舅父入屯門食晚餐,所以就抽少少時間去沙灘玩轉,俾隻傻豬仔開心放電啦~
原來屯門都有好多個沙灘,不過我就只係識黃金海岸沙灘,今次豬仔舅父就帶我地去隔離嘅咖啡灣.開頭都以為係好遠,但原來只係比黃金海岸沙灘行前多一段路.最好有沙灘對出就有一個有好多咪錶位嘅停車場,又真係幾方便.
唔知係咪去晒附近嘅黃金海岸沙灘,所以依個咖啡灣都真係唔算多人,個環境都算唔錯,都好舒服呀~
一見到個沙灘,小小豬對眼就已經好似發光咁,換好晒衫之後,仲唔一支箭咁落水玩咩~
由於我今日唔太方便落水,DADDY又冇帶泳褲,所以陪小小豬玩依個重任就交俾豬仔表姨啦~
平日小小豬都係好痴豬仔表姨,有表姨在場都真係連DADDY都唔跟(緊係啦...表姨成日陪佢玩又俾佢蝦).今日全程有表姨陪玩,佢又點會唔開心呀~
豬仔表姨仲教小小豬游水,睇見佢地玩得咁開心,真令我有點羨慕添~
哈哈哈....羨慕就少少,不過見到豬仔表姨咁鍚依隻百厭豬,我係開心多啲就真(亦都辛苦晒豬仔表姨呀).
玩到個太陽都開始收,啲水又開始凍凍地,所以就轉戰去玩沙啦~
努力掘..努力堆~
成功啦.....小小豬個城堡又好似幾大堆頭咁哦(當然依個又係豬仔表姨功勞啦)~
唔覺唔覺我地又玩左三個鐘,依一刻嘅夕陽真係好靚呀~
其實每一次去沙灘,睇見小小豬玩得好開心,睇見佢個四萬嘅笑容,連我在旁睇都感受到佢嘅快樂,依啲咪就係...你快樂所以我快樂啦!
不過,隨住秋天來臨,如冇意外今次都係依一季最後一次去沙灘了.只好期待下一年嘅夏天先可以再去玩過啦!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
Wikipedia:介紹
維基百科全書係本內容開放嘅百科全書.佢嘅目標就係收納人類所有領域嘅知識.粵語維基百科響2006年3月25號開始運作,而家已經有十一萬九千七百四十六篇文,而且重唔停噉增加添.維基百科嘅內容可以俾人複製,修改同埋再發佈,只要新嘅版本都同樣跟住我哋嘅許可,並且寫明係嚟自維基百科就得喇.維基百科上嘅文章由始至終都係保持自由.希望維基百科能夠幫到你.介紹維基百科畀你啲朋友啦!
重有,維基百科全書亦係一本用萬國語言寫成嘅百科全書.英文維基百科響2001年1月開始,到2018年9月已經有超過 5,714,000 篇文章.維基百科全書重有其他唔同國家嘅語言版本,若果你需要用其他語言嘅文本,請去首頁下面搵吓.
維基百科用WikiWiki技術,任何人都可以編輯,而全部修改都紀錄晒.粵語維基百科嘅內容由呢個網站嘅所有人一齊寫,我哋相信佢將會響大家嘅無私奉獻下繼續完善.歡迎你一齊參與撰寫維基百科全書嘅工作,自由噉體會寫嘢嘅樂趣,同大家分享你獨到嘅知識同埋經驗.
呢篇文簡介點用同編粵語維基百科;請撳啲藍字嚟睇詳細內容.如果想睇更詳細嘅內容就請去Help同社區大堂.若果有問題嘅就可以去城市論壇搵人幫手.


text:
漫春天精品酒店.
位於九龍塘律倫街的漫春天精品酒店,裝潢優雅瑰麗,房間設計前衛寬敞.並設上網服務,按摩浴池等,加上柔和燈光,更添浪漫氣氛.酒店內更設停車場,方便駕駛人仕.
牌照類別:本地人賓館
房間數目:12
最低消費:三小時
歡迎預訂全日租住:日租約HKD$2,000
第一次去個陣得細房,3個鐘$300幾接近$400.設計都算唔錯同乾淨.
第二次去有大房,$570幾過夜.張床夠哂大,同有按摩浴缸,今次係鯨魚缸可以訓2個人.
水一定要去到就較定因為好耐先夠水.唔知點解D水係淺藍色的.
我好中意個浴缸,好舒服.
第一次去, 去到服務台阿姐話剩番大房,我地無問題, 房間房號是#206, 位置是reception 側門上樓梯, 本人不大喜歡地毯樓梯及牆紙嘅裝修, 感覺過時又唔乾淨, 被派的大房並非網上相片的任何一間(第一個失望), 一入去或多或少有少少煙味, 重見到煙灰盅, 近年室內嚴禁吸煙後,重喺室內有好似舊陣時啲K房煙味, 真係唔多慣, 間房無上過網,所以要形容吓, 所謂大房, 唔連厠所約200呎, 有一邊牆叫做有一塊天花至地的暗花鏡對住張床, 同有兩張我唔夠瞻坐嘅'絨布"櫈(你知布料幾大塵啦又難洗兼我估佢地都唔會大洗啦!), 其他都無乜裝修 (假天花唔計), 冲凉: 花洒裝置對住個好細嘅Steam 房門, 側面只有一塊約3吋寬嘅玻璃板, 隔離唔夠幾吋就係無厠所門嘅門口, 喂! 一開水啲水就即刻流到成個廁所都係水, 過埋屎塔嗰邊咁濟, 如果花灑位置加道玻璃門好啲噃, 我驚啲水飛出房! (如果有人除晒啲衫放地下仲唔濕晒?); 有個播啲好陳舊嘅3仔台, 總括: 收成4舊水有改進空間噃!
去過異國風所以去依間試下.我間係大房,不過又抽唔中主題房.有啲假竹樹係房,仲有騎馬機.同異國風一樣個双人按摩浴池係按唔到摩,事關啲氣壓冇力.啲水出得慢,如果唔想走果時太趕既話,最好一早開定水,扑住等.如果唔係有排等.冷氣好夠,隔音我相信冇問題.完事之後,一出去8號風球定唔知黑雨.發覺個大堂好鬼大因為我入果陣我一落的士就有人搵房比我冇去過大堂.去依啲地方搞野永遠有一個靚女係大堂.anyway 重點係啲service好到,有個阿姐叫佢地一個中東人幫我冒住雨截的士,你要知道打風係好難截的士,身都唔洗濕就走到.
題外話,我始終對九龍塘啲酒店情有獨鍾,因為佢有真正getaway既感覺.大家都知香港石屎森林,要搵個咁既地方愈離愈難.除左依度有getaway感覺 講梗要有都要去到澳門/離島啲大房.冇錯佢係貴啲,但從文化保育角度離講係值得.以前九龍塘夜總㑹林立,帶旺左果區既時鐘酒,個影響情度大到即使依家好多時鐘已經執左,但啲電影電視永遠講爆房都㑹提起九龍塘.如果你地想下一代啲後生仲可以知道九龍塘開學係咩回事,我認為應多幫襯.我除左上年,前兩年番香港都㑹去果度同女朋友開房.
電話:
2338 6221
網址:
按此連結


text:
公園
公園係園一種,戶外一大塊有唔少植物嘅地,留畀人康樂之用.公園係西方引入嘅概念,英文叫park,意思係一塊圍咗嘅地,裏面養咗啲野生動物,畀人打獵用.後尾引伸到住宅區附近有大自然嘅地,裏面有野生動物,又可以畀人行山,騎馬.後尾又引伸到市區附近或者裏面留一大塊地,特登留畀大眾來玩,亦可以整靚個城市,呢個就係點解中文同日文譯做公園.
市區裏面嘅公園同花園係有啲似,而花園重點係放響種花種樹種植物,有時重會養埋動物.如果花園係開放畀大眾嘅話,呢個情況之下,公園亦都可以叫做花園,花園亦都可以叫做公園.
原本公園係養野生動物嘅地方,所以早期公園亦都譯做囿(讀又).香港九龍嘅京士柏(英文:King's Park),以前就係譯做皇囿.
種類[編輯]
響基本定義之下,公園就可以分做兩種.一種就係野外公園,另一種係市區公園.
野外公園主要係保留大自然或者原有環境,就好似國家公園,森林公園,郊野公園,海岸公園之類.
而市區公園就可以根據唔同用處再細分.例如畀人認識下自然生物嘅動物園同植物園.又例如畀好多人一齊玩嘅大型遊樂場.又或者唔係有特別用途,有大塊地,畀人休息,畀大人細路活動下嘅公園.又或者細塊啲畀人坐下行下玩下嘅公園仔,裏面多數有兒童遊樂場.而主題公園就係有特定主題嘅大型遊樂場.
公園因應唔同目的有好多唔同種類,好多時都會夾埋唔同設施,所以種類可以數都數唔晒.


text:
提起資深影星關聰,個名已經,因為佢已經退出娛樂圈多年.不過喺70年代,關聰系無線嘅小生之一.佢喺TVB劇中飾演反派居多,曾以電視.曾以電視劇《楚留香》中“無花和尚”一角走紅.
關聰其實都系星二代,佢老豆系出名嘅甘草演員關海山,人稱“蝦叔”.曾系TVB藝員.
關海山曾經系文武雙全嘅粵劇小生,擅長飾演靚仔小生同官貴人.
佢喺1976年加入TVB,從此參演咗過百套電視劇還拍咗唔少戲.
關海山喺香港娛樂圈嘅地位好高,系香港電影金像獎最佳男配角.劉德華,梁朝偉,萬梓良等都對佢好尊敬.
關海山經歷過四段婚姻,膝下有四子三女,關聰就系佢同第二個老婆黃麗所生嘅次子.
2001年關海山中風后息影,系2006年,因高血壓同糖尿病等并發癥過身,享年81歲.
關聰講,其實爸爸關海山留咗好多錢畀佢,自己唔使做生意就可以過一世.
2006年,關海山過生后,四房人為爭身家鬧到不可開交.不過關聰冇參與表態.因為關海山喺香港成立基金會,信托基金有約港紙3億,所以關聰嘅經濟確實系唔使憂.
關聰喺1972年畢業于第一期無線電視藝員訓練班.佢喺70年代加入TVB,成為當年無線小生之一.1983年佢開始轉去臺灣發展,喺1996年退出娛樂圈,開始從商.
從商多年,關聰開過餐廳,珠寶店,最后都失敗,后尾同朋友一齊做公益唱歌.而家主要XO醬料生意,平時冇嘢做就打功夫健身,打麻將.佢表示自己每日睡前都會飲一小杯酒,加啲蒜,適量嘅飲酒做運動更加好.
關聰喺網絡銷售XO醬料好幾年,最近半年行到街頭擺攤叫賣宣傳.
佢話一日擺攤四個鐘,最高紀錄入賬萬多文,平時都可以賣到三,五千蚊.最近銷量都仍然唔錯,好多人回購,一個月銷售額有廿萬臺幣.
關聰話自己重有一啲公益嘅慈善表演,因為疫情取消咗,成日冇事做好悶.就出街擺攤,佢再次強調自己系冇養老金嘅問題.
今年66歲關聰到而家未婚,但佢有一位拍拖多年嘅紅粉知己陳淑娟.佢表示父母與及姐姐,阿哥都離婚對佢影響好大,畀佢覺得自己好危險.
關聰又表示自己愛自由,只要有錢同健康就可以輕松生活.更笑住話自己可能飾演咗無花和尚,造就一直做和尚到而家.
關聰話,人一定要經過好多風浪先可以成熟,好似做生意突然間賺咗好多錢,或者突然間唔如意又去下沉,從中能夠體會出人生嘅無常.


text:
絕對禁忌:師生戀
我支持自由戀愛,我都認同愛情非常重要,但喺某啲情況下並唔可以單單因為一個愛字就可以跨越一切,而師生戀就屬於其中一樣.
學生同老師當中嘅道德界線比起任何關係都更加明顯,更何況個教師仲已經係一個成家立室,仔都有埋嘅男人?依段關係無論有幾多愛喺入面都好,佢嘅存在係依個社會上無法容忍.理論上為人師表就應該係傳授知識比下一代等佢地有能力上大學或者準備好進入社會,而唔係「以身作則」咁比一個完全錯誤嘅價值觀比學生.如果學生咁樣親近老師喺有目的嘅(我都信今次條女唔係善男信女),好明顯今次會令佢覺得「喺WORK嘅」,而日後出到黎做嘢都好自然會利用肉體關係去得到利益;如果學生真喺純粹鍾意左個老師,咁個老師就係親手摧毀咗一個女學生純真嘅愛情觀念,令佢覺得愛情喺不可相信,長遠亦會扭曲左個學生對男性,對一段關係嘅睇法.
老師可以同學生亦師亦友,但依個同樣喺師生之間理應最盡頭嘅關係.我用番大人嘅口吻去講,就當個學生妹唔懂事,但做得副校長果個男人係咪應該有基本是否判斷能力?自己有老婆仔女,就算覺得有性需要而老婆滿足唔到你都好,有良知嘅人點會去搞一個自己嘅學生?咁樣比一個上司用權力去引誘一個女下屬同佢上床更加可怕.大家都會當學校係面對社會殘酷前最後一個比學生快樂成長嘅地方,但依位副校所做嘅一切比唔到半點身為教育界人士應有嘅理性同道德我睇,喺我眼中佢只係一個當學校係一樓一然後揀一個最啱自己口味嘅學生妹再滿足自己獸性嘅敗類.睇返佢地嘅對話,個男人根本冇半點後悔,佢只係怕比人爆大獲之後冇左份工,冇左頭家,同埋冇咗依個後生嘅性伴侶,我覺得叫佢做男人之恥絕不為過.
學校喺一個好重著規舉嘅地方,我記得我中學果陣男仔頭髮唔可以過眼眉,女仔條裙要長到膝頭再落.連咁小事都執到正嘅學校,一個理應喺學生面前建立威信嘅老師,根本就唔應該比師生戀依一件事發生喺發生.問心果句個老師唔知佢地一定冇將來咩?我相信依個男人一定唔會為左一個女學生放棄一切,因為佢人生得一次,但學生妹就年年都會有新.就算我唔講依件事,就算個老師唔係男人都好,一個有知識有教養嘅成年人為左自己一時快感而影響到一個學生嘅人生同生活都係一個人盡可夫嘅行為.師生戀喺一樣百害而無一利嘅關係,我請求咁多位身為人師嘅成年人,你有性需要我寧願你叫雞,有咩事你最多都係冇左份工,但你起碼唔會搞到連個學生都要同你一齊陪葬.


text:
「變化」
諗返二十幾年前自己開始學寫網站嘅時候,當然就無諗過依家嘅網站可以寫到出神入化.以前細個邊度識咁多嘢呀,點樣登記域名,點樣起個伺服器,等等嘅嘢都係邊玩邊學.就算網站本身都要用人手逐行逐行咁寫出嚟,邊似得依家咁方便同咁講究.當然依家嘅網站用途有好多,但係如果要稱得上一個好網站,老實講真係買少見少.不過如果仲有人覺得一個網站對一間公司無用嘅話,咁就真係認真大鑊,因為如果連一個網站都無,要人搵到你都真係會有難度.
「忽略」
其實依家好多香港嘅公司仍然忽略咗一個網站嘅重要性.好多人真係隨隨便便只要有個域名同少少關於公司嘅資料咁就當搞掂件事.當然亦有啲人話而家便需要網站,用社交平台咪得囉.不過當佢哋上搜尋器搵一搵自己公司嘅服務同產品而又搵唔到嘅時候,佢哋就會問點解搵唔到.其實講到尾就係因為無一個好嘅網站,而網站嘅內容唔夠豐富,所以其實依家要還原基本步,要由網站本身開始,重新設計過.當然要有一個好嘅網站係唔會平,而且需要有長遠嘅策略同人去維護同管理.
「重點」
過去咁多年都有好多人問我同一個問題,就係點樣可以令自己個網站係搜尋器到出現,而且可以排係頭幾位.其實個答案好簡單就係由自己網站開始.無一個好嘅網站根本上就無可能令搜尋器搵到,就算搵到,只不過入面無乜內容,所以如同虛設.一間公司如果要有一個好嘅數碼營銷嘅策略,首先就應該係由網站本身開始,如果唔係就算間公司想做任何嘅嘢都只會可能去做.慶幸最近仲見到一啲好嘅網站,寫得講淨之餘,最重要嘅就係整潔.事關大部份嘅網站好多時都係打晒大風,要改入面嘅嘢都會好考功夫.
Also published on Medium.


text:
2014.12.7
終於都黎試左佢杯貴得誇張既熱古古力(個人覺得)
大約4點幾黎到, 等左一陣位
出面等位時已經覺得入面嘈嘈地
完全破壞左個氣氛
入去坐低格離枱係講普通話,佢地走左之後再黎番都係講普通話
我地已經比普通話包圍T.T
好喇, 講番正題先
一埸黎到梗係要叫佢杯熱古古力啦! ($88)
對我黎講真係好貴,仲要加一
之後叫左件CHOCOLATE CAKE(唔記得左個名)
諗住叫多件Tarte Citron 檸檬撻,但已經賣晒
最後行出去睇下佢仲有咩CAKE,叫左件類似拿破崙
等左一陣,主角終於黎喇,Angelina hot chocolate
講真, 有D失望,因為佢真係好甜好甜好甜,真係唔太識欣賞,熱D飲個時仲好D,凍左之後會覺得有D酸難入口
而且我地仲叫左2件CAKE, 真係好漏, 好漏!
好彩,件CHOCO CAKE好好味!
出面個層古古力入口即溶好好味, 入味又唔太甜,一層一層咁真係唔錯!
另外個拿破崙都幾好味, 不過唔知係未我飲緊極漏既古古力,食埋呢件真係成個人都好漏!
其實佢幾好食架, 佢個CREAM好實,唔似平時食個D, 都可以一試呀!!
整體黎講, D CAKE的確係唔錯架!
可惜, 最期待既HOT CHOCOLATE竟然係咁,真係有D失望
可能法國甜品對於我黎講始終係比較偏甜T.T
如果想試佢杯HOT CHOCOLATE強烈建議要叫鹹點!唔係真係太漏
Angelina - 中環港景街1號國際金融中心商場連卡佛3樓3025-3026 / 3031-3070號舖